
Iš Jonos knygos (Jon 2): 


Bet Viešpats parūpino didžuvę, kad ji prarytų 
Joną. Ir žuvies pilve Jona išbuvo tris dienas ir 
tris naktis. Būdamas žuvies pilve, Jona meldėsi 
Viešpačiui, savo Dievui. Jis sakė: 

„Savo nelaimėje šaukiausi Viešpaties, 

ir jis man atsiliepė. 

Mano gyvasčiai vis labiau gęstant, 

atminiau Viešpatį, ir 

mano malda pasiekė tave 

tavo šventojoje buveinėje. 

Tai jam žvaigždės virto žmonėmis, tai žmonės - žvaigždėmis, 
tai akmenys - žvėrimis, o debesys - augalais... 


NOVALIS, iš Die Lehrlinge zu Sais (Mokiniai Saise) 


PRATARMĖ 


TRAUKIAU Iš MEDŽIOKLĖS NAMO, dešinėje rankoje nešinas 
narplėmis, o kairėje - žibiniu. Maiše ant nugaros gulėjo laimikis, 
šernas plieno iltimis, siaubingas padaras, šėliojęs šiaurės kraštuos 
ir krėtęs nesuskaičiuojamas eibes tol, kol šitai iškilo aikštėn ir aš 
buvau pasiųstas medžioklėn. Jis buvo ne pirmas mano nugalabytas 
šiaurės vėjo pramanas. Vilkui, liejančiam pieno ašaras, vienakojui 
jūrų zuikiui, briedžiui auksine varpa ir gauruotyjų upėtakių“ kara- 
lienei - visiems jiems teko pažinti mano kilpinį, tačiau šis didžiailtis 
paršas buvo įdėm nuožmiausia būtybė, kurią Šiaurė iššnypštė iš 
ledinės savo šnervės. 

Taigi užuot palikęs maitą žūties vietoje, kaip reikalavo papročiai, 
pasiėmiau ją ketindamas sviesti broliams po kojų, kad Tėvas perma- 
nytųy, kuris jo sūnų labiausiai neriasi iš kailio dėl pasaulio tvermės: 
ar tie, kurie niekados nebuvo apleidę nieko nestokojančios tėvonijos, 
užsiėmę jos valdysena (tai tik eufemizmas dvariškio gyvensenai nu- 
sakyti), ar aš, apskriejęs visas pasaulio kertes žudydamas pabaisas. 

Žirgliojant namopi erdvė gurgždėjo man po kojomis. Manęs 
laukė vakarienė apšviestoje prašmatnioje pilyje su visais į bekraštybę 
besistiepiančiais, ką tik užgimusios saulės srūvai prilygstančiais 


* Gauruotieji upėtakiai - mitinės būtybės, nuodingos žuvys, galinčios pa- 
kenkti žmogui (čia ir toliau - vert. past.). 


kuorais ir smailėmis. Tarp pagrindinio patiekalo ir saldėsių bau- 
džiausi pakilti nuo suolo, prisiartinti prie brolių ir ištraukti plienailtį 
paršą iš maišo. Tačiau vos spėjęs koją pakelti, pajutau, kad Dangaus 
karalystėje menki pyragai. Vartai buvo nesaugomi, nuo tvirtovės 
kuorų nepasigirdo: „Ei, kas eina?!“, iš pokylių menės nevilnijo šurmu- 
lys, o tarpuvartėje nesimatė slapčia susiėjusių įsimylėjėlių. Įgudusias 
medžioklio ausis pasiekė tik netvirtų sparnų ūžmas ir prislopintos 
gailios dejonės. 

Nusviedžiau šalin žibinį, narples ir maišą. Po akimirkos atsi- 
dūriau vidiniame kieme, o po kitos, užlėkęs laiptais į sosto menę, 
atlapojau duris. 

Padėties menėje būta ligūstos, dauguma angelų kvatojo iš siau- 
bo, kiti raudojo tuščiaviduriu juoku, o dar kiti prunkštė provirkomis. 
Tunikas nusimetę ofanimai klūpojo įrėmę kaktas į šaltus pasostės 
laiptus, mazguotais botagais čaižydamiesi degančius pečius. Jau- 
nėliai broliai pakrikai it kūdikiai blaškėsi po salę nepaliaujamai 
šaukdami Tėvo vardą. Jautriausiuosius, ramstančius kolonas ir 
suolus, tąsė vemti, iš jų veržėsi ektoplazma ir laisvai liejosi ant 
Dangaus grindų žydrynės. Šį siaubingą spektaklį lydėjo kuždesys, 
atsirandantis neatmieštai nevilčiai įsiskverbus į sparnų plunksnas, 
jų vėtyklėms virpant ir orui šaižiai jas virkdant, tarsi vaikas griežtų 
žolynu. Pakeliui namo, šiapus pilį supančių mūrų, mane pasiekė 
garsas - tikrų tikriausias angelų pagalbos šauksmas: 

- Jis negyvas! 

Mintis perskrodė protą ir akimirkai paralyžiavo kūną - nutiko 
neįsivaizduojamas dalykas! Jau buvau beprarandąs savitvardą, 


bet užuodžiau smarvę. Šnerves kutenęs dvokas niekados netvyrojo 
Tėvo aplinkoje ir ligi šiol buvo ištremtas iš Dangaus karalystės, nes 
Tėvo sukurtų pasaulių su visais gyviais ir augmenija bei Jo paties 
pasaulio sąlytis buvo užgintas, - Jo paties žodžiais, kaip kad šviesos 
ir tamsos. Tačiau dabar Jo pilies orą prisodrino kraujo ir šlapimo, 
prakaito ir spermos, snarglių ir riebalų kvapas. 

Pažvelgiau į romiai savo soste sėdintį Tėvą. Sprendžiant iš Jo 
povyzos, Dangaus turėjo netemdyti nė mažiausias debesėlis. Šiek 
tiek palenkęs ledo skaisčio galvą, Jis apžiūrinėjo delne kažką menką. 
Jam iš kairės stovėjęs Mykolas, regis, buvo vienintelis, tramdęs savo 

jausmus. Tačiau aš, pažinodamas Mykolą geriau nei kuris kitas, 
mačiau, kad šypsena jo veide tebuvo sena gera grimasa, kurią jis 
užsitraukdavo prisipažindamas nugalėtu mudviejų žaidimuose. Jis 
lėtai linktelėjo man galva, nenuleisdamas akių nuo to, ką laikė Tėvas. 

Taip, tu gulėjai ten, Jo rankoje, pritraukęs kelius prie smakro, 
alsuodamas tankiai ir silpnai, virpėdamas it krūtininis trispyglės 
dyglės pelekas. Tėvas, piršto galu prilaikydamas tavo stuburą, at- 
sargiai atlenkė delną taip, kad tu išsitiesei, apsivertei ir likai gulėti 
ant nugaros. Žengiau į priekį norėdamas geriau į tave įsižiūrėti. 
Sugniaužtu kumščiu tu pasikasei nosį, baisiai žaviai nusičiaudėjai 
ir pražiota burna pažvelgei į mane savimylos akimis. Ir aš išvydau, 
kad ši burna niekada nebus pasotinta, kad krūminiai niekados ne- 
nustos malę, o liežuvis niekados nepavargs būti vilgomas kitų gyvų 
būtybių kraujyje. Tuomet tavo lūpos sujudėjo. Mėginai ištarti savo 
pirmąjį žodį. Ir tas žodis buvo Aš. Tačiau Tėvas tave pertraukė ir 
kreipėsi į mane draugišku, bet įsakmiu balsu: 


- Liuciferi, pažvelk į žmogų. O dabar nusilenk jam, kaip nu- 
silenkei kitiems... 

Aš pažvelgiau į tave antrąsyk ir tą akimirką tu paleidai juodų 
gleivėtų išmatų striūklę. Tada žaibiškai pakišai ranką po sėdme- 
nimis, sugriebei saują to, ką ten radęs, ir prispaudei prie burnos. 

Kaip žinia, aš nepriklaupiau prie šio naujo Tėvo žaisliuko ir už 
tai nupuoliau iš Dangaus kartu su panorusiais sekti paskui mane. 
O atsisveikindamas tau, žmogau, pateikiu manąjį tavęs vaizdinį. 

(RUDENS LYGIADIENIS, 1635) 


JIS VIDUTINIO ŪGIO .... Tarpuakis siauras, apie žvilgias rudas 
akis balsvi ratilai ... Nosis gerokai ištįsusi, stambi ir galinga, jos 
galiukas šiek tiek nulinkęs, pati tamsi, bet jos pamatas blyškes- 
nis ... Jis ttrumpakaklis, stamantrus, stambus, trumpomis laibomis 
kojomis, atsikišusia krūtine ir pūpsančiu pilvu ... Galva rusvai 
tamspilkė, garbiniai nuo pakaušio iki sprando gula ant apykaklės ... 
Jis vilki akmens rudumo siauro kirpimo apsiaustu, kuris keičiantis 
šviesai įgauna violetinį atspalvį, jo kojinės šviesios, o marškiniai 
taškuoti ... Įkyrus saviškiams ir plepus su kitais ... Taip apibūdi- 
namas jūrinis bėgikas ir taip žmonės apibūdina mane ... Manau, 
esti daug blogesnių dalykų, nei būti palygintam su tavimi, mažasis 
keliauninke, nes mudu abu esame išsliuogę iš to paties dailidės 
delnų, išdrožti tuo pačiu peiliu - tik tu užgimei ketvirtą dieną, o 
aš - šeštąją ... O ką, jeigu tai būtų įvykę atvirkštine tvarka? Jeigu 
aš būčiau atvesdintas į sceną su dangaus skliauto skrajūnais, o tu 
paskirtas žemės valdovu? Ar tada paukštis tupėtų ant akmens mąs- 
liai stebėdamas palei vandenį lekiantį nenuovoką žmogų, inkščiantį 
iš baimės, kad nuslūgusi jūra taip ir nebegrįš?.. Žmogus ir paukš- 
tis, žmogus paukščio širdimi, paukštis Žmogaus protu, paukštis 
žmogaus širdimi ir žmogus paukščio protu ... Didžiuma dalykų 
mes panašūs ... Ir kodėl turėtų būti kitaip? Anądien delne laikiau 

smailiauodegių plėšikų užkapotą tavo brolį ir braukiau pirštais 
dvėseną ... Po krūtinės plunksnomis pirmiausia užčiuopiau krū- 
tinkaulį, šonkaulius, o paskui tą minkštumą, kur slepiasi inkstai 
ir žarnos ... Apžiūrinėdamas paukštį, kita ranka perbraukiau per 
savo gyvybingą kūną ... Tai nutiko Šunų dienomis“, kai šiluma 
aplankė Lokio salą““ ir man buvo lengva save apčiupinėti, nes vil- 
kėjau vien Adomo marškiniais ... Galėjau sau tai leisti, nes buvau 
vienutėlis, ir niekas, išskyrus Vyriausiąjį Dailidę, manęs nematė, 
ojis gi pažįsta savo kūrinį geriau, nei kūrinys pažįsta save ... Kū- 
rėjo autorystė buvo akivaizdi, mano kūno pavidalas nesiskyrė nuo 
plunksnuočių ... Nors mūsų žemiškasis kiautas kaip iš akies luptas, 
tačiau gyvenimo tėkmės prilygsta rankraščiams dviejų raštinin- 
kų, kurie mokėsi iš vieno šaltinio ir dabar perrašydami tą pačią - 
istoriją stengiasi teisingai perskaityti pergamentą, tik vienas tai 
daro Skardžių įlankoje, o kitas Hoularo skriptoriume“"* ... Bet pro 
patyrusio skaitytojo akis nepraslysta skriaudikams tarnaujančio 
Skardžių įlankos raštininko nukąstas „d“ viršraidis ir priekin pa- 
linkęs dailiai išriestas to kito, pabėgusio nuo tų pačių smurtininkų 
ir viešinčio Houlare pas Dievo tarną ... Tu, paukšti, esi toji raidė, 
puošniai suraityta ramybės valandą Viešpaties namuose, o man teks 
susitaikyti su tuo, kad mano pavidalas subraukytas ir nugremžtas 


* Šunų dienomis islandai vadina šilčiausią vasaros laiką nuo liepos 13-0sios 
iki rugpjūčio 23-iosios; romėnai taip pat vartojo šią sąvoką - dies caniculares. 
** Isl. Bjarnaey - nedidukė sala prie pietinio Islandijos kranto. 
*** Hoularo vienuolynas (įsteigtas 1106) buvo vienas svarbiausių Islandijos 
mokslo ir raštijos centrų. 

nuo pergamento nedraugų ir pavyduolių: „Jounas karštagalvis, 
Jounas slidus ir nevisprotis, Jounas pasipūtėlis, Jounas melagis, 
Jounas paikas svajotojas...“ Taip, šitaip aš piešiamas šmeižiančiuose 
laiškuose ir žodiniuose pranešimuose, skriejančiuose pirma manęs, 
kad ir kur eičiau ... Sakau taip todėl, kad, anot senųjų jeruzaliečių, 
būties ir mūsų, jos gyventojų, statybinė medžiaga buvo raidynas 
ant Visagalio liežuvio, kai jis ištarė pasaulį; tarytum ta istorija 
būtų tokia ilga, jog, be Jo paties, niekas negyveno taip ilgai, kad 
būtų išklausęs ją visą; varganas žmogelis dėkingas už kiekvieną 
malonės akimirką klausytis tos istorijos apie save nuotrupų ... 
O tokios menkos būtybės kaip mudu, Jounas ir jūrinis bėgikas, 
veikiau esame iš mažiausių žodžių porūšio, tokių, kurie sudaryti 
iš vienutėlaitės raidės „0“, „a“, „i“, „U“ ... Šie žodžiai suprantami 
visiems, nes taip savo vardą išrėkia Adomo gentės, „kenčiančios 
būtybės“, kai jas aplanko sielvartas arba kai viena jų nusilaužia 
kojos pirštą ... Tačiau kodėl pagalvojau apie raidę „d“, o ne kurią 
kitą? Ką ženklina raidė „d“ Abraomo, Saliamono sūnaus, raidyno 
medyje? Ant kurios šakos ši raidė sužydo? Ar tai „dalet'? Ar ant 
jos tupėjo saulei giedantis paukštis? O gal ant virvės, permestos per 
tą šaką, žemyn galva karojo žmogus? Šičia aš neturiu knygų ir esu 
aklas ... Prie artimiausių ledynų, atokiausiuose paplūdimiuose tu, 
jūrini bėgike, stypini baksnodamas pilką smėlį dumblių raudonio 
snapu, dėkingas už žemės lopinėlį, kurį tau skyrė Visagalis ... Išsky- 
rus Dangaus karalystę, nieko labiau ir netrokštama, nes didžiuma 
islandų karščiausiai meldžia, kad būtent taip galėtų nugyventi savo 


dienas - čia gimti, čia pramisti ir čia mirti ... Džiaugsmas akims 

esi tu, kol gyvas, jūrini bėgike, ir, kad ir kur būtum pašauktas po 
mirties, net miręs dažnai esi džiaugsmo šaltinis ... Mūsų pažintis 
prasidėjo prieš penkerius metus ir pusę amžiaus, kai plunksna, 
ištrūkusi iš erdėjančio tavo apdaro, perskriejo paplūdimio keterą, 
raistus, sodžių, užlėkė aukštyn į kalno atšlaitę ir nusileido prie 
mano senelio, Haukono Tormoudo sūnaus, Saliamono laivadirbio 
sūnaus, kojų ... Žengdamas per uogyną su mažyliu Jounu ir netekęs 
vilties, kad berniūkštis liausis grūdęs uogas į burną, jis ėmė giedoti 
prusinančias eiles, ką mudviem likus vieniems noriai darydavo ... 
Tądien tai buvo palaimintoji Eysteinno „Lelija““ ir jis kaip tik buvo 
prigiedojęs tą vietą, kurioje mane ištikdavo juoko priepuolis, - ten 
pasakojama, kaip Liuciferis aplanko kankinį karalių, kabantį ant 
šventojo medžio ... Man buvo šešeri ir aš puikiai suvokiau, kad 
mano juokas paikas ir nuodėmingas ... Tačiau vos jam užtraukus 
pirmuosius šlovinančios giesmės žodžius, ėmiau nerimastingai 
laukti, kada jis išgiedos „ir dirstelėjo į kryžių, šėtonas buvo jis“, 
ir baimė, kad nepajėgsiu susitvardyti, dar labiau išaugo kvailybės 
apimtoje mano sąmonėje ... Aišku, nei įstabi žmonijos atpirkimo 
istorija, nei įmantrios skaldo eilės čia niekuo dėtos, o tik senelio 
veido išraiška jam progiesmiu traukiant žodį „dirstelėjo“ ... Se- 
nelis atsilošdavo remdamasis kaire koja ir kilstelėdamas dešinįjį 
petį taip, kad kairysis nusileisdavo, šokdindavo antakius, tuo pat 
metu išvieptomis lūpomis tardamas žodį „kryžius“; darydavo tai 


* „Lelija“ - garsi vienuolio Eysteinno Asgrimssono (apie 1310-1360) giesmė 
Švenčiausiajai Mergelei Marijai, sukurta drapos metru kaip ir skaldų 
poezija. 


nevalingai, pats nesuvokdamas ... Ir aš pratrūkdavau kvatoti ... 
Niekas nebuvo man taip absurdiška kaip mintis, kad senosios gy- 
vatės Šėtono veidas Žmogaus sūnui pasirodė besąs toks komiškas 
ir romus kaip tą akimirką mano senelio Haukono ... Aš nuleidau 
galvą ir abiem rankomis užsiėmiau burną, tačiau juoko purslai 
smelkėsi pro pirštus it gaujos gargaliuojančių iš maišo paleistų 
velnių ... Senelis sustojo kaip įbestas ir tiriamai nužvelgė berniūkš- 
tį ... Prie jo bato nusileido jūrinio bėgiko plunksna ... Senelis tarė: 

— Man regis, Jounai, turėsi gerą atmintį ... 

Senelis pritūpė, kad galėtų pažvelgti man tiesiai į akis, ištiesęs 
ranką pakėlė plunksną, akimirką palaikė suėmęs pirštais ir įsmeigė 
man į plaukus už dešiniosios ausies: 

— O dabar išmokysim tave skaityti ... 

Šia pilkai violetine tavo sparno plunksna vedžiojau eilutes visą 
tą laiką, kurio jam prireikė išmokyti mane skaityti iš pergamento ... 
Tačiau palaimingas vaikiškos rankos ir plunksnos susidūrimas taip 
pat nubrėžė skirtumą tarp berniuko ir paukščio ... Ir nors man 
slebizuojant žodį po žodžio plunksnos galiukas lietė pergamentą, 
nė vienas tos išminties krislas nerado kelio pas tave, jūrini bėgike, 
o įsirėžė į mano, tada dar vaiko, atmintį ... Taip, iki tos akimirkos, 
kai palinkau prie mokslų, mūsų suvokimo pradžia ir pabaiga sly- 
pėjo kūniškoje būtyje, tame, kaip mūsų abiejų protai suvokė vėją 
ir vandenį ... Ak, kad aš niekada nebūčiau išmokęs skaityti! Čia 
ir prasidėjo vaikio Jouno kančių kelias per Laisvamanystės Žemę, 
kurią Reformacijos sutemų šaukliai išniekino kryžių ir senų per- 
gamentų deginimu, o jūrinė kregždutė vis dar gyva nekaltybe ir 
mažažinystės palaima ... Esu tikras, margaplunksne žemės ropute, 

kad Dievo Motina žvelgia į tave su meile, kai per Velykas elfų ru- 
tulys* pražysta tūkstančiu saulių ant rasotų tavo sparnų, slepiančių 
paprastutę galvelę, ar kai bemiegę Kalėdų naktį mėnuo nubaltina 
tavo snieguotą krūtinę ... Prisimink tai potvynio džiaugsme ir 
pavasarinio atoslūgio nevilty ... 

- Tyvit, tyvit ... - man atsako nuo paplūdimio jūrinis bėgikas 
ir pakyla nuo akmens ... Jis lekia skubriais trumpų sparnų mostais 
jūros link, bet staiga apsisuka ir skrieja atgalios į krantą, ir tą aki- 
mirką, kai mano akis seka jo skrydį, aš išvystu mėlyną Islandijos 
kraštą ... Šiaip jau iš mano būsto Aukso Tvirtovės viršūnėje jo 
nesimato ... Ne, ta kryptimi mano šalta nosis nežiūri ... 

Kaip tas vaizdas sukrečia mano sielą! Koks širdies skausmas 
jausti iš ten sklindantį saldų kvapsnį, sumišusį su puvėsio tvaiku ... 
Buvau priverstas atsidanginti ant šito šchero ir iš čia nėra kelio 
atgalios ... Dabar čia mano namai ... Mėlynajame krante manęs 
laukia tik kančia ir varžtai, kuokos ir paskalos, nuodingi milteliai ir 
iki kirkšnių skeltos gyvatės, regis, vaikščiojančios dviem kojomis ... 


| BALTOJI KIELĖ. Tai mažiausias paukštis; žmonės baltąją 
kielę dar vadina jūros trupiniu, ji triskart mažesnė už jūrinį 
bėgiką. Balta su juodomis dėmėmis, dėl to žemė, kai šen bei ten 
nutirpsta sniegas, vadinama dėmėta. Žmonėms pasitaikydavo 
ištraukti vienos rūšies dumblį, bešaknį, keturių ar penkių sieksnių 
ilgio, iš kurio ir prasikalė mažieji paukščiai, tačiau ar tai baltoji 
kielė, ar koks kitas paukštelis, mums nežinoma. - 


* Elfų rutulys - saulės keningas. 

Prieš keturias vasaras nelabojo broliai paskelbė mane esant už 
įstatymo ribų, pasmerkdami tremčiai, ir išleido įsaką, kad kiek- 
vieno, darysiančio man gera, laukia ta pati bausmė ... Tą karty- 
bės dieną tingas“ gaubė laisvamanybės sutemų skraistė ... Tik 
vieną žmogų mačiau nugręžiant akis, kai buvo skaitomas teismo 
nuosprendis, - palaimintąjį vicerektorių Brynjėlfurą Sveinssoną, 
išvaizdų, talentais apdovanotą vyrą, esantį ten vien svečio teisėmis, 
tačiau kuo nuolankiausiai pasisiūliusį užimti velionio astronomo 
ir garbaus vyskupo Odduro Einarssono, Tycho Brahės mokinio, 
studijavusio jo observatorijoje Hveno saloje, postą ... Tačiau žmo- 
nės nepanoro priimti mokytojo Sveinssono pasiūlymo arti Dievo 
dirvonų Islandijos pietuose, kaip ir leisti vargšeliui Jounui dėti 
dvasinę tvarsliavą ant žemiškų savo artimųjų skaudulių ... Vis 
dėlto akimirką saulė išsklaidė šį vilkų susiėjimą gožiančią tamsą. 
Tai nutiko, kai samdyti Vilktakio Petursono parankiniai varė 
mane iš teismo, lydėdami smūgiais ir beždžioniškais riksmais, o 
jaunėlis mano seno priešo brolis Aris Magnūssonas nuo Skardžių 
įlankos, didžiam hienų džiaugsmui, pasinaudojo proga pasismaginti 
pakišdamas man tarpuvartėje koją ... Krytis buvo neišvengiamas, 
tačiau prieš puldamas purvuosna pajutau švelnią ranką, droviai 
braukiančią per grandines ten, kur retežiai buvo įsirėžę giliau- 
siai, tad iš teismo išėjau aukštai pakelta galva ... Dirstelėjęs per 
petį pamačiau dešinę Brynjėlfuro ranką, pranykstančią apsiausto 
rankovėje, nes tai jis stovėjo tarpuvartėje; tačiau man nepraslydo 
pro akis, kad jo riešą vedė kita pieno baltumo motiniškai tobula 


* Tingas (vėliau Altingas) - Islandijos parlamentas, jame vyko ir teismai. 

ranka ... Mergelė Marija pastūmėjo jį atlikti šį gailestingą darbą 
apgailėtinam vargšui, kuriam bet koks dalios palengvinimas buvo 
uždraustas šalies įstatymo ... Palaimintas tasai, kurs pasirinktas 
jos įrankiu ... Tąnakt visos mano žaizdos užsitraukė, o belangė 
nuo jų persismelkė saldžiu lelijų kvapu ... Jounas - tremtinys, ne- 
galįs ištrūkti ... Tyvit ... Vis dėlto jūrinis bėgikas išgąsdintas gali 
pakilti ir nuskristi ... Bet ką galėtų reikšti tas jo čirpiniavimas? 
Laimei, nieko; jis tik labinasi ... Paukštis, kurio naujienos tokios 
paprastutės, neturi savo galvelėje bezoaro akmens ... Tyvit ... Jo 
žema kaukolė nėra mokslininko trokštamas objektas ... Niekam 
nekiltų mintis jį sugauti ir sudeginti, nes jo kaukolėje nerastume 
nei gydomojo akmens, nei filosofijos akmens, anei jokio kito nuo 
kraujo ir proto negalių saugančio akmens ... Ne, bezoaro ten nėra. 
Bezoaras! Šiandien apie bezoarą galvoti neketinau ... Bezoaras! 
Bezoaras! Bezoaras! Ištraukų kratinys iš magistro Bombasto Pa- 
racelso veikalų, išverstų iš vokiečių kalbos į islandų, paženklintas 
senojo Skaulholto mokyklos mokytojo vardu, neaiškiais keliais 
pasiekė Steingrimo fjordą ir, į namus užklydus prašaliečiams, buvo 
slepiamas po senelio lova; būtent iš šios knygos išmokau skaityti ir 
ji buvo pirmoji, mano išmokta atmintinai ... Po jos sekė vyskupo 
Gudmunduro Arasono saga ... Būtent tokia tvarka ... Ir įvykiai 
pasisuko štai tokia linkme ... Nes kaip tik taip prasidėjo mano 
ašaringoji kelionė ... Ir kas galėjo pamanyti, kad savo dienas baigsiu 
ant šios paukščių nutupėtos uolos, šios ruonių pakylos?.. 

Bet ak, koks džiaugsmas buvo skaityti! Kai raidės įgavo tinka- 


mus garsus ir susidėliojo į žodžius, kuriuos žinojau iš savo paties 

ir kitų kalbos, kai žodžių dermė pagimdė viso pasaulio prasmę 
ir istorijas, o jos išklojo man galvą iš vidaus, tarsi mano kaukolės 
skliautas būtų Kopenhagos universiteto galerijos ir bibliotekos ... 
Tačiau šių vietų aš niekada nepamatysiu ... Esu pasmerktas sėdėti 
čia vienas ir čiauškėti su šituo kvailu paukščiu, labiausiai pri- 
menančiu mane patį ... Taip, jūrini bėgike, nepuoselėkime jokių 
iliuzijų dėl to, kokią vietą mes užimame žmonių visuomenėje ... 
Nors tu ištiesęs drėgnus sparnus gali jais pagauti iš toli atklydusį 
saulės spindulį, o aš - laikyti iškėlęs savo nykštį ir smilių tol, kol 
mėnulis it perlas įstrigs tarp pirštų pagalvėlių, nė vienas iš mūsų 
nepajėgus išsaugoti savo laimikio ... Užteks apie tai, užteks apie 
tave ir apie mane; esama kito, kurio, jie norėtų, kad šaukčiausi, 
o jis tiek šiurkštus, kiek tu švelnus ... Tačiau aš to nedarysiu ... 
Niekas negali tikėtis išlikti gyvas imdamasis su senovinėmis šmė- 
klomis ... Aš ištrūkau iš tokio susirėmimo kartą ir abejoju, ar ge- 
bėčiau vėl tai padaryti ... Verčiau jau būčiau patylėjęs, laikęs savo 
prakeiktus žabtus užčiauptus, užuot vaikščiojęs ir spjaudęs viską, 
kas iškildavo viršun iš neišsenkamo išminties šaltinio, - bevertės 
idėjos, kurias knygų skaitymas įrėžė mano smegenų pilkžemyje 
ir kurios ten kunkuliavo ir lipo per kraštus it košė iš stebuklingo 
katilo ... Bet ne, aš, žinoma, negalėjau patylėti ... Aš be perstojo 
plepėjau apie tą bezoaro akmenį ... Vien jo pavadinimas yra toks 
pat svaigus kaip uždraustų Pažinimo medžio žiedų kvapsnis ... 
Mane buvo visiškai užvaldžiusi tokio akmens idėja, akmens, kuris 
ne tik galėjo išgydyti visus žmonių negalavimus, bet ir pasitarnauti 


alchemikams, žinantiems, kaip paprastą šviną paversti tauriuoju 

auksu ... Kad ir kur eičiau, kad ir kur nueičiau, klausinėdavau apie 
varno dvėseną ... Gal kas pastarosiomis dienomis ar savaitėmis bus 
matęs negyvą varną? Taip, būtent šitaip viskas ir prasidėjo ... Ir jeigu 
kas nors prisimindavo tokį matęs, aš iškart lėkdavau to paukščio 
apžiūrėti ... Tuomet buvo galima matyti vaikį Jouną, landžiojantį 
po raguvas ir besikarstantį skardžiais paimti pūvančio Corvus is- 
landicus apdaro, nes tikėjau ir ligi šiol tikiu, kad Islandijos varno 
kaukolėje rastas bezoaro akmuo yra daug galingesnis nei aptiktas jo 
svetimšalių bendravardžių kaukolėse ... Taip yra dėl varno sąsajos 
su Odinu, pamišėlių karaliumi, ir jo pagoniška paderme čia, Žemės 
rutulio šiaurėje ... Kad ir kaip ten būtų, varno kaukolėje slypinčio 
akmens pradėjau ieškoti devynerių metų ir ši paieška tęsiasi jau 
penkiasdešimt ir tris žiemas be menkiausio sėkmės ženklo ... 

„Pažiūrėkit, štai ateina Haukonas su anūku. Nemanau, kad jam 
pavyks priversti berniūkštį nors kiek patylėti, tas kvailelis vėl ims 
tauzyti apie tai, kur jam čia radus kokią nors šlykščią varnos stipeną.“ 

Net kai aš nebylus stovėdavau šalia senelio, kol jis šnekučiavo 
su senoliais apie dalykus, apie kuriuos šnekučiuoja senoliai, man 
nepraslysdavo pro akis tie vogčiomis mesti žvilgsniai, nutylėjimai ir 
klausimai, kuriais jie kėsinosi paspęsti man žabangas ... Tuomet aš 
tylėdavau it vandens prisisiurbęs, bet galiausiai imdavau timpčioti 
senelį Haukoną už apsiausto rankovės: 

— Seneli, seneli, galiu nubėgti apsidairyti virtuvėje? 

Tenai rasdavau labiau pritinkančią draugiją berniūkščiui, iš- 
mokusiam skaityti iš gydytojo Bombasto raštų ir įgijusiam tokių 
gilių žinių apie pilvo dalykus, kad vargu ar egzistavo kokia nors 

jam nežinoma moteriška negalia, ir tolydžio it iš skrybėlės jis iš- 
traukdavo tą ligą gydančio tepalo receptą ... Ten, tarp moteriškų, 
karštyje ir dūmuose aš rodžiau savo mokytumą ir klausinėjau apie 
nustipusius varnus ... Per tuos apsilankymus virtuvėse ir užaugo 
mano kaip gydytojo reputacija ... „Mažyli Jounai, žolininke, — 
sakydavo, būtent taip mane vadino moterys, - gal turi kokią rodą 
nuo to mano skaudulio?“ Ir sugriebusi mano ranką pakišdavo 
sau po drapanomis, priglausdavo prie pilvo ir braukydavo ja virš 
kažin kokio tvinkinio ant savo kūno ... Aš užmerkdavau akis ir 
vaizduodavausi medicinos knygą, galop ji visa atversta atsiguldavo 
man priešais nosį - verso folio po mano kairiuoju voku, o recto — 
po dešiniuoju ... Tuomet mintyse versdavau jos puslapius tol, kol 
prieidavau skyrių apie tą palaimintą Dievo kūrinį, vyro miniatiūrą, 
moterį, paklūstančią tiems patiems gamtos dėsniams kaip ir vyras, 
nes jis - mažytis pasaulėlis, sukurtas iš kosminės substancijos, kaip 
kad moteris yra sukurta iš vyro ... Tame puslapyje aš rasdavau 
pagrindinių moteriškų ligų aprašus ir lygindavau juos su dalykais, 
delnu išskaitytais iš kūniško lapo moters, kurią turėjau išgydyti ... 
Šitaip sykiu skaitydavau ir knygą, ir moterį, kol abi tapdavo vieniu 
ir man belikdavo tik garsiai persakyti vaisto receptą prie negalios 
aprašo ... Kartais vaistą reikėdavo virti, kartais grūsti, kartais jis 
turėdavo būti šaltas, o kartais - karštas ... Tačiau apžiūrą visada 
užbaigdavau garsiai sakydamas: 

— Bezoaras dabar man labai pasitarnautų ... 

Kai mano rinkimo manija išryškėjo, visad paaiškėdavo, kad 
kokiai nors senei teko laimė aptikti pūvantį mažąjį Hugino ir 

Munino“ brolį, jinai pasivargindavo jam nutraukti galvą ir pasau- 
goti ją savo kapše „Jounui“ ... Jeigu būdavo praėję nemažai laiko po 
pastarojo varno galvos įgijimo, nuo tos akimirkos, kai jis atsidur- 
davo mano rankose, negalėdavau nustygti ... Rasdavau kokią nors 
dingstį ištrūkti ir, dar nespėjęs pamesti iš akių sodžiaus trobesių, 
išsitraukdavau pinčių dėžutę, pririnkdavau krūvelę šakelių ir su- 
degindavau varno galvą ... Taip elgiausi pagal išmintingojo mano 
mokytojo Bombasto instrukciją ... Galvai virtus pelenais, kaukolė 
pasidarydavo trapi ir lengvai skilinėjo ir, jeigu mane būtų lydėjusi 
sėkmė, joje būčiau radęs vienintelį bezoaro akmens egzempliorių, 
kaip laukiamą viščiuką kiaušinio lukšte ... Bet laimė visada mane 
aplenkdavo ... Jau pamečiau ir skaičių varnų galvų, kurias su- 
skrudinau ir suskaldžiau per savo amžių ... Taip, štai tokį atlygį 
gaudavau už gydymą Krantų gyventojų virtuvėse, tačiau šitoks susi- 
tarimas buvo naudingas, nes senelis mane iškilmingai prisaikdino, 
kad joks varnas nežus nuo mano rankos ... Ilgainiui atėjo metas, 
kai tos mano ligonės užginė man savo letenomis graibyti jas po si- 
jonais ... Tuomet būdamas trylikos čiupinėjau keistoką senę, kurios 
darbas buvo pašventinti Kalnelio sodžiaus karves prieš išleidžiant 
jas paryčiais į ganyklą ... Ji tai darydavo šaukdamasi šventosios 
Benediktos pagalbos ... Senė taip puikiai sutarė su šia dangišką- 
ja pana, kad karvės tame sodžiuje visada buvo pieningos ... Vis 
dėlto ji manė esant geriau leistis gydyti man, nei visiškai atsiduoti 
šventųjų globai, nes, nors ir būdami jos pagalbininkai nuo pat 


* Huginas ir Muninas - dievą Odiną lydintys varnai. 

vaikystės, nūnai jie įstatymo išginti iš islandų namų ir dažniausiai 
prisiglaudę pas beviltiškus senius, kaip kad šią Haulotą Snaisdo- 
tirą, kuriai buvo lemta pažadinti mano šunytį ... Gydymas vyko 
kaip įprasta; moterys viena po kitos gaudavo švelnią glamonę ir jų 
negalės išaiškinimą kartu su geru patarimu ir viltimi pasveikti ... 
Ir štai atėjo Haulotos, sėdėjusios trobos gilumoje ir spoksojusios į 
mirkomą džiovintą žuvį, eilė ... Dar nespėjus prie jos prisėsti, ši 
sugriebė mano jaunatvišką ranką savo dėmėta iškaršusia plaštaka 
ir pagrūdo sau po drapanomis ... Jokių stebuklų ten nebuvo, tik 
suvytęs moteriškas pilvas, nors senoji buvo neblogos sveikatos ... 
Ji ėmėsi vadovauti, o aš sėdėjau gydytojo poza panarinęs galvą, 
užmerktomis akimis su mintyse sklendžiančia knyga ... Prieš jai 
sugrąžinant man gydančiąją ranką, pirštais užkliudžiau viršutinį 
jos Mons pubis kraštą ... Tai tikrai buvo ne pirmas kartas, kai pa- 
liečiau tai, ką pačias moteris puse lūpų girdėjau vadinant „žiurkute“, 
o šio padaro pavidalas buvo man gana gerai pažįstamas iš Hoularo 
vienuolyne esančių medicinos knygų piešinių ... Tačiau šįkart, 
pirštų galiukams taip netikėtai brūkštelėjus per senosios Haulotos 
darželio tvorą, man sukietėjo ... Atsakas tetruko akimirką, tačiau 
to pakako jai pajusti; kad ir kaip būtų, mes abu atsidūrėme toje 
pačioje senės kūno vietoje ... Tarytum norėdama įsitikinti mano 
apgailėtina padėtimi, ji apsimetė stumianti mūsų rankas dar giliau, 
tačiau šįkart man iš visų jėgų besipriešinant ... Tada ji ištraukė 
mano ranką sau iš po sijono palankų ir suspigo: 


- Šitas manęs daugiau ten nelies, nebent mane vestų! 

Šitaip buvo nuprunkšta mano vaikystė ... Rankų pridėjimo 
laikas baigėsi ... Privalėjau sugalvoti kitą būdą įsiteikti senoms 
moteršėms, visada pasirengusioms įsprausti varno galvą į bun- 
dančio gamtininko delną ... 


| PAPRASTASIS VARPENIS, lunaria. Tai vienas iš stipriau- 
siai veikiančių per gimdymą vartojamų augalų. Dedamas gim- 
dančiai moteriai ant gimdos kaklelio, slaptų durelių ar intymių 
vietų ir pašalinamas iškart kūdikiui išvydus pasaulį, kad viduriai 
ir kitkas neplūstelėtų iš paskos. Žolynas padeda nuo apkiautimo, 
sustiprina malonumą ir skatina atsigavimą. Esama manančiyjų 
jį galint atrakinti spynas. Dažniausiai varpeniai aptinkami ant 
senų akmeninių pievų aptvarų arba apleistuose griuvėsiuose, bet 
nepasitaiko šlapynėse ir užauga sulig didžiuoju pirštu. Geriausiai 
jie man pasitarnavo labai seniai, kai atguliau ligos patalan nuo 
nepakenčiamo kokliušo. Kramčiau jų, sumaišytų su degtine ir 
čiobreliais, visai mažumėlę, kaskart ne daugiau kaip nedidelį 
šaukštelį, tačiau ir to pakako. Po to penkerius metus nesirgau 
nei kosuliu, nei peršalimu. Šis augalas, kaip ir kitos žarnyno 
darbą gerinančios vaistažolės, skirtas vartoti į vidų, o ne išorinio 
sluoksnio ir odos ligoms gydyti. Paprastasis varpenis, kai klimatas 
nuosaikus, ant vieno stiebelio kartais užaugina dvylika, o kartais 
trylika lapelių, priklausomai nuo to, kiek metuose mėnulių. Ant 
kito stiebelio jis užaugina tiek sėklų, kiek savaičių motina nešioja 
kūdikį. Su šia vaistažole reikia elgtis atsargiai. | 

Senelio Haukono namuose buvo įprasta iš ten atsidūrusių knygų 
perrašyti tai, kas, jo manymu, buvo įdomiausia ir turėjo didžiau- 
sią išliekamąją vertę ... Jo būdas buvo įvairiausiose pasiskolintose 
knygose išbarstytas išmintį, giesmes, istorijas, tikras ir pramanytas, 
kokia nors tema sudėti į vieną vietą ... 

Senelio dėka tai įgavo šiokį tokį mastą ir jo skriptoriumą su- 
darė skaitytojas, raštininkas ir rašalo virėjas, pastarasis ne tik 
gamindavo rašalą, bet ir smailindavo rašymo plunksnas ... Aš 
buvau paskirtas rašalo virėjo Žvairio Helgio Sveinsono, balta- 
rankio gentainio, pasirodžiusio ant mano senelių durų slenksčio 
su šutve valkatų, ypatinguoju padėjėju ... Net ir tokiai draugijai 
jis sugebėjo prikrėsti eibių, todėl duoneliautojai paliko jį, kai tik 
paaiškėjo, neva jis tolimas šeimininko giminaitis ... Mano sene- 
lis visus jo namuose gyvenančius vargetas priversdavo kaip nors 
prisidėti prie jų išlaikymo ... Didžiuma tų darbų buvo menki, 
nes bėdžiai mažai kam rodėsi tikę, tačiau dideliame ūkyje svarbi 
kiekviena smulkmena; nors manytume, kad katė nelinkusi daryti 
nieko kita, kaip tik laižytis kailį, iš šitokios tuštybės ją pakorusius 
mus tučtuojau apniktų pelės ... Dėl netikusio to tolimo gentainio 
būdo mudviejų darbų pasidalijimas buvo ne toks, kokio galima 
tikėtis iš suaugusio vyro ir berniuko ... Aš buvau meistras, o jis — 
pameistrys, tačiau mes kruopščiai slėpėme, kas vadovauja rašalo 
virimui; tai iškilo aikštėn tik tada, kai skriptoriume buvau vienu 
laipteliu paaukštintas ir užėmiau vieną iš raštininkų krėslų ... Tąsyk 
buvo žengtas dar vienas, dar grėsmingesnis, žingsnis kelyje į piktą 


lemtį, kuri galiausiai pavertė mane tremtiniu gimtajame krašte... 

Kokia tai tremtis? Esu nuteistas apleisti savo tėvynę, niekas negali 
ištiesti man pagalbos rankos; kad ir kur pasirodyčiau, žmonių par- 
eiga yra mane sulaikyti, ir negaliu nė akimirkos užsibūti vienoje 
vietoje nepažeisdamas nuosprendžio - antraip suteikčiau niekšams 
progą padidinti bausmę, kol galų gale žviegdamas atsidurčiau ant 
liepsnojančio pragaro laužo ... „Jounas Paulmasonas, kai kurių dar 
vadinamas Jounu Mokytuoju, tai aš. Telaimina jus šiandien Dievas, 
gerasis pone kapitone ... Girdėjau žmones kalbant, kad susiruošėte 
plaukti į Angliją su Skardžių įlankos magistrato vilnonio audeklo 
kroviniu, ee, gal kartais tokiam benamiui bastūnui kaip aš atsirastų 
vietos šiame puikiame jūsų laive?“ 

Kategoriškas ne ... Niekas nenori išgabenti Jouno iš šalies ... 
Net jeigu jis sudėtų puikias eiles apie tą dūlantį pražūtingą gremėz- 
dą, kuris, karščiausiu jo troškimu, nuneštų jį tolyn nuo Islandijos 
krantų ... Nes laivą, kurį laiko vien prakiuręs, dervuotas karkasas, 
poetas apdainuotų šitaip: 


Bangų liūto“ burė plaikstos, 
Jūros meškos" šėlsta, 
Vėjai audeklus įręžia, kad net virvės kaista. 


Netgi nugrimzti į pabaisų knibždančias gelmes su tokia gelda kaip 
ši neabejotinai būtų geriau, nei likti kaliniu savo namuose ... Tačiau 
labiausiai trokštu leistis į svečias šalis ... Neretai lankydavau jas 
savo svajose, palinkęs prie knygų iliustracijų, arba sapnuodavau jas 


* Bangų liūtas - laivo keningas. 
** Jūros meškos - bangų keningas. 

savo guolyje ir tada atsidurdavau tame miestų mieste, dažniausiai 
pakeliui į susitikimą su vietos išminčiais ... Su ilgu ryšuliu rankose, 
ne kokiu mažmožiu, o dovana, puikiai pritinkančia menėse, kuriose 
sukaupti didžiausi šalies lobiai ... Tada kažkas rikteli islandiškai: 
„Žiūrėkit, Jounas!“ Tą akimirką išorinis kraštiečių pavidalas per- 
simaino ir jie virsta pilkais į mane ropojančiais kirminais, kvailai 
šnypščiančiais: „Žiūrėkit, Jounas!“ 

Kiekvienas tų šliužų su trimis žmogiškais veidais: vienas - 
Kveldulvo, kitaip Vilkolakio, antras - Ario, Erelio, o trečias - Ormo, 
Gyvatės ... Daug pakenčiamesnės buvo svajos atmerktomis akimis, 
žvalgymasis pro mano kadaise turėtų knygų langus, nors veriantis 
troškimas nukakti svetur iš tikrųjų baigdavosi vien graudžiais 
padūsavimais dėl karčios lemties būti Jounu Mokytuoju ... O gal 
mano prigimtis neatsiejama nuo šių ledinių krantų ... Taip, net 
jeigu visi šalies patikėtiniai ir kaulytojai, teisėjai ir vagys, vysku- 
pai ir kekšės, kilmingieji ir vargdieniai suėję krūvon sugriebtų 
mane ir išplukdytų į jūrą, laivas nespėtų nė atitolti nuo kranto su 
šiuo liūdnu kroviniu, o jo įgula jau būtų priversta nuleisti valtį ir 
parplukdyti Jouną atgalios ... Nes jį apimtų nevaldomas namų 
ilgesys ... Et, nejau manai, kad užmiršau tave, skraiduoli Fjolmo- 
dai“, ir tai, kaip mano prigimtis susijusi su tavąja, tu sparnuočių 
pasaulio Jounai? Ne, nes vos spėjęs pasukti vandenyno linkui, tu 


* Fjolmoldas - dar vienas islandiškas jūrinio bėgiko pavadinimas. Taip va- 
dinasi ir Jono Gudmundssono Mokytojo, pagrindinio šios knygos veikėjo 
Jouno Palmasono prototipo, poema (1860), kurioje aprašomas autoriaus 
gyvenimas. 

vėl grįžti į krantą ... Tu ne per seniausiai tai padarei, o dabar matau 
tave kartojantį šį žaidimą ... Ir tada prisimenu, kad sėdžiu čia per 
ilgai ... Anglijoje tave vadina tilviku ... Įdomu, kaip ten vadintų 
mane? Džouna Palmsonu Mokytuoju? Norėčiau ten nuskristi ... 
Angliją man žmonės apibūdino kaip šalį, kurią skaisti karalienė 
valdė taip dorybingai, kad po to, kai iš jos pavaldinių buvo atimta 
Mergelė Marija, jie tarėsi įgiję naują motiną ... Nemažai pasaulio 
matęs žmogus pasakojo man Londone sutikęs senį, aktorių Ben- 
jaminą Jonsoną, ketvirčiu islandą, rūmų gyvenimą pažįstantį taip 
pat gerai kaip ir sostinės gatvių ... Tasai nupiešė gražų karalienės 
paveikslą ir pasakojo, kad kilmingoji Elžbieta gyvena soste kaip 
nekalta mergelė, nes jos kūnas niekad nebuvo suteptas vyro, o jos 
vidus švarus, be jokių vyriškų išskyrų ... Ir nė vienas lordų nedrįso 
nė pirštu jos paliesti bijodami užsitraukti liaudies nemalonę ... 
Nors gležnos mergiškos karalienės krūtys buvo visiškai nepanašios 
į Dievo Motinos krūtinę ir stokojo balto giliausias žaizdas užtrau- 
kiančio balzamo, jos krūtinė švietė tokiu seserišku švelnumu, kad 
net labiausiai užkietėję priešai apsiašarodavo ir sunėrę rankas 
puldavo ant kelių ... Jie dėkodavo jai net jų galvas atskiriant nuo 
kūnų ... Tačiau ji buvo negailestinga popiežininkams - už tai jai 
nebus atleista - ir nors Vyskupų bažnyčia jos Anglijos karalystėje 
nėra gaubiama tokios pačios dvokiančios demoniškos tamsos kaip 
mūsų islandiškoji, visur vienodai žema atimti iš žmonių jų šven- 
tuosius ... Nes ko žmogui šauktis, kai galingieji skriaudžia nekal- 
tuosius nesirūpindami nei savo garbe, nei nuodėmių išskaičiavimu 


Paskutinio Teismo dieną? Tokiu metu buvo didelė paguoda kreiptis 

į palaimintąją Mergelę Mariją, apaštalą Joną, šventuosius Barborą 
ar Luką, kurie padarytų viską dailininko labui, ir į tas skaisčias 
merges, Agotą su šydu ir replėmis ir Liuciją, juosinčią durklą ir 
laikančią savo pačios akis ant sidabrinės lėkštelės ... Kas dabar 
nužengs Dangaus menės debesų grindimis ir išsakys sutryptų 
bedalių skundus? Dažnai pagalbos šaukiamės dėl menkniekių, 
kartais vien dėl įkyraus auglio pažastyje, tačiau dažniausiai esame 
iškamuoti ir skaudžiai sužeisti, tiek kūnu, tiek dvasia, piktavališko 
savo artimo elgesio ... Tas, kuris už menką mėginimą gauti maisto 
buvo plakamas, marinamas badu, darkart nuplaktas ir vėl plaka- 
mas, tik šįkart daug ilgiau ir stipriau, už tai, kad šventojo Dizmo, 
kalinių globėjo, vardas nusprūdo nuo jo prakirsto liežuvio iškru- 
vintų lūpų, yra gyvas įrodymas, jog žiauriai sumuštam bejėgiam 
žmogui reikia užtarėjo Danguje globos ... Bet liūdniausia yra tai, 
kad jo buvimo belangėje priežastis ir yra tikėjimas pagalba, kuri iš 
jo atimta ... Tačiau iš akių - nereiškia, kad iš širdies ... Šventasis 
Torlaukas tebevaikšto tarp nuskurdusių savo kraštiečių ir jie vis dar 
maldauja, kad šis minėtų jų vardus stovėdamas po šviesos kriokliu, 
trykštančiu iš keturių vinimis Kristui padarytų žaizdų, iš žaizdos jo 
šone ir sudaužytos, erškėčių spyglių ligi kaulo subadytos galvos ... 
Nes tik mokantieji angelų kalbą žino, kaip žmonių vardai skamba 
šviesos kalba ... Ne ką Žmogus tepeši tiesdamas dangun kaklą ir 
įpindamas maldosna savąjį vardą ... Iš tokio čirpimo naudos ne 
ką daugiau kaip iš bedvasio didžiosios alkos“ kleketavimo, jeigu 


* Didžioji alka - išnykęs paukštis; paskutinė perinčių alkų pora nužudyta 
1884 metais. 

ten, aukštybėse, nebus užtarėjo, galinčio perskaityti žemiškąjį 
besimeldžiančiojo vardą ir išversti jį į dangiškąją kalbą ... Mums 
būtini palaimintieji šventasis Torlaukas ir Gvudmundas Gerasis, 
kad išverstų mūsų, varguolių, vardus įstabiajai dangaus gentei ... 
Islandiškai mano vardas Jonas Palmason, daniškai Jonas Palmesen, 
vokiškai Jahn Palmsohn, angliškai Jonah Palmson, o lotyniškai 
galėtų būti Jonus Palmensis, tačiau kaip jis skamba amžinybės 
kalba, sužinosiu tik Paskutinio Teismo dieną ... Tikiuosi, mane 
pašauks iš aukštybių, nes dar sakoma, kad kiekvienas turi vardą 
pragare ir, trauk mane galai, jei kada panorčiau sužinoti, kaip esu 
vadinamas toje siaubingoje vietoje ... Na o tau, jūrini bėgike, nėra 
ko nerimauti, nes turi tik tuos vardus, kuriais žmonės tave vadina 
dabar, ir visi tie vardai - žemiški ... Danguje esama vietos tik 
doriesiems ... Manau, man tavęs trūks, kai ten atsidursiu ... Taip, 
kaip turintieji antrąjį regėjimą gali pajusti elfų buvimą šiame krašte, 
nors niekada nėra jų matę, taip doruolių sielos gali jausti šventųjų 
esatį, nors jųjų atvaizdai buvo išmesti iš bažnyčių ... 


— 


RAUDONPELEKĖ KARALŽUVĖ. Taidevynių uolekčių visų 
gražiausia žuvis. Ties pelekais turi riebalų sluoksnį kaip otas. 
Ji saldaus skonio, o iš jos, ypač pašaldžius per naktį, išsiskiria 
tiek puikaus, dailaus sviesto, kad net pūpso lėkštėje. Viena tokia 
žuvis kartu su keliais upėtakiais buvo atkirsta atoslūgio Perėjos 
Kranto upės žiotyse, bet nė vienas nedrįso jos paragauti, kol tai 
padariau aš, gerai ją pažįstąs. 


34 


Močiutė kartą tarė savo vyrui: „Leisk Smalsianosiui šįvakar eit su 
mumis pažiūrėti Petro avinėlio...“ Mat jie vis dar laikėsi papročio 
aukoti pirmąjį vasaros ėriuką šventajam Petrui ... Buvo Marijos 
Dangun ėmimo šventė, diena, kai Mergelė Marija, nugyvenusi gy- 
venimą, pakilo aukšybėsna nuo žemės it žydinčios lelijos kvapsnis 
ir pakeliui į dangų sutiko mūsų viešpatį Jėzų Kristų, kuris iš meilės 
motinai nužengė nuo sosto pasitikti jos pusiaukelėje iš dvasinės 
sferos į kūniškąją, vesdamasis su savimi angelų chorą, kad pabrėžtų 
progos iškilmingumą. Ligi tol jis nebuvo net prisiartinęs prie mir- 
tingųjų pasaulio, tačiau tąsyk jis apglėbė Švenčiausiosios Mergelės 
sielą ir palydėjo ją į dangiškąją šlovę ... Mano seneliai jau daug 
metų laikėsi papročio lankyti avinėlį šiam įvykiui pagerbti ... Tiesą 
sakant, jie naudojosi menkiausia proga jį aplankyti, nors visada 
tuomet, kai aš jau būdavau lovoje, tačiau manęs nė kiek nestebino 
jų gerumas, rodomas šiam be motinos likusiam padarėliui, nes 
buvau tikras, kad jie buvo tokie pat geri kitiems našlaičiams, kokie 
jie buvo man ... Po vakarienės močiutė nusivedė mane į kambarį 
ir liepė apsivilkti geriausius drabužius ... Aš paklusau ir ji padarė 
tą patį ... Tada ji mane peržegnojo ir sukalbėjo mėgstamiausią 
kiekvieno penkiamečio maldelę Marijai: 


Nuėjusi bažnyčion Marija 
kryžių švenčiausią išvydo, 
raktą nuo juostos nurišusi, 
Dangaus karalystę atvėrė ... 
Darniai iš knygų giedojo 

Viešpats aukščiausias ir Petras: 
vasaros leisimės metą 

šventųjų relikvijų garbint ... 

Lai vaiskina, Viešpatie, saulė 

kalną tą patį gražiausią, 

ant kurio Marija melžė savo karvę ... 


Tada ji paėmė mane už rankos ir mes leidomės žiūrėti Petro avinė- 
lio ... Kai aplenkėme ūkio trobesius, kad pavytume senelį, priešais 
mano akis atsivėrė išties nekasdienis vaizdas ... Ten buvo susirinkę 
visi šeimynykščiai ... Moterys ir vyrai buvo tokie pat švarūs ir valy- 
vi, dailiai apsigerbę kaip mes su močiute ... Jie lūkuriavo mūsų ... 
Haukonas, Saliamono sūnus, išvedė į priekį kretantį, abitu vilkintį 
susirietusį senį ant akių užsmaukta vaura ... Rankoje senis laikė 
ilgą lazdą ... Jis patraukė į kalną, o mes jam iš paskos ... Senelis 
Haukonas ėjo procesijos priekyje, jam ant kulnų lipo vyrai, nešini 
deglais; jų galus, užuot uždegę, buvo nudažę ugnies raudonio spalva. 

— Kad nesimatytų visoj apylinkėj, - pasakė vienas samdinių. 

Eisenos gale žingsniavo moterys su mumis, vaikais ... Vyras su 
lazda stūmėsi į šlaitą šienaujamomis pievomis ir niekam, išskyrus 
mane, jo žingsniai neatrodė lėti ... Aš degiau nekantrumu išvysti 
avinėlį ... Močiutė tvirtai laikė mane už rankos, o aš plūkiausi 
vilkdamas ją iš visų jėgų, kone griūdamas, it prie grandinės dar 
neįpratęs sarginis šuo, tačiau ji nesidavė skubinama ... Regis, avi- 
nėlis buvo vienas įstabiausių iš žemės kūrinijos, sprendžiant iš 
to, kaip stengtasi, kad jo lankymas būtų ne tik iškilmingas, bet ir 

slaptingas ... Taip, iškilmingas, nes nešini deglais žmonės giedojo; 
slaptingas, nes deglai turėjo likti neuždegti ir giesmė buvo tokia 
prislopinta, kad girdėjosi tik pačioje eisenoje ... Buvo septinta 
rugpjūčio mėnesio diena, kai vasaros naktys vis dar šviesios, ta- 
čiau kalno šešėlis į vakarą jau mėlsta, o rasotų žolynų kvapsnis ant 
sodžiaus kauburio rytais sustiprėja ... Tačiau pasaulyje, be žolino 
sodžiaus kauburio, esama ir kitų ... Kai supratau, kur traukia 
eisena, ūmai atleidau močiutės ranką ir prisispaudžiau prie jos ... 
Priešakyje stūksojo kalnelis, vadinamas Marijos kalva, apie tą 
kalnelį mums, vaikams, buvo griežtai užginta baladotis ... Buvo 
pasakyta, kad ten gyvena elfai, ginantys savo namus slėpiningais 
kerais ... Tokius persergėjimus lydėjo istorijos apie pasirodyti no- 
rėjusius jaunus karštakošius, kurie akiplėšiškai puolė kalvos gy- 
ventojus ... Visi jie nukvaišę baigė savo dienas pririšti garduose 
ir bliaudami su galvijais ... Kai kurie vyresni vaikai buvo girdėję 
tokį žmonių bliovimą klajodami po pasaulį, tolimose vietovėse, 
kaip antai sodžiuje slėnio gilumoje arba dar toliau už jo esančia- 
me, ir, jiems ėmus mėgdžioti šių pusiaužmogių leidžiamus garsus, 
man per kailį pereidavo šiurpas ... Dabar aš likau eisenos gale ir 
įsispyriau kojomis į Žemę, nes man tapo akivaizdu, kad procesija 
traukia į tą baisią vietą, Marijos kalvą, kurioje žmonės kuokteli ir 
sugyvulėja ... Bet kaip čia yra, kad jie laiko Petro avinėlį būtent 
čia? Kodėl, po galais, jie stato šį šventą gyvulėlį į tokį pavojų? Ir į 
ką gi avinėlis pavirstų užklydęs pasiganyti ant kalvelės, apžavėtas 
šios piktavalės slėpiningos galios kerų? Mano vaizduotėje užgi- 
mė grėsmingosios kalvos dydžio pabaisos vaizdas ... Tai buvo 

gauruotas nesustabdomai riedantis maišas, įtraukiantis visa, kas 
pasitaiko jo kelyje ... Žmones ir gyvius, įsipainiojusius į šlapią jo 
vilnos kaltūną, pritraukdavo prie blyškios it mirtis odos, nusėtos 
geltonomis avių akimis, o kiekvienoje šių knibždėjo po lavonler- 
vę ... Tai buvo paskutinis man prieš akis stojęs vaizdas, paskui 
siaubūnas darsyk apsivertė ir pritrėškė mane prie uolos ... Peno 
šiam košmariškam regėjimui sėmiausi iš nuskendusio išpurtusio 
avino maitos, kurią vyresni vaikiščiai parodė man Lavos įlankoje 
vasaros pradžioje ... Aš išrėkiau: 

— Nenoriu matyti avinėlio! 

Ir kritau ant žolės ... Močiutė tuoj pat nutvėrė mane už pakar- 
pos, pastatė ant kojų ir tvirtai prispaudė prie savęs, nelėtindama 
nei žingsnio, nei giesmės ritmo ... Taip, išsisukti man nepavyks ... 
Visą likusį kelią tylėjau kaip žemė, o mano galvoje pabaisa vartė- 
si, voliojosi ir raičiojosi ... Eisenai pasiekus Marijos kalvą, būrys 
susispeitė už jos, kad mūsų nesimatytų iš kitų viensėdžių ... Ti- 
kėjausi, jog Petro avinėlis pasitiks mus alkanu mekenimu, kaip 
ir dera prijaukintiems ėriukams, tačiau čia buvo tik kauburys ... 
Žmonės puolė ant kelių ir sunėrė rankas, visi, išskyrus senelį Hau- 
koną, vauruotąjį senį ir du samdinius; aš, savaime suprantama, 
mėgdžiojau močiutės judesius ir žvilgčiojau virš sunertų rankų, 
slapčia dairydamasis avinėlio ... Vietoj jo išvydau darbininkus, 
traukiančius iš po apsiaustų kastuvus; pagal mano senelio nu- 
rodymą jie ėmė rausti kauburį ... Darbininkai įsmeigė kastuvus 
tarp kimsų, įpjovė velėną skersai višuje ir apačioje, o paskui išilgai 


gūbrio nuo viršutinės įpjovos vidurio iki apatinės; tai priminė ne 

ką kita kaip dvivėres žmogaus ūgio bažnyčios duris ... Tada kiek- 
vienas darbininkas suleido savo kastuvą giliai po žolės durimis ir 
atskyrė velėną nuo žemės ... Galiausiai jie atplėšė duris ir paguldė 
kiekvienas savo pusėje kaip altoriaus sparnus, tačiau pati durų anga 
buvo pilna juodų žemių ... Mano manymu, senelio akiplėšiškumas 
peržengė visas ribas ... Nesupratau, kodėl šis gerasis žmogus nu- 
sprendė pasismaginti sutrikdydamas Marijos kalvoje gyvenančių 
žiauriųjų jėgų ramybę; tačiau tada viskas pakrypo dar blogesne 
linkme ... Senelis kapše sužvejojo storą kiaulės šerių šepetį ir juo 
ėmė šlavinėti žemes galvos aukštyje ... Aš iš visų jėgų užsimerkiau 
ir prispaudžiau kaktą prie sunertų rankų - dvasioms tai nepatiks ... 
Tą pačią akimirką išgirdau naują garsą, švelnų medinių karoliukų 
barškėjimą ... Iš rankovių iškrito rožiniai ir žmonės pradėjo juos 
sukti, palydėdami maldas atodūsiais ir aimanomis, sukėlusiais 
mano širdyje ir juoką, ir širdgėlą, - nė nežinojau, kad jie abu gali 
sugyventi vienoje vietoje ... Šepetys senelio Haukono rankose ne- 
nustygo ... Vauruotasis nusitraukė nuo galvos apdangalą ir galų 
gale pamačiau jo veido bruožus, nosį ir akis ... Nosis su plaukų 
kuokštu, o mėlynos akys tuščios ... Įbedęs lazdą į purią dirvą, 
pasviro įsirėmęs kaire ranka, o dešiniąja iš už juostos išsitraukė 
nedidukę maldaknygę ... Iš po šepečio nusūkuriavo paskutiniai 
grumstai ir po plonu dirvos sluoksniu pasirodė besąs smulkus 
paplūdimio smėlis ... Senelis smėlį žarstė su tokiu pačiu įkarščiu, 
ir kuo toliau, tuo darbas ėjosi sparčiau ... Netikėtai berniokišku ir 
romiu balsu blukiaakis plaukuotanosis su lazda ėmė garsiai skaityti 
iš atverstos knygelės ir kurį laiką tai darė net nežvilgtelėdamas į ją: 

- Transitus Mariae ... Tądien, kai pasimirė pašlovintoji dan- 
gaus ir žemės karalienė, Švenčiausioji Mergelė Marija, susirinko 
visi Dievo apaštalai ... Pasak išmintingųjų Bažnyčios Tėvų, kad ir 
kur kiekvienas apaštalų būtų buvęs, angelų padedami visi pakilo 
ir atsidūrė Švenčiausiosios Mergelės Marijos mirties vietoje ... Nes 
Viešpaties angelas buvo Dievo pasiųstas paimti kiekvieną apaštalą, 
akimoju atskraidinti daugelio dienų kelią ir pristatyti į tą vietą... 

Aš lioviausi mėginęs perprasti suaugusiųjų sumanymą ... Buvo 
aišku tik viena - jeigu visa ši sumaištis vien tam, kad pamatytume 
Petro avinėlį, tai man klaikiai pabodo, buvau pasiryžęs atsisakyti 
jį lankyti, jei man vėl būtų pasiūlyta ... Atpalaidavau sunertus 
pirštus, pajutau, kaip į juos plūsteli kraujas, ištiesiau rankas ir 
plastelėjau ... Močiutė tvirtai sugriebusi mano liesą ranką dusliai 
riktelėjo ... Įširdau ant jos, nes, mano manymu, nepadariau nieko, 
kad būčiau nusipelnęs tokio šiurkštaus elgesio, jau ketinau numušti 
ranką, taip negailestingai gniaužiančią manąją ... Tačiau tą aki- 
mirką iš minios pasigirdo panašūs prislopinti riksmai ... Taip, bus 
prasidėję - pabaisos lenda į žmones ir šie iškart puola vienas kitą 
bliaudami, daužydamiesi, traiškydami ir plėšydami pirštus, nosis 
ir ausis ... Spiegdamas pašokau ant kojų ... Iš patirties žinojau, kad 
geriausia bėgti pas senelį Haukoną, tačiau jeigu visi čia virsta savo 
priešingybėmis, vadinasi, jis turėjo tapti didžiausiu siaubūnu, tad 
buvau beneriąs į krūmus vienas ... 

- Pasak išminčių, Dievas iš anksto apreiškė savo apaštalams, 
kad palaimintosios Švenčiausiosios Mergelės Marijos mirties dieną 
jie visi susirinks į slėnį, vadinamą Vallis Josaphat, - giedojo senasis. 

Aš negalėjau pajudėti ... Mes su močiute buvome pačiame 
minios vidury ... Tada, pamokslininkui nutilus, išgirdau senelio 
Haukono žodžius: 

- Būk pasveikinta, Mergele Marija, palaimintoji Viešpaties 
motina, mūsų ganytojo Jėzaus Kristaus globėja! 

Man neatrodė, kad bylo pabaisa, todėl sukaupiau drąsą ir pa- 
žvelgiau į jį ... Šepetys jo rankoje ir toliau šokčiojo, tačiau ten, 
kur anksčiau buvo smėlis, kyšojo dailiai ištekinta dažyto medžio 
nosis, rausvi skruostai, o mostelėjus dar kartą atsivėrė padangės 
žydrumo aukštybėsna nukreiptos Dievo Motinos akys ... Trečiu 
mostu jis galiausiai nušlavė smėlį nuo jos veido, o ketvirtąkart taip 
mostelėjo, kad smėlis visas nubyrėjo jai po kojų, atidengdamas rūbo 
klostes ... Močiutė pravirko, nes, kaip vėliau supratau, daug van- 
dens buvo nutekėję nuo to laiko, kai ji paskutinįkart buvo mačiusi 
Skaisčiausiąją Mergelę, motiną, suteikusią jai stiprybės gimdant, 
auginant vaikus ir dirbant ūkio darbus, jos ištikimą draugę visame, 
kas moteriška, smulku ir kyla iš to, kad nesi Kūrėjo atvaizdas, tik 
atvaizdo atvaizdas, padarytas iš medžiagos vyro, kursai pats buvo 
nudrėbtas iš žemės molio, o šis atsirado Kūrėjui ištarus Žodį ... 
Tada Jis galėjo pasidėti medžiagą ant delno ir kurti vis mažėjančius 
pasaulius, kol galiausiai sukūrė moterį ir tai, kas joje ... Šlovingoji 
Mergelė pažinojo moters vidų geriau už kitus, nes pati buvo Ievos 
dukra, tobuliausia iš jos palikuonių, vis dėlto mirtinga - iki tos 
akimirkos, kai apaštalai išvydo ją keliantis iš kapo it sidabruotą 
debesį, plaukiantį vis aukščiau ir aukščiau, kol Atpirkėjas, atsklen- 
dęs jos pasitikti, įkišo ranką į dangulius ir sviedė savo motiną į 

aukščiausias aukštybes ... Dabar jinai sėdi karūnuota Jo dešinėje 
ir užtaria mirtingąsias ... Elfų kauburyje būta ir daugiau šventų 
dalykų, ne tik mūsų Mergelės statula ... Jame mūsų kaimo ir apy- 
linkių gyventojai paslėpė išgelbėtus šventųjų atvaizdus, tapytus, 
drožinėtus ir išlietus, kai ant mūsų krašto nusileido sutemos it 
pelenai iš lavą spjaudančio pragariško Heklos ugnikalnio ir ten, 
kur jais lijo, pragaišo visi nespėję užuovėjos susirasti gyvulėliai ... 
Ir kas gi mes esame, Viešpatie, jei ne tavo banda? Mums kyla tokia 
pati grėsmė kaip galvijams, avims ir naminėms žąsims, pešantiems 
juodą, aitrią negandos žolę ... Dėl to tavo ganomieji ir paslėpė savo 
sielos globėjus po žemėmis ir iš ten semiasi stiprybės, slapčia, bet 
džiūgaujančia širdimi, kol apsišaukėlių valdžia žlugs ir laisvamanių 
ordos gulės išvirtusiais viduriais kaip žiurkių jaunikliai, prasigraužę 
skylę į taukų statinę ... Po šio įstabaus susitikimo su Švenčiausiąja 
Mergele Marijos kalvoje vaikišką Smalsianosio protą užvaldė mintis, 
kad kiekvienoje šalies kalvoje, po kiekviena aukštuma ar iškiluma 
slypi dangiški dyvai ... Kai buvau dvidešimt trejų, senelis Haukonas 
prieš mirtį patikėjo man saugoti kelio aprašymą į tas vietas, kuriose 
tikrieji krikščionys užkasė savo šventuosius ... Vėliau tai tapo mano 
pasu į mokslo šventovę, Hoularo vienuolyną ... Jame aš iškeičiau 
šį žinojimą į mokslą ir teologinį išsilavinimą sūnui, protestantų 
kunigui Paulmiui Gvudmundui Jounasonui ... Menkas jam buvo 
džiaugsmas būti Jouno Mokytojo sūnumi, bet Houlare vargšelis 
gavo prieglobstį, nes žinojau slėptuves tų, kuriems pavyko išvengti 
sutemų šauklių, tačiau už jo išlaikymą turėjau pridėti šį tą daugiau - 
dokumentą, įrodantį, kad Aris iš Skardžių įlankos išdavė valdovą ... 

| KRIAUKLIAGALVIS, arba KUPROTASIS BANGINIS. 
Beveik visa jo galva padengta kriauklėmis ir jūrų polipais. Jis 
trinasi į polipais nusėtas uolas ten, kur užtenka gylio. Pavojin- 
giausias laivams ir žmonėms iš visų maistui netinkamų banginių. 
Jis puola laivus ir suskaldo juos plaukmenimis, pelekais arba 
uodega. Kartais jis pastoja žmonėms kelią, tad jie neturi kito 
pasirinkimo, kaip tik ant jo užplaukti. Tuomet, jei tik pajėgia, jis 
išmeta aukštai į orą laivą ir visus jame esančius žmones, nebent 
vyrams pavyktų laivą pasukti taip, kad banginis praplauktų 
pro šalį. Tačiau geležinio brūžeklio garsas jam nepakeliamas, 
jį išgirdęs jis pasiunta ir nusižudo. Jeigu plonu gelžgaliu, dil- 
de, dydžio sulig pjūkleliu, brūžinama per planšyrą ir banginis 
išgirsta šį jam klaikų garsą, jis sprunka šalin arba atima sau 
gyvybę užplaukdamas ant seklumų, jeigu jų esama netoliese. Jis 
gana riebus, su trumpais ūsais, puikiai tinkančiais pavažoms. 
Kuprotasis banginis gali išaugti iki šešiasdešimties uolekčių. | 


Taip, stypčiojantis jūrini bėgike, tavo pėdsakai pakrantės smėlyje 
yra tavo rašysena ... Šitaip tu užrašai savo efemeriškas istorijas ir 
pasakojimus apie tai, ką matei kelionėse, lakinamas trumpučių 
sparnų ... Aš išmokau rašyti raides ir dailiai suraityti inicialus 
senelio namų skriptoriume, kur man buvo pavesta perrašyti ir 
komponuoti knygas ... Iš pradžių jos buvo menkos, nei savo turiniu, 
nei atlikimu nepretenduojančios į amžinybę, - viena kita baladė, 
posmai prasiblaškymui kelionėje, patogios knygelės su skanskonių 
virimo aprašymais, maldaknygės ir sąsiuviniai, išsaugoję iliustraci- 
jas iš skolintų tomų, kuriuose šios būdavo praleidžiamos dėl vietos 

stokos, dėl to, kad buvo nebemadingos arba prieštaravo naujajam 
Bažnyčios mokymui ... Aš taip pat perpiešdavau anatomijos pa- 
veikslėlius iš medicinos knygų, kuriose žmogus buvo vaizduojamas 
toks, koks yra; mūsų pavidalas, jo vietos, kuriose mėsa apglėbia 
kaulus arba pūpso, būtent tokios, kokį Kūrėjo ranka išlipdė mūsų 
kūną - kaip bet kurį kitą molį ... Kadangi senės kaimo virtuvėse 
daugiau nebeleido man grabalioti savo kūnų, aš sudėjau į vieną 
tomą viską, ką radęs apie esminių jas alinančių ligų gydymą ... Ten 
pagal abėcėlę buvo surašyti visų rūšių užkietėjimai, kraujo ligos, 
karštinės, drebulys ir augliai jų gyvybiniuose organuose arba ant 
pilvo ... Tarpuose užrašiau senovines maldas Mergelei Marijai ir 
kreipimosi į šventuosius žodžius, kurie pasirodė besą pranašiausi 
gydant islandiškąjį pilvą, kartu su užkeikimais ir panašiais stiprybę 
teikiančiais baltosios magijos užkalbėjimais, galinčiais padėti mū- 
šyje su piktomis amžiaus ir tulžingų dvasių išdaigomis ... Didžiuma 
šios knygos buvo perrašyta iš gerojo vyskupo Jono Halldėrssono 
medicinos knygos ir ligoniai jautėsi pagerbti, klausydamiesi iš- 
mintingo jo aukščiausiosios prakilnybės patarimo, skambančio 
pritariant puode kunkuliuojančiam vandeniui, ūžmui kamine, 
ugnies spragsėjimui ir aslos girgždesiui. Jie sakydavo, kad gerasai 
vyskupas tarsi pats būtų nužengęs į suodiną virtuvę jų pagydyti ... 
Kaip jau sakyta, aš ir toliau ėjau tuo pačiu keliu gydydamas mo- 
teriškas ir rinkdamas varnų galvas ... O dėl tos gydymo knygos 
mane vėliau ištiks tokia skaudi dalia, kad man niekada nebebus 
lemta grįžti pas žmones ... Ir turėsiu sėdėti čia kalbėdamas vėjus 
su paukščiais ... Sudeginus vieną žmogų, jiems knietėjo sudeginti 
daugiau ... Jie praminė mane Burtininkų mokyklos galva, nes 

pagelbėjau keliems vaikinams perrašyti mano gydymo knygą ir 
išmokiau ištarti užkeikimuose minimų šventų moterų vardus ... 
Tie veidmaniai šakalai būtų mane sudeginę gyvą, jeigu moteršės, 
kurias išgydžiau padedamas mirusio vyskupo, būtų atvėrusios 
burnas ... Bet ne, jos tylėjo it žemė, dėkingos už rūpestį ... Ir nors 
mano kūno plaukai nebuvo paskrudinti ant laužo, jaučiau nea- 
pykantos karštį, tūžmingą prigimtį, stumiančią žmogų sudeginti 
liepsnose savo artimą, tarsi jis būtų uždrausta knygiūkštė ... O koks 
gi skirtumas? Juk kiekvienoje knygoje slypi žmogaus dvasia ... Jos 
tai žinojo, suodinos virtuvių ugnies sergėtojos, kai tarėsi girdinčios 
vyskupo balsą savo ligų apibūdinimuose, puolančios ant kelių vien 
tam, kad priekaištaudamos vėl pašoktų, kai joms pasirodydavo, 
kad tekstą sudėjau aš ... Tai buvo daroma juokais ... Vis dėlto 
nesileisčiau lyginamas su vyskupu Jonu, kaip ir tau, jūrini bėgike, 
neateitų į galvą pavadinti trumpučių savo sparnų plastėjimo erelio 
sklendimu ... Žiūrėti, kaip dega knyga ... Mano akys ašaroja ... 
Besiplaikstančiose liepsnose girdžiu tekstą sukūrusio Žmogaus 
alsavimą, žodžius, raidę po raidės, išvedžiojusiojo alsavimą, skai- 
tančiojo alsavimą ... Girdžiu šią trejybę kvėpuojant it vieną vie- 
nintelę būtybę, čia įkvepiančią, čia iškvepiančią, kol ugnis praryja 
orą plaučiuose, išardydama bendrystę tų, kuriuos knyga išaugino 
tarsi dirvožemis, iš kurio prasikala skirtingos gėlės ... Daug tokių 
susipynusių sielų sudegė ant Šventojo Kalno, kai senoji vienuolyno 
biblioteka kartu su keliomis šventomis relikvijomis ir skulptūromis, 
kurių dar nespėta sunaikinti, buvo sukrautos ant laužo ... Ak, aš ten 
buvau!.. Jaučiausi menkas, palyginti su milžiniškais it trys vulkano 
krateriai šėlstančiais laužais, nes nuo tokios velnystės sklinda didi 

kaitra ... Ir kas gi galėjo būti Karališkasis pirmojo laužo Kurstyto- 
jas, Nelabasis - antrojo laužo ir Vilktakiškasis - trečiojo?.. Ogi tas, 
kuris turėjo vesti savo ganomus parapijonis dvasios keliu, kunigas 
Sigurdas Petursonas, jaunas, neseniai čia parapiją perėmęs vyras ... 

Baltabruvis, liesas, lankstus, mylintis savo žmoną ir jos po 
širdimi nešiojamą kūdikį ... Jiems pragyvenus ten vos keturis 
mėnesius, jis kuoktelėjo ... Tai įvyko likus septyniolikai dienų 
iki to, kai buvo liepta viską paleisti plėnimis ... Tądien kunigas 
Sigurdas nubudo anksčiau už kitus, jau apsėstas ... Vienais nakti- 
niais marškiniais jis nulėkė į biblioteką, užsirakino viduje ir ėmė 
kaip papuola mėtyti knygas ant grindų ... Kunigą aptikę šeimy- 
nykščiai pro langus pamatė, kaip jis nusiplėšė marškinius, krito 
aukštielnikas ir ėmė voliotis ant knygų, nelygu į sodžiaus kiemą 
atklydęs blusų kandžiojamas šuva ... Staugdamas jis čiupo pirmas 
po ranka pasitaikiusias knygas, susidėjo ant nuogo kūno ir ėmė 
jomis trintis, aukštyn, žemyn, nuodėmingai ... Bet kai jis pradėjo 
draskyti puslapius iš knygų ir grūste grūstis juos į kūno ertmes, 
žmonės, išsigandę, kad jis neužspringtų, išlaužė duris ... Kunigas 
buvo apgalėtas ir pririštas prie lovos ... Žmonės nustatė, kad jo pa- 
mišimo priežastis yra nykščio dydžio baginio kaulo statulėlė, regis, 
vaizduojanti šventąją Barborą su bokštu; jaunoji kunigo žmona 
buvo ją radusi tarp senų vienuoliams priklausiusių daiktų ir ketino 
ja gąsdinti savo dar negimusį kūdikį ... Su šiuo daikteliu", kurį 


* Čia turima galvoje grenlandų tradicija drožinėti tupilakus, piktąsias dva- 
sias; tupilakai buvo paslepiami priešo namuose, kad jam kenktų. 

veikiausiai išdrožė koks nors neseniai pakrikštytas grenlandas, ji 
žaidė sėdėdama ant lovos krašto poros miegamajame ir neatsargiai 
pastūmė jį po vyro pagalve ... Ant jos kunigas Sigurdas miegojo 
tąnakt, kai išsikraustė iš proto ... Po tų septyniolikos dienų atrišto 
nuo lovos kunigo protas buvo aštresnis ir šviesesnis nei anksčiau ... 
Jis paliepė savo zakristijonui ištuštinti biblioteką, sukrauti eretiškus 
raštus į krūvą lauko vidury ir sudėti iš knygų tris laužus, paskui 
juos pats ir padegė ... Apvaizda atvedė mane tądien į Šventąjį Kal- 
ną ... Man buvo lemta tapti tragedijos liudytoju ... Keliavau link 
Vietvietės ištapyti altoriaus, kurį buvau išdrožęs tą pačią žiemą ... 
Tuomet virš Šventojo Kalno išvydau kylantį dūmų debesį, tarsi 
liepsnotų pati kalva, ir, pasidavęs smalsumui, patraukiau link ku- 
nigo buveinės ... Jei būčiau galėjęs skristi paukščiu, gal man būtų 
užtekę pakilti virš kalvos, kad sužinočiau, kodėl rūksta dūmai ... 
Betgi ne, aš nuėjau visą atstumą pėsčiomis ir man atvykus į vietą 
ugnis jau buvo įsisiautėjusi, tad puoliau ant kelių ir pravirkau ... 
Tądien žmonėms pasirodė, kad Jounas Mokytasis pasiekė naujas 
savo vargšystės aukštumas ... Jie nematė to, ką mačiau aš ... Net 
jei ir matė, nesuprato, kas dedasi jiems prieš akis ... Kai vidurinis 
laužas, pats didžiausias, įkvėpė paskutinį sykį, oro gūsis pliūptelėjo 
į žarijas, it tūkstantis kipšų vienu tuntu būtų lėkę ta pačia dūda, 
lauže pasigirdo stiprus griaudėjimas ... Visi krūptelėjo - ugnyje 
neturėjo būti jokio parako ... Jie nustebę dirsčiojo vienas į kitą, o 
aš nenuleidau akių nuo liepsnų ... Tuomet išvydau, kaip atversta 
knyga pakilo nuo laužo ir ėmė sklęsti virš žėruojančios krūvos ... Ji 
atrodė neapdegusi, kybojo nugarėle apačion, o puslapiai išsiskleidė 

it vėjo pilni sparnai ... Staiga ji akinamai nušvito ... Jaunėlė dja- 
kono dukra plonu balseliu sušuko: 

— Tetia, ziūlėk, paukstis! 

Kitą akimirką knyga pažiro žiežirbų lietumi ir karštis nunešė 
jas į dangų ... Praėjus metams kunigas Sigurdas kartu su dviem 
jam pagelbėti turėjusiais broliais išplaukė laiveliu į nedidukę salą 
Šventojo Kalno ežere rinkti pūkų ir kiaušinių iš paukščių lizdų“ ... 
Ligi tol jis manėsi pasiekęs tokį pranašumą dvasios dalykuose, 
kad visiškai nepaisė šią salą gaubiančių kerų ... Kelionėje jo valtis 
perlūžo perpus ir visi trys nuskendo ... Ak paukštužėli, neleisk 
nesuskaičiuojamoms Žmogaus piktadarystėms taip tave išsekinti, 
kad nuklystum per arti jų laužų ir nusviltum plunksnas ... Išties, 
nepraraskime proto, skraiduoli broleli Fjolmodai... 


| MĖSINĖ MUSĖ. Ji deda pailgus kiaušinėlius, iš kurių išsirita 
lervos. Laikomos jaučio rage, pavasariop lervos virsta musėmis, 
kurias mėgsta upėtakiai. Mėsinė musė yra riebi ir stora kaip 
žmogaus nykštys. | 


* Pūkai iš paukščių lizdų Islandijoje renkami ligi šiol, iš jų daromos aukš- 
čiausios kokybės antklodės. 

(VASAROS LYGIADIENIS, 1636) 


PRAĖJUSIĄ ŽIEMĄ BUVAU VIENIšASit Adomas pirmaisiais 
metais Rojuje, tik kad sala žiemą ničniekuo neprimena anos pa- 
laimingos vietos. Ji šalta, rūsti ir pro duris išeini nebent ištuštinti 
šikpuodžio, ir tada išlendi ne visas, o praveri tik plyšį, kad pralįstų 
puodas. Labiau panėšėjau į varganą pelę urve nei į žmogų, sukurtą 
pagal Dievo paveikslą. Toks pat menkas ir susirietęs kaip žiurkės 
brolis, ne tiesus ir besižvalgantis po platųjį pasaulį kaip Adomas. 
Tikrai, Adomas buvo augus ir aukštai iškelta galva. Taip jis galėjo 
apžvelgti visą Žemę, nes buvo aukštesnis ir stambesnis už bet kokį 
dabar gyvenantį savo palikuonį. Ūgio kiek mažiau nei trisdešimties, 
jei skaičiuosime metrais, o plaukai - tokie vešlūs, kad garbanos it 
putojantis krioklys krito jam ant strėnų. Jis buvo didžiausia gyva 
kada nors iš Žemės molio Dievo nudrėbta būtybė. Per tuos metus, 
kai jis vienas vaikščiojo Žeme, didžiulis jo kūnas išdegė ir sukietėjo. 
Bet koks augimas tada buvo pirmiena - medžiai įleido šaknis, 
užaugino ir numetė lapus ir pirmąsyk stovėjo nuogi. Gulbės kly- 
kaudamos pakilo nuo aukštikalnių ežerėlių ir pirmąsyk išgirdo 
savo balsą. Lelija išskleidė savo žiedlapius ir oras pirmą kartą pri- 
sipildė jos kvapsnies. Bitė nutūpė ant ožkažolės žiedo ir numalšino 
troškulį šviežiu medumi, prieš nudūgzdama prie kitos žiedo tau- 
relės. To dar niekad nebuvo buvę. Žmogaus akims visa tai buvo 

nauja ir visas jis naujas sau pačiam. Meistro rankų išminkytas iš 
keturių elementų, susijungiančių dirvožemyje, jis buvo arčiau savo 
pradžios nei bet kada. Jo kraujas vis dar buvo sumišęs su jūros 
vandeniu, kūne pilna smulkių akmenukų, šaknigaliai driekėsi 
sausgyslėmis ir raumenimis, o sėklidėse užgimusi sėkla buvo tąsi 
it vorų šilkas ir standi it jūros puta. Šitaip jis žirgliojo per Žemę ir, 
kad ir kur eitų, matė viską ligi pačių jos pakraščių. Naktimis virš 
jo galvos sukosi žvaigždėtas dangaus skliautas, amžinai mirgu- 
liuojantys, žybčiojantys, gyvi paveikslai, ir vaikiškos jo akys iškart 
pradėjo vedžioti linijas tarp šviesos taškų, ieškodamos ten dienos 
metą per keliones pažintų dalykų atitikmenų. Ten, viršuje, buvo 
gulbė, avinas, gyvatė. Dienomis virš galvos kybojęs žaižaruojantis 
saulės diskas išdegė jį it molį krosnyje, kaitra versdavo jį prakai- 
tuoti. Ilgiausią pirmųjų metų dieną Adomas taip įkaito, kad visą 
kūną išmušęs prakaitas ėmė srūti milžinišku jo stuomeniu. Didžiąją 
drėgmės dalį sugėrė auksiniai jį visą dengę garbiniai ir, norėdamas 
nusausinti įmirkusius plaukus, Adomas pasipurtė taip, kaip matė 
darant šunį, - šis padaras, vienintelis iš visų gyvūnų, ėmė sekti 
jam iš paskos, kad ir kur anas eitų. Nors išbandė visokias gudrybes, 
prakaitas ir toliau mušė iš savo žmogiško šaltinio. Adomas palenkė 
galvą, rieškučiomis gaudydamas nuo kaktos varvantį skystį, kren- 
tantį nuo antakių it lietus. Jis žiūrėjo, kaip rieškučios pilnėja, sūraus 
vandens lygis vis kyla ir, jam nespėjus nė atsitokėti, pasiekia nykš- 
čius ir smilius. Tačiau akimirką iki vandeniui išsiliejant per kraštus 
jo paviršius nurimo ir Adomas savo rankų veidrodyje pamatė įstabų 
vaizdą: jis pamatė patį save. Troškulys dar neginė jo prie ežerų, jis 

vis dar nepažinojo alkio, nes nemirtingam Žmogui metai truko ne 
ilgiau kaip valandą. Taigi jis neatpažino savęs į jį iš prakaito balos 
spoksančiose akyse, nepažinojo lygaus ir švytinčio jas įrėminusio 
veido ir jas atskyrusios nosies. Cypdamas iš baimės Adomas skės- 
telėjo rankomis. Kai vėl išdrįso dirstelėti ton pusėn, kur jam pasi- 
rodė veidas, akių ten nebebuvo. Veidrodis ištiško tūkstančiu lašų 
ir, nors jo rieškučios vėl prisikaupė prakaito, jo paviršius niekada 
nebebuvo toks lygus, kad matytųsi visas vaizdas, - taip smarkiai 
iš susijaudinimo virpėjo Adomo rankos. Po kurio laiko jis pasidavė, 
stovėjo nejudėdamas toje pačioje vietoje, tuščiomis akimis spok- 
sodamas tiesiai priešais save, nuleidęs prie šonų rambias rankas. 
Saulė ėmė leistis. Jis juto, kaip jos kaitra pasislinko nuo pakaušio 
ant pečių, o iš ten žemyn ištįsusiu jo stuburu. Tuomet nutiko dar 
vienas stebuklas, reiškinys, į kurį jis vargu ar būtų atkreipęs dėmesį, 
jeigu ne anksčiau tą pačią dieną matytas netikėtas vaizdinys, atvėręs 
jam akis, kad regimoji būtis gali pasiūlyti daugiau, nei tai, kas 
egzistuoja kaip tvirta substancija. Taip iš jo kojų išaugo būtybė, 
kuri, regis, užgimė iš jo paties. Iš pradžių tai buvo tik blausi bala, 
nors savo pavidalu ji niekuo nepriminė balos, ir kurį laiką jam 
atrodė, kad tai irgi iš jo kūno besiliejantis skystis, tačiau kai šilta 
saulės dėmė ant nugaros prigludo prie kryžkaulio, reiškinys įgijo 
pažįstamą formą - plokščią galvą, plačius pečius ir raumeningą 
stuomenį ilgomis rankomis ir trumpomis kojomis. Adomas žing- 
telėjo atgal - būtybė labiausiai panėšėjo į beždžiones, gyvenusias 
pietinėje sodo dalyje. Kitaip nei šunys, šios rodė jam panieką ir, 
kai jis prieidavo arčiau, vaipėsi ir kraipėsi. Tada jis dar nežinojo, 

jog tuos juokingus pusžmogius Kūrėjas apgyvendino Žemėje, idant 
Adomas galėtų juose atpažinti į nuodėmę puolusį save. Taip, toli 
dar buvo ta diena, kai jis jų perkreiptuose veiduose išvys savąjį, 
sudarkytą puikybės, pavydo, įniršio, tingulio, geidulingumo, go- 
dulio ir gobšumo. Būdamas be nuodėmės Adomas nejuto sarkazmo, 
regėdamas vien pašėlusius gauruotus padarus ir dažnai stebėda- 
masis, kad jiems buvo leista egzistuoti. Tačiau kai pirmasis žmogus 
žengtelėjo atgal, tamsioji būtybė žengė pavymui, sekė jam iš paskos, 
nepaleido pėdos, tarsi prisiūta prie jo kojų, o kai jis išsitiesė pamė- 
ginęs jos nusikratyti, tuščiai bandydamas atplėšti jos koją nuo 
savosios, ji buvo taip išilgėjusi, kad ūgiu beveik jam prilygo. Jis 
dažnai gulėdavo ant nugaros čiuopdamas savo galūnes, glostyda- 
mas ranką nuo peties iki plaštakos, o paskui kiekvieną pirštą ligi 
pačių galiukų. Panašiai jo delnai slinkdavo šlaunimis, blauzdomis, 
kojų pirštais ir dar toliau. Šitaip Adomas suvokė bendrą savo kūno 
pavidalą ir prie jo kojų gulinčioje dėmėje pirmąsyk įžvelgė būtybę, 
panašią į save patį. Tą akimirką jis pažino vienatvę ir vienuma 
pesmelkė jo vaikišką sielą - visur kur pievoje jis matė stovinčias 
poras - liūtų ir avių, driežų ir vėžlių, vandenyse - jūros vėplių ir 
seivalų, otų ir lašišų, virš galvos praskrido dvi gulbės ir du ereliai, 
o ant beržiuko sniegstarčių pora išpūtusios krūtines giedojo san- 
tuokinio gyvenimo džiaugsmus. Adomas nužvelgė platųjį pasaulį. 
Ar gali būti, kad jis nepastebėjo savo antrosios pusės? Ne, keliau- 
damas per Žemę, jis dirstelėjo po kiekvienu akmeniu, iščiupinėjo 
visas raguvas, apvertė kiekvieną jūržolių gniužulą - ten nebuvo 
nieko panašaus į jį patį. Akimirką, kai jame buvo beužgimstąs 

nusivylimas, o kartu su juo nuodėmingas nedėkingumas savo 
Kūrėjui, jo akys nukrypo į atvaizdą ant žemės ir dar stipresnis 
jausmas užvaldė ne tik jo protą, bet ir kūną. Taip jau nutiko, kad 
tuomet, kai ši būtybė prasikalė iš Adomo padų, jis stovėjo ten, kur 
baigiasi žemė ir prasideda jūra, ant smiltingo, išduobto ir rėvoto, 
švelniai banguojančio dirvožemio. Dėl to būtybės ant žemės pavi- 
dalas buvo daug švelnesnis nei jo, o dėl nelygumų ir iškilumų jos 
klubai ir krūtys suapvalėjo. Tikrai, jausmas, užvaldęs jo protą, 
apėmė ir kūną. Kūno dalis jo tarpukojy išpampo, atsistojo ir atsikišo 
it stipri armiją mūšin vedančio karvedžio ranka: „Į pergalę!“ Ne- 
sispyriodamas Adomas pakluso šios galingai styrančios kūno dalies 
įsakymui. Jis puolė ant būtybės, suvarė akstį jai tarp kojų, panar- 
dindamas giliai į smėlį, ir plakėsi ant jos tol, kol tiršta ir stipri 
sėklos striūklė išsiveržė iš jo kūno su tokia jėga, su kokia potvynio 
banga trenkiasi į stačią keturiasdešimties metrų uolos sieną. Ma- 
lonumui plykstelėjus vaivorykšte po jo vokais ir kiekvienai spalvai 
šovus į erdvę it meteorui - kartais violetiniam, kartais vandens 
mėlynumo, kartais saulės geltonio, - sperma užtvindė kiekvieną 
Žemės plutos ertmę, kiekvieną akmenų išdubą, kiekvieną kristalų 
įbrėžį ir trūkį ir kiekvieną daubą dirvoje. Taip, pergulėjęs su savo 
paties šešėliu, Adomas apvaisino požemio pasaulį. Taip užgimė 
tauta, gyvenanti požemio tamsybėse. Ar per tą vieną vienintelį 
kartą jų užgimė triskart po tris šimtus tūkstančių? Ar taip galima 
paaiškinti tai, jog, kad ir kur žmonės apsigyventų, kalvose ir gau- 
garuose, uolose ir kalnuose, visur jau gyvuoja gausi nematomų 
žmonių rasė? Tačiau Kūrėjas matė, kad to negana. Kokia išties 

apgailėtina mintis, kad žmogus geis savo paties šešėlio, ką jau 
kalbėti apie tai, kad iš jo užgims nesuskaitoma daugybė palikuonių 
kiekvieną sykį, kai jis suguls su Žeme. Nespėjus nė atsitokėti, že- 
mėse gyvenančiųjų gausa nebetilptų tamsybėse ir išsiveržtų laukan 
su tokia pačia jėga kaip jų tėvo sperma. Taigi pirmasis Žmogaus 
kalvio atliktas dalykas buvo atimti iš Adomo jo šešėlį, kol suras 
sprendimą. Tuo metu, kai Adomas audė po Žemę ieškodamas sau 
aistros objekto - staugdamas iš geismo, paduodamas toną chorui 
kaukiančių šunų, lydėjusių jį kiekviename žingsnyje, - Pasaulio 
Kūrėjas sugalvojo moterį. Jos pilvą jis padirbo tokį, kad jame vienu 
metu galėjo išsitekti daugiausia trys embrionai. Taip, ir jų rasė su 
kiekviena karta turėjo sumenkti per nykštį, kol žmogus pasidarė 
ne ką didesnis už šį mulkį Adomo sūnų, sėdintį čia ant kyšulio su 
savo beformiu šešėliu ir velkantį šias mintis į žodžius. 


*** 


Saule, dėkoju tau, kad paklūsti Visagalio Kūrėjo šauksmui ir va- 
sarą pailgini savo kelionę dangumi. Jeigu taip nebūtų, mums, 
gyvenantiems ant šio amorfiško lavos luito tokioj tolimoj Žemės 
rutulio šiaurėj, visiškai suminkštėtų protelis - visiems ligi vieno. 
Nes taip jau mūsuose sutvarkyta, kad ketvirtį metų būna visiškai 
šviesu, kitą ketvirtį - juoda naktis, o dar du - pakenčiama. Tokie 
mūsų metų laikai. Amžiname vidurvasario įsaulyje žmogui duotas 
laikas apmąstyti juodumą, šaltį ir siaubą, tai yra tą metų laiką, kurį 
vadiname žiema, ir visą jį lydintį blogį. Po šitokių minčių žmogus 

atsisėda, atgręžia veidą į dangų, užmerkia akis ir leidžia mėliui 
užlieti save paikyste, kad taip bus visada, kad pasaulis daugių 
daugiausia paraudonuos kaip drovaus įsimylėjusio vaikio skruostai, 
kad niekada nestos tamsa. Nes šviesa būtina, kai prisiminimai tokie 
niūrūs. Tai patyriau savo kailiu. Visą dieną mąsčiau apie bjaurius 
ir liūdnus dalykus. Visgi yra kuo pasidžiaugti - oras šiltas ir gra- 
žus, prieš akis atsiveria toliai, švelniai čiulba paukščiai, o ruonių 
kolonijose it žmonių vaikai išdykauja ruoniukai. Ir mano žmona, 
Sigrida Torolvsdotir, yra šalia. Žavi nelaimėlė, kuri, ištekinta už 
manęs, manėsi pradėjusi eiti gyvenimo keliu su gana pasiturinčiu 
ir darbščiu žmogumi. Po trisdešimt penkerių metų ji taip nebe- 
mano. Jie atgabeno Sigridą pas mane šį pavasarį sakydami, kad ji 
nesitvėrusi noru mane pamatyti, vargšelė. Taip, pavargėlė Siga ir 
vargovaikis Jounas - vieno raugo. Maniau, kad jai pasirodžius mano 
gyvenimas palengvės, kad mažiau laiko skirsiu pilvo reikmėms, 
kad turėsiu daugiau laiko mąstyti apie svarbius dalykus, dėtis juos 
į atmintį. Jie ilgiau išlieka, jei turiu juos kam paporinti. Tačiau 
dabar yra taip, kad Sigrida visa susiraukia, kai man užeina noras 
perpasakoti jai savo idėjas ir tarp mūsų įsižeibia pyktis. 

— Ir vėl jis pradeda! - sako ji nusisukdama, it būčiau paleidęs 
čiurkšlę šlapimo. 

Stengiuosi jai neprieštarauti, tačiau neišvengiamai pasakoma 
dar ir šitai: 

— Dėl šitų niekų čia ir atsidūrėme. 

Ji sako tiesą, tačiau jai nederėtų vadinti to niekais, būtų teisin- 
giau sakyti, kad į šią salą mudu nubloškė mano gabumai. Tai yra, 

jie mane pavertė tremtiniu. O ji pati prašėsi čia atplukdoma, kad 
galėtų būti šalia. Vargšė moteris. Bet veikiausiai mažesnė blogybė 
būti Jouno pačia čionai, negyvenamame šchere, nei gyventi tarp 
svetimų. Tai supratau iš to, kaip su ja buvo kalbama didžiojoje 
saloje. Visų blogiausia man yra tai, kad jos ištikimybė nepelnyta. 
Šiai moteriai nedaviau nieko, išskyrus skausmą. Ji prieštaravo, kai 
paklusau burtininko Lauvio Tordarsono, Touroulvo visažinio ir 
skaldo, kvietimui keliauti į vakarus nuramdyti įsismarkavusios 
šmėklos. Čia ir prasidėjo nelaimės. Šitaip mes viską praradom. 
Kaip susidūrė mūs keliai? Pamenu, tai nutiko per Saulės užtemimą. 
Jos to klausti nedrįstu. Moterims atrodo, kad vyrai turi prisiminti 
tokius dalykus. Kai pastarąjį sykį ji išbarė mane už tai, kad esu 
svaičiotojas, paklausiau jos, ko ji pas mane sugrįžo, jei ne regzti 
gijos nuo tos vietos, kur ją nutraukėme prieš tai, kai aš vienas įslin- 
kau užuoglaudon slėptis nuo Vilkolakio ir Ario neapykantos man, 
Jounui Mokytajam, ir maniškiams, kaip antai kunigui Paulmiui. 
Taip, ko ji čia atsidanginusi, jeigu ne padėti man tyrinėti pasaulio 
tvarkos? Bent jau taip buvo anksčiau. Dabar jausmas toks, kad mano 
nedraugai paskyrė jai „atvesti mane į protą, kaip tai apibūdintų 
ne vienas, net ir ne du mano kankintojai. Tačiau tai netiesa, nes, 
man ne per seniausiai apie tai užsiminus, ji išrėžė: 

- Jei jau kas nors ir tikras dėl to, kad į protą tavęs atvesti ne- 
pavyks, tai — aš. 

Siga buvo linksmiausia mano kada nors sutikta mergina. Pirmą- 
syk apie ją išgirdau, kai vienas atėjūnas papasakojo man ir seneliui 
Haukonui apie į bėdą papuolusią merginą iš Kranto viensėdžio 

Steingrimo fjorde. Ji sirgo protlige, bet ne taip, kaip tie mums visiems 
pažįstami maišytgalviai vargšeliai, besivaduojantys elgetavimu. Ne, 
dėl ligos ji tapo rami ir santūri, bet visiškai apsėsta Mėnulio šviesos, 
jo kelionės dangaus skliautu, dydžio ir fazių. Pradingusią iš lovos ją 
galų gale surado prie daržinės sienos, iškėlusią nykštį ir stebinčią, 
kiek nuo vakar nakties padidėjo Mėnulio šešėlis. O jeigu į rankasjai 
pakliūdavo skiautė popieriaus ir rašymo priemonė, ji išsyk puldavo 
kraigalioti skaičius ir brūkšnius. Jos apžiūrėti pakviestam kunigui 
pasirodė, kad ji neblogai išmano aritmetiką. Iš jos pačios niekaip 
nebuvo įmanoma išpešti, iš kur šios žinios, nes vargu ar ji galėjo 
šito išmokti viena, be niekieno pagalbos. Šeimynykščiai manėsi esą 
tikri, kad nagus čia bus prikišęs kažkoks valkata „už dievažin kokį 
atlygį“. Tačiau su aritmetika mergaitiška galva susidorojo tik tiek, 
kad jai suminkštėjo smegenys. Apie tai liudijo jos meilė gamtos 
reiškiniui, Mėnuliui, tolydžio traukiančiam sergantį protą. Šios 
piktadarystės kaltininkas taip ir nebuvo rastas, nors žmonės įtarė 
nevykusį Hoularo studentą, Touroulvą Tordarsoną, burtininką Lau- 
vį, išmestą iš ten užtai, kad užvožė vyskupui švenčiausiuoju Velykų 
sakramentu. Tai buvo pirmas kartas, kuomet Lauvis nulėmė mano 
gyvenimo tėkmę, nes jeigu jis štai taip nenoromis nebūtų mūsų 
su Siga suvedęs ir jei nebūtume jam dėkingi už pažintį, ji nebūtų 
įtikinta leisti man vykti šiaurėn į Sniego Kalnų pakrantę padėti jam 
ramdyti prisikėlusios šmėklos. Tiesą pasakius, aš menkai domėjausi 
moterimis, laikydamas jas visas kaip vieną niekam tikusia ir įkyria 
draugija. Aišku, šis jausmas buvo abipusis. Joms įkyrėdavo mano fi- 
losofija, o man - jų šnekos apie ūkio priežiūrą, maisto atsargas, vaikų 

auginimą ir visus tuos niekus, apie kuriuos sukasi jų gyvenimas. 
Aišku, buvo kuždamasi, kad aš nepajėgus su moterimis. Ir kas čia 
tokio? Kiti viengungiai galėjo nesibaiminti, kad imsiu varžytis su jais 
dėl moteršių. Tai netrukdė jiems užsakinėti man eilių, liepsnojančių 
aistra priešingai lyčiai. Mergina iš Kranto viensėdžio buvo tinkamo 
amžiaus tekėti ir, anot gandų, domėjosi dangaus kūnais. Skambėjo 
neblogai. Kad ir kaip ten būtų, aš nenustojau zyzęs, kol išvydau šią 
keistą merginą savo akimis. Tai nutiko 1598 metų pavasarį, kovo 
septintąją. Kaip aš prisimenu? Tą pavasarį Saulės užtemimas vedė 
į pamišimą žmones ir gyvūnus. Atvykęs į Krantą apsimečiau ke- 
liaująs į Hoularą grąžinti vyskupui knygos, kuri senų senovėje buvo 
paimta iš vyskupijos; knyga buvo paženklinta dėl tikrojo krikščio- 
niško tikėjimo nukirsdinto kankinio, mūsų vyskupo Jono Arasono, 
ekslibrisu. Knygoje buvo užrašytos kelios išmintingojo autoriaus 
graiko Ezopo pasakėčios, išverstos į lotynų kalbą ir iliustruotos ko- 
miškais žmonių darbus dirbančių neprotingų žvėrių paveikslėliais. 
Tai buvo niekam tikusi knygiūkštė iš pagoniškos Azijos, bet puikus 
pretekstas mano pažintinei kelionei į Kranto sodžių. Aišku, knygą 
turėjau su savimi, jei kas nors užklaustų, ir galėjau parodyti ją pa- 
sitikėjimo vertiems žmonėms. Mane priėmė svetingai ir vaišingai, 
nors viensėdyje buvo gedulas. Velionis šeimininko tėvas dar gulėjo 
pašarvotas. Elgiausi kaip bet kuris kitas svečias, keliaujantis pro 
fjordą minėtuoju reikalu, o ne atvykęs paganyti akių į apgraibo- 
mis vaikštančią, kuoktelėjusią, Mėnulį įsižiūrėjusią merginą. Man 
nepagailėjo maisto ir gėrimų. Gerieji žmonės laikė mane įdomiu 
pašnekovu ir tyliai mėgaudamiesi klausėsi mano eilių ir pasakojimų 

apie gamtą. Tačiau jų turinį pakreipiau taip, kad pritiktų namams, 
kurių seklyčioje gulėjo miruolis. Ir niekam nepasirodė keista, kad 
turėjau reikalų į moteris virtuvėje kaip senais gerais laikais. Ten 
viskas buvo po senovei; taip, valdovai ateina ir išeina, o ugniakurai 
išlieka tokie patys - su liepsnomis, maistu ir apkalbomis. Galvojau 
sau, kad Mėnulio pašaukta mergina anksčiau ar vėliau turi užsukti 
kitas tris apčiupinėjau, nes man vėl buvo leista tai daryti, mat nė 
vienai iš jų nė į galvą netoptelėjo, kad toks prisilietimas mane sujau- 
dins, - kad ir kaip joms tai būtų patikę. Taip pat išroviau išpuvusį 
krūminį jų seniausiajai, kuri, mano nuostabai, pasirodė esanti ta 
pati, begėdiškai laidžiusi liežuvį prieš ištisą dešimtmetį. Ak, kodėl 
Visagalis leidžia niekam nereikalingos senės žvakei rusenti, metai 
iš metų, devynis sykius po devynerius metus, bet greitai, be jokio 
akivaizdaus gailesčio, užpučia vos įsižiebusias savų vaikų žvakeles? 
Atgrasi tai mintis, kurią visi, kada nors ko nors netekę, yra pagalvoję 
ir nevilty savęs klausinėję, - kodėl jis? Kodėl ji? Kodėl ne kitas? Kodėl 
ne šitas arba anas? Bet čia aš bejėgis. Ir esu tikras, kad ta senė vis 
dar gyva, šimto ir keturiasdešimties metų amžiaus, įsitikinusi, kad 
nėra nieko natūralesnio, nors iš jos niekam nėra jokios naudos, o 
ir jai pačiai - menkas džiaugsmas. Vos spėjau išrauti iš žandikaulio 
dantį, sodžiuje stojo didžiulis sujudimas, pasigirdo šauksmai ir riks- 
mai, o iš trobų pasipylė žmonės. Aš ir senės buvome belipą į kojas, 
kai vienas samdinys įlėkė į virtuvę, puolė ant keturių ir tolydžio 
gargaliuodamas ėmė skintis kelią pro senųjų sijonų gniutulus: 
— Ji gęsta, girdit, ji gęsta! 

"o LEANDRAS. Tai nuodingas augalas, aptinkamas prie Vande- 
ningosios upės, tarp Žaliosios kupstynės ir Žirgo Įlankos kyšulio. 
Jo užėdę galvijai iškart nugaišta, jų kūnai išpursta. Oleandras 
būna gelsvai žalios spalvos, o patrintas pasidaro šiek tiek glitus. | 


Savo būsimą žmoną pirmąkart išvydau vaiduokliškoje Saulės už- 
temimo šviesoje. Kaip tik tą akimirką, kai Saulė sumažėjo perpus, 
Sigrida pagavo mano žvilgsnį savo akimis - tomis akimis, kurios 
buvo užuovėja sodžiuje siautėjančios beprotybės pūgoje. Nes aš 
buvau lygiai toks pat paklaikęs kaip kaukiantys šunys, šnypščian- 
čios katės, palei žemę sliuogiantys varnai ir po pievą lakstančios 
pašėlusios karvės. Buvau toks pat nelaimėlis kaip ir kiti, vienodai 
kankinamas minties apie tai, kokias kančias atneš šis Saulės už- 
temimas, kokias bauginančias naujienas jis pranašauja, kiek bus 
prarasta gyvybių, kokias ligas jūra išplaus ant mūsų uolos, kokias 
erezijas, kokią beprotybę. Buvau lygiai taip pat visiškai pametęs 
galvą kaip ir kiti - visi raudodami bėgiojo po kiemą, subedė no- 
sis į žemėtą grindinį, plėšėsi drabužius ir rovėsi visus po ranka 
pakliuvusius kūno plaukus, nemažai jų apsivėmė per patį maldų 
įkarštį. Taip, buvau toks išsigandęs, kad smegenys mažiausiuose 
mano kauleliuose virpėjo it žiedmusės sparneliai - žmogus buvo 
bejėgis sūkuryje scenos, kurią žodžiais nupiešė apaštalas Mor- 
kus, o kunigai Didžiojo penktadienio pamoksluose išdegino mūsų 
sąmonėje tarytum žioruojančia geležimi: paskutiniai Išganytojo 
atodūsiai, devintoji valanda, kai Žemę vidurdienį užklojo sutemos, 
kai jis iškankintas suabejojo savo gailestingojo Tėvo esatimi. Jei 

jau pabūgo patsai palaimintas jo mylimiausias Sūnus, tai kaipgi 
įmanoma, kad mes, nuodėmingi žmoneliai, iš baimės neprarastume 
galvos? Visi, išskyrus Sigridą. Iš trobos kažkas sušuko: 

— Stebuklas! Stebuklas! Jis prisikėlė! 

Netrukus pro lauko duris išgriuvo trys vyrai, nešini senolio 
lavonu. Jie kilnojo dėmėtas jo galūnes taip ir anaip, kad rodės, jog 
numirėlis tiesia savo nuvytusias rankas į dangų. Jo galva atsilošė, 
žandikaulis atkrago ir visi išvydo išgriuvusį liežuvį, išpurtusį ir pa- 
mėlynavusį. Nereikėjo būti dideliam daktarui, kad susigaudytum, 
jog anas buvo toks pats stropiai negyvas kaip ir prieš valandėlę. 
Dabar žmonės apspito trijulę su šia bėdina lėle. Vienas prilaikė ją 
už pakaušio ir kairės rankos, kitas - už liemens ir dešinės rankos, 
o trečiasis, stipriausiasis, stovintis už negyvėlio, mojavo abiem jo 
rankomis virš išpampusio pilvo ir kilnojo lavoną taip, kad rodės, 
jog šis pasišokčiodamas iriasi jų norima kryptimi - ant trobos 
stogo. Tai dar vienas beprotystės veidų: žmones suvienija veiksmai, 
apie kuriuos jie nė nenumanė ir negalvojo, kol jų nebuvo apsėdęs 
pamišimas. Vėliau jie ne kažin ką nutuoks, kaip atlikti tuos žy- 
gius, kurie apėmus šėlui atrodė vienas juokas. Kol šeimynykščiai 
grūdosi ant stogo su sentėvio lavonu, Sigrida pasivėdėjo mane 
į šalį. Ji ėmėsi atsargumo priemonių ir taip išgelbėjo mane nuo 
proto aptemimo. Nenuleisdama nuo manęs akių, ji žengė į priekį 
ir paėmė man už rankos. Kai atrodydavo, jog noriu nusukti akis ir 
stebeilyti į pasiutusiai užkrečiamą kitų elgesį, ji sekė man iš paskos, 
vis žengdama žingsnelį į šalį, kad žiūrėčiau į ją, o ne į juos. Taip 


žingsnis po žingsnio ji nuviliojo mane į savo ramybę, galiausiai jai 

pavyko mane išsivesti. Mums gerokai atsitolinus nuo sodžiaus, ji 
man pasakė, kad žinojusi apie būsimą Saulės užtemimą, ne visai 
tiksliai, kada, tikrai ne, tik kad jis įvyks netrukus. Aš sustojau kaip 
Nusišypsojusi ji liepė sekti iš paskos ir mes visiškai nutolome nuo 
trobesių, kur skystagalvių banda mindė žiemos nugelsvinta žole 
apaugusį stogą, keldami viršun pilko dangaus fone boluojantį la- 
voną. Ten, užglaudoje, ji mane pasodino, o pati atsisėdo priešais. 
Mus skyrė nedidelis pievos plotelis. Pririnkusi saują akmenėlių, 
ji ėmė dėlioti dangaus kūnų modelį. Didžiausią akmenuką jinai 
paguldė vidury ir pavadino jį Žeme. Šalia jo padėjo Mėnulį, Saulę 
ir penkias planetas - šias anų atžvilgiu tiesia linija. Tada ji pradėjo 
stumti dangaus kūnus aplink žemę žinomomis orbitomis, kol Saulė 
ir Mėnulis atsidūrė vienas priešais kitą. 

- Štai čia turi įvykti Mėnulio užtemimas. 

Plonyčiu viržio stiebeliu ji nupiešė iš Saulės į Žemę besidrie- 
kiančius spindulius ir parodė, kaip šioje pozicijoje esanti Žemė 
turėtų mesti šešėlį ant Mėnulio. Tuomet ji kelissyk lenkdama pirštus 
išlemeno mėnesių pavadinimus ir paskirus skaičius. Ji išskaičiavo, 
kada bus kitas Mėnulio užtemimas, ir pasakė man datą. 

- Žinok, kad ir kur būtum, įsitikinsi, jog tai tiesa, jeigu tik 
leis oro sąlygos. 

Dabar Sigrida vėl išjudino savo akmenėlius kalbėdama skaidriu 
mergaitišku balsu: 

- Kita vertus, Saulės užtemimo tiksliai numatyti neįmanoma, 
tačiau galima spėti jį įvyksiant po tam tikro laiko tarpo, kažkaip 
taip. Šito aš jau ilgai laukiau. 

Tačiau tuo metu aš jau ne taip įdėmiai klausiausi iš jos lūpų 
sklindančių žodžių, o įsistebeilijau į pačias lūpas, tolydžio kintantį 
jų pavidalą. Prisislinkau arčiau jos, kad galėčiau geriau įsižiūrėti. 
Sigrida nutilo ir, išsitraukusi iš prijuostės kišenės mėlyną stiklo 
šukę ir pridėjusi ją prie akies, pažvelgė į Saulę. Paukštukų giesmė 
nutilo, šunų staugimas liovėsi, žmonės ant stogo nustojo kratę nu- 
mirėlį, sodžius nuščiuvo, o mane pervėrė šaltis. Aukštai danguje 
virš sodžiaus Žemės šešėlis užpildė Saulės ratą ir tą pačią akimirką 
kažkas užsipildė mano viduje. Nė vienas iš mudviejų nepakėlė 
akių, kai nuo numirėlio nešėjų svorio su trenksmu įlūžo stogas. 
Mudviejų su Sigrida meilinimasis buvo nesibaigiantys pokalbiai 
apie žvaigždžių tapsmą, žemės ir jūros prigimtį, mažų ir didelių 
gyvūnų elgseną ir, nors mes kalbėjomės ne hebrajų ar angelų kalba 
kaip Adomas su Ieva, tai buvo mūsų Kūriniją šlovinanti giesmė. 
Mes sėdėdavome ligi paryčių mindami įstabias šviesos ir šešėlio 
paslaptis, kaip antai: kas nutinka josios rankos šešėliui, kai jį už- 
stoja manosios šešėlis? Ar jie tapo vienu? O gal jos rankos šešėlis 
akimirką išnyko? O jeigu taip, tai kur? Šitaip galėjome kalbėtis 
ištisas dienas, tačiau dabar jau nebe. Ji nutilo, kai mano nedrau- 
gams nebepakako engti vien mane ir jie pradėjo išpuolius prieš 
mūsų sūnų kunigą Paulmį Gvudmundą. Iš berniuko atėmė abitą 
ir pašaukimą. Elgetystė blaško jį po kaimus su amžinai dieninga 
pačia. Kaip iš akies luptas tėvas - aiman! Tatai, kur mane atvedė 
mano priešgyna, mane slegia ne ką mažiau kaip Sigridą. 

"p IACODUS. Šis akmuo turi daug naudingų savybių. Jį pamer- 
kus vandenyje pasirodo daugybė žmogaus pavidalo dvasių ir 
jų galima išklausinėti apie ateitį. Šis akmuo buvo aptiktas čia, 
Islandijoje. Exemplum: mums gyvenant Aukštutiniuose smėly- 
nuose, mano pati Sigrida ėjo palei vandenyną toje vietovėje, kur 
pakrantės ruožas prie stačių uolų vadinamas Kalno Lava. Ant 
vieno bangų mūšos užliejamo šchero ji pastebėjo kažką apvalų 
plūduriuojantį dubumoje. Jį ištraukusi, pamatė, kad tai magiškas 
akmuo. Jo viduryje rožinė dėmė, jis pats apkraštuotas purpuru, 
o vandenyje esanti dalis žalia. Ji nunešė jį prie kitos, mažesnės, 
dubumos ir įmetė į vandenį. Staiga vandenyje pasirodė gausybė 
žmonių pavidalų. Jai pasirodė, kad aš buvau skaitęs apie tokį 
akmenį, tad ji negaišuodama ketino įsidėjusi jį į pirštinę parnešti 
man. Tačiau prieš atsidurdamas jos pirštinėje diakodas šaižiai 
cvangtelėjęs nukrito ant žvirgždo ir pradingo jai iš akių. Sigri- 
da niekaip nenorėjo man pasakyti, ką sužinojusi iš dvasių, bet 
numanau, kad ji išklausinėjo jų apie savo ateitį. 


Ak, kaip Siga prašė manęs nevykti į vakarus pas Touroulvą, o, 
kokia tiesa bylojo jos lūpomis, kai sakė, kad šio žygio imtis esu 
pašauktas tuštybės demono. Aš sakiausi norįs išgarsėti, tuomet 
daugiau žmonių pirktų mano paslaugas. Buvau savamokslis ir tu- 
rėjau darbais įrodyti, ką sugebu. O tas, kuris nugali šmėklą, tokią 
tūžmingą, kad ji išvelėja kailį kiekvienam prisiartinusiam kunigui, 
toks žmogus bus neįkainojamas, kai sutemų šaukliai įsisiautės ir 
užtrauks Dievo rūstybę ištvirkėlių bandai. Pamenu, kad taip jai 
ir paaškinau, o ji atsakė: 

- Bet ar savo žygį ketini atlikti ne dėl tų pačių ėriukų, kuriuos 
Viešpats išskers? 

Tačiau... Turbūt apie tai kalbėjome vėliau. Visgi ji leido man 
išvykti, nes burtininkui Lauviui turėjome būti dėkingi už mudvie- 
jų pažintį. Man keliaujant į vakarus palei Sniego Kalnų pakrantę 
atmintyje įsirėžė kelionės vaizdų albumas, kuris atverstas visad 
stovi man prieš akis, kai lyginu tą dievobaimingą gerų darbų pa- 
saulį, kurį savo pasakojimais piešė senelis Haukonas, ir tą, kuriame 
užgimiau, - pasaulį, kur geri darbai nieko nereiškia, o visoj šaly 
pagarsėjusiems piktadariams pakanka gličių kalbų apie savo pa- 
čių dorybes, kad gautų vietą prie prisikėlusio Kristaus kojų. Kol 
srėbtuvėse plaka virbūs liežuviai, ant vynuogienojo vysta vaisius. 
Keliaudamas į vakarus ėjau vieškeliu, taku, kurį išmynė minia, 
šlaistydamasi ir blaškydamasi palei šios salos krantus, taku, kuris 
neturi nei pabaigos, nei pradžios, kaip ir bet kuris kitas ratas. 
Koks reikalas gena šią bėdžių armiją iš vieno šalies kampelio į 
kitą? Ogi iškaulyti duonos kąsnį ar skarmalą prisidengti, pajusti 
ne tik savo delno šilumą, patirti atjautą, pabūti svečiu, o ne ne- 
laime namams, gauti trupinį Žemės gėrybių, patirti visa tai, taip, 
pabūti Dievo vaiku tarp kitų tokių, bent jau tas kelias dieneles, 
kol tęsiasi didžiosios bažnytinės šventės. Mano kelionė prasidėjo 
netrukus po Velykų, šventės, kuri buvo išniekinta atšaukus gavėnią 
ir žmonėms ėmus kišti į gerklę, kas papuola. Pūvantys mėsgaliai 
it kalėdiniai papuošimai kadaravo tarpdančiuose parapijonims 
žiovaujant per Didžiojo penktadienio pamokslą. Ten, kur įsimetė 
puvinys, jų dantenos buvo sutinusios ir liepsnos raudonio, tačiau 

bodėdamiesi išsirakinėti dantis, jie čiulpė ir liežė juos liežuvio 
galiuku, išdykaudami su peršuliu pabrinkimuose ir dūsaudami, 
kai pūliai ištrykšdavo iš tarpdančių, išplukdydami sykiu į burnos 
ertmę ir mėsgalį ir virsdami sušvinkusios puotos padažu. Bet toli 
gražu ne visiems buvo lemta praleisti Velykas pilna burna tokių 
saldėsių. Dievo avinėliai, Kristaus avinėliai, šv. Petro avinėliai — 
kadaise buvo laikai, kai klajojantys bastūnai žinojo, kur šie švel- 
niai vadinami padarėliai buvo laikomi ir kuriuo metų laiku juos 
lankyti. Iš vieno krašto į kitą, aplinkui visą šalį, klajojo šie išbadėję 
nelaimėliai it dangaus kūnai geležiniu lanku aplink Žemės modelį, 
taip, kai Skreplių Sveinas prisidengęs nuo saulės akis žvalgėsi į 
Riksmų Sodžių įlankos apylinkėse, o Sigurgeira su medine koja iš 
paduoti. Dievo paženklinti kaip Velykų valgis ar Kalėdų kepsnys, 
šie iškilniai pavadinti ėriukai ėjo pasitikti vargstančiųjų, ėjo iš 
tvartelių, ėjo iš kailių, ėjo iš odų, ėjo gyvybingi, riebūs ir kruvini, 
ėjo, nors mėsa jiems bekepant keitė spalvą, ėjo aptekėję savo tirps- 
tančiais riebalais per sodžiaus kiemą ir kryžkelėse laukė svečių, 
išsirikiavę ir sukiodamiesi taip, kad svečiai galėtų įvertinti nuo 
glajaus spindinčias apskrudusias raumeningas šlaunis ir mentis, 
iš kurių ištryškęs kraujas nusruvo avinėlių nugaromis prieš jiems 
parlekiant namo į sodžių su iš paskos sekančia badmirių minia 
pražiotomis burnomis ir apnuogintais dantimis. Sodžiaus kieme 
ėriukai stabtelėdavo ir žvelgdavo per petį į varganą minią, o paskui 
nusipurtydavo tarsi ką tik po maudynių ir riebalai tikšdavo nuo jų 
plačiu žiedu. Lajus it krioklys liejosi ant veidų skurdžiams, o šie bėgo 

iškišę liežuvius, kaip vaikai gaudydami sūkuriuojančias snaiges, 
ryte rydami riebalų čiurkšles ir gremždami lajaus plėvę sau nuo 
akių ir skruostų. Sugrįžę namo ėriukai buvo šeimynykščių ir virėjų 
sugenami į virtuvę ir ten žirgliojo pirmyn atgal ant ligi raudonumo 
įkaitusių grotelių, linksmai laižomų ugnies. Iš jų kepamų gerklių 
sklido dūmai ir čirškantis mekenimas, pranešantis, kad greitai jų 
palaimingas darbas bus baigtas, greit jų ėjimas baigsis, kai žengs 
ant ilgo troboje stovinčio stalo, nusėsto valkatų ir duoneliautojų su 
jų padaužomis. Čia buvo ėriukų kelio galas, čia buvo jų galutinis 
tikslas, čia baigėsi jų tarnystė Kūrėjui, nes čia jie turėjo sulįsti į 
pražiotas iškilmių svečių burnas ir plaktis į jų dantis tol, kol gražiai 
paskrudusi mėsa atsiskirs nuo kaulų, o riebalai nuo liežuvio nusrūs 
į gerklę. Tačiau taip nutikdavo tik Velykų dieną. Iki tol Skreplių 
Sveinas ir Sigurgeira medine koja džiaugsmingai kentėjo su Išgany- 
toju ir valgė džiovintą žuvį su sviestu. Tame taip pat būta palaimos, 
garbinimo ir dalyvavimo žemiškame dievybės apreiškime. Tačiau 
man keliaujant į Sniego Kalnų pakrantę šios dienos buvo seniai 
praeity. Basakojams nebebuvo siūloma jokių gėrybių - nei sultingos 
šventajam skirtos ėriuko šlaunies, nei džiovintos ledjūrio menkės 
odos, nei nakvynės, anei pirštinių nušalusioms rankoms. Kur tau. 
Dabar klestėjo laisvamanybė ir viskas, ką žmogus įgijo, priklausė 
vien jam pačiam ir jo giminei. Kiti turėjo vėju sotintis. Taip jie ir 
darė. Kai prisiartinau prie ūkio, kuris anksčiau buvo valdomas 
pagal Dievo kalendorių, prieš akis man atsivėrė kraupus vaizdas. 

Valkatų kūnai gulėjo palei kelią it erdėjantys odmaišiai, ap- 
tempę suaugusių ir vaikų kaulus. Varnai kapojo, o lapės graužė jų 

galvas ir rankas, nudraskę ir nuplėšę nuo jų skarmalus smaguriavo 
liesa vargetų mėsa. Taip, štai įrodymas, nesvarbu, ar užimi aukštą, 
ar žemą padėtį, esi augalotas ar plonas kaip siūlgalis snarglius, 
žemiškajai kelionei pasibaigus tesi tuščias odinis maišas - sielos 
nebėra, o be jos tu tik kaulų terba. 


J ŪRŲ BAIDAS. Apiejūrų baidus nieko nesakysiu, nes nedaug 
ką apie juos teskaičiau, nors nemažai jų mačiau, kol jie išnyko 
per tą didžiąją nepritekliaus žiemą, Anno Domini 1602, žiemą, 
kurią žmonės iš Vakarų fjordų vadina Kankyne, o kiti Kuoka. | 


Burtininkas Lauvis nebuvo nei plonas it siūlgalis, nei perkaręs iš 
bado. Trumpų blauzdų, plačių strėnų, ne pagal amžių gunktelėjęs, 
pūstažandis, apvalaus veido su gyvybingomis pavandenijusiomis 
mėlynomis akimis, o juodi plaukai atrodė kaip ką tik ištrinkti, nes 
tepdavo juos žuvų taukais. Jis buvo toks lengvabūdis, kad elgėsi 
it pamišėlis. Eidamas be paliovos spragsėjo pirštais ir švilpiniavo, 
staiga apsisukdavo ant kulno ir suplojęs rankomis sušukdavo: 

- Švyst pašvyst, saulė kyšt! 

Arba kokią nors panašią nesąmonę. Buvo linksmas ir auksa- 
burnis, tai padėjo jam sutarti su Vakarų Islandijos galingaisiais, 
jiems įsiteikti ir parduoti savo paslaugas, kaip antai lydėti juos 
kelionėse, pasakoti jiems juokingas istorijas ir, pasitaikius progai, 
kurti komiškas eiles. Dar jis virdavo tepalus nuo paburkimų, nu- 
leisdavo kraują, pakirpdavo barzdas ir nusvilindavo iš ausų stirk- 


sančius gyvaplaukius. Bet svarbiausia, jis turėjo būti budrus, kad 

nedorvaikiai nesusimokytų ar nesumokėtų ir neužsiundytų ant 
jų pikčiausių pamėklių. Dabar Lauvis kreipėsi į mane prašydamas 
padėti jam užkalbėti vaidulą, besitrainiojantį palei Sniego Kalnų 
pakrantę. Vaiduoklis buvo toks apsukruolis, kad Lauvis prarado 
viltį sutramdyti jį vienas pats. Sklido kalbos, kad šmėkla buvo 
kunigo sūnus, tėvas ir pamotė jį baisiai engė, tyčiojosi ir ujo, o 
galiausiai ištrenkė laukan siaučiant siaubingai vėtrai parginti kelių 
avelių, kurios saugiausiai slėpėsi virš viensėdžio, stūksančio kalno 
oloje. Kadangi piemuo atsisakė parvaryti jas į sodžių, kunigas ėmė 
spausti sūnų, kad tas parodytų visiems, jog ne iš kelmo spirtas. 
Išsiuntė jį ne iš piktos valios, mat abiem, piemeniui ir kunigo sū- 
nui, buvo į akį kritusi viena tarnaitė, ir visiems buvo aišku, kad 
piemuo jai labiau prie širdies, nes jo gniaužtai tvirtesni, o žandenos 
vešlesnės. Kitaip nei piemuo, kunigo sūnus buvo gležnas jaunuolis, 
užuot vaikščiojęs, jis tipeno, vienodai netiko tiek fiziniam, tiek 
dvasiniam darbui. Jis buvo labai atsidavęs savo velionei motinai 
ir padėdavo jai siūti. Dabar jis buvo aprengtas keliais sluoksniais 
paltų, gerai apautas, jam užmaukšlino lokio kailio kepurę, o prie 
dešinės rankos pririšo kaustytą lazdą. Taip apsivilkęs, jis ilgomis 
kojomis tipeno per suledėjusį sniegą. Žmonės šaipėsi iš jo kvaišos 
eisenos visą tą gerą pusdienį, kurio jam prireikė užsirabždinti į 
šlaito viršų, nors bet kuris kitas šį kelią būtų įveikęs per dvi va- 
landas. Ten jis dingo žmonėms iš akių ir netrukus nukrito nuo 
uolos, trijose vietose susilaužė koją ir mirtinai sušalo, bet ilgai 
nelaukęs sugrįžo keršyti savo tėvui ir kitiems kaimiečiams, tap- 


damas pačiu apčiuopiamiausiu vaiduokliu per visą kaimo istoriją. 

Ne vienas, užkluptas žiemos tamsoje, paragavo jo antausių ir buvo 
apmėtytas akmenimis. Bevalgant, seklyčioje užgesus šviesai, prieš 
ją vėl uždegant, jis spėdavo išlaižyti visus dubenis. Bet būdavo ne 
ką geriau, kai jis ištaikęs progą graibydavo moteriškėms šakumus 
ir spardydavo vyrams į kiaušius, šitaip bandydamas išromyti visą 
kaimą, kad šis ištuštėtų. Jis taip galingai spyrė Lauviui į tarpukojį, 
kad viena jo sėklidė liko sutraiškyta it mėlynė tarp dantų. Man 
pačiam leido pažiūrėti ir pačiupinėti. Lauvio bandymai užkalbėti 
gyvą kunigo sūnaus lavoną nedavė jokių vaisių. Pirmą mėnesį 
pamėklė elgėsi ramiai, žmonių nelietė, tik retsykiais galima buvo 
išgirsti jos kauksmą virtuvės kamine. Tačiau atėjus vasarai ir pa- 
aiškėjus, kad vaiduoklis pargriovęs ant žemės piemenuką nuplėšė 
jam kelnes, Lauvis turėjo pripažinti esąs nugalėtas - vaiduoklis, 
kuriam nereikia tamsos prieglobsčio savo šunybėms krėsti, pa- 
sirodė besąs ne jo jėgoms. Taigi aš atvykau padėti jam paguldyti 
vaiduoklio kūną atgal į kapą, o kur po toeis jo siela, spręsti buvo ne 
mums. Už pamėklės medžioklę Lauvis turėjo gauti kažkokį atlygį, 
kurį ketino pasidalyti su manimi. Mes buvome gerai aprūpinti 
maistu ir gėrimais ir pakenčiamai įkurdinti pas Vietovės kunigą, 
bet kadangi oras buvo puikus, didžiąją vasaros dalį pramiegojome 
Lauvio palapinėje, kurią šis įgijo iš ispano banginių medžiotojo. 
Vaiduoklio medžioklę pradėjome keliaudami iš ūkio į ūkį ir klau- 
sinėdami, ar šmėkla čia lankėsi, ir jei taip, tai kaip ji elgėsi. Mus 
priėmė šiltai, o mes linksminome visus porindami balades, min- 
dami mįsles ir pasakodami istorijas apie žmones iš tolimos mano 
gimtinės. Per šią ekspediciją sukūrėme „Paukščių giesmes“, kurias 

dabar moka kiekvienas mielas žmogus. Tomis saulėtomis vasaros 
dienomis ir saulėtomis naktimis Sniego Kalnų pakrantėje mūsų 
protai veikė išvien. Giesmę pradėjo Lauvis, sukūrė tris pirmuosius 
posmus, tačiau, nepažinodamas daugiau paukščių, įstrigo, tada 
giesmę perėmiau aš. Vaikščiodami iš ūkio į ūkį, pradėjome ją 
giedoti kartu. Jis išdudeno man paties išmoningai sudėtą pradžią 
ir įvedė mane į giesmės metrą. Aš pasinėriau į jį it liežuvis į gerai 
išvirusios avies galvos“ akiduobę. Mes giedojome kaip pasiutę, 
leisdami į dangų vieną paukštį po kito, ir surasdavome jam vietą 
paukščių sekoje. Vasaros dienoms ir naktims susiliejus, nevaržomi 
jokių prievolių, užuot atgulę poilsio, apėmus įkvėpimui leisdavome 
jam mus pergalėti ir pakylėti į tą aukštesnį poezijos meno lygmenį, 
kuris kartais dar vadinamas poetiniu alpuliu ir labiausiai panėšėja 
į nevaldomą džiaugsmą, nes jo apimtieji puola pasitrūkčiodami 
mostaguoti galūnėmis, kvatodami raitytis ant žemės, blaškomi 
juoko audrų ir šėlsmo priepuolių, kaip antai kažkur lėkti, rėkti į 
mėlį paskirus žodžius, vieną į vakarus, vieną į rytus, trečią viršun, 
ketvirtą už savęs, penktą priešais save, šeštą į Žemę, tada uždribti 
ant viršaus, it norėtum atgal įgrūsti kiekvieną iš žemės išlindusį 
netikėtą žinią gavusį kipšą, o paskui atkakliai sėdėti vietoje lin- 
guojant pirmyn atgal ir burblenti beprasmybes drauge ieškant šešių 
žodžių, iš kurių užgimsta skambus, puikiai sudėtas vidinis rimas““. 


* Virta avies galva yra vienas iš nacionalinių islandų patiekalų, virta akis 
laikoma didžiuliu delikatesu. 
** Čia turimas galvoje islandų poezijoje dažnas vidinis rimas, dar vadina- 
mas hendingu. 

Ir taip vienas paskui kitą, kol krisdavome be sąmonės su nebaigtu 
puseiliu lūpose ir miegodavome kur parkritę dažnai iki pavakarių. 
Deja, taip būdavo ne visada ir dauguma posmų užgimdavo kaip 
ir per bet kurį kitą mokytų žmonių pokalbį. Aš teikiausi įterpti 
į poemą kelias nepažįstamas paukščių rūšis, apie kurias Lauvis 
niekada nebuvo girdėjęs, kaip antai kilmingąjį pelikaną, sukantį 
lizdą jaunikliams savo gūžyje ir maitinantį juos krauju iš nuosavos 
krūtinės, ar tą Babelio paukštį, papūgą, kalbančią visomis pasaulio 
kalbomis. Lauviui suabejojus tokių apsigimėlių egzistavimu, atrė- 
miau jo prieštaravimus tardamas: 

— Kas galėtų pasakyti, kad jų čionai niekad nebuvo atpūtę 
vėjai, išmetę į krantą audros ar atboginę kokių nors svetimšalių 
laivų kapitonai, tolydžio išsilaipinantys Islandijoje su visokiausio- 
mis keisčiausiomis prekėmis? Nejau iš tiesų manai, kad bet kuris, 
susidūręs su mumis poetinio alpulio akimirką, pamanytų esant 
keisčiau girdėti dangaus žydrumo raudonsparnį paukštį, čiauškantį 
lotyniškai, nei sužinoti, kad čia veisiasi tokie žmonės kaip mes? 

- Taigi... - atsakė Lauvis, - bet vargu ar egzistuoja toks pa- 
daras kaip tas strutis - vieną akimirką neskraidantis milžinas, o 
kitą - kažin koks krūmas. 

Galų gale atsitiko taip, kad paskutinė eilutė susidėliojo kaip tik 
tada, kai pasiekėme tą pakrantės dalį, kurioje šmėkla kėlė didžiausią 
sumaištį. Ir vargu ar mano liežuvis būtų buvęs toks išmiklintas, 
koks pasirodė besąs mudviejų, gyvo Jouno Mokytojo ir numirėlio 
Vaiduoklio Jounsono, keliams susikirtus, jei nebūčiau savaitę prieš 
tai patepęs jo „Paukščių posmais“. 

Kurgi mes pirmą sykį sutikome tą vaikiną? Ak, štai kur. Mes mie- 
gojome žole apžėlusiame plotelyje prie juodos uolos, vadinamos 
Jūros akmeniu (anksčiau jį vadino Puotos akmeniu, Šventyklos 
akmeniu arba Aukštuoju akmeniu) ir greičiau jau būčiau tikėjęsis 
paslaptingo svečio iš jo uolos nei to prisikėlusiojo mūsų kankinti 
iš šalto kapo. Kai gulėjome be dvasios po vieno iš mūsų poetinių 
priepuolių, mane pažadino kažkoks judėjimas į rytus virš mūsų 
esančiame nuobiryne, tarsi kažkieno kojos pastumti maži akme- 
nėliai dusliai gurgždėdami būtų nuriedėję žvyringa pakrantės 
graužyne. Tikėdamasis išvysti ten grobio tykančią laputę, užmer- 
kiau akis ir gulėjau nejudėdamas, laukdamas, ko! gyvūnas užbaigs 
savo kelionę per nuobiryną. Tačiau neišgirdęs jokių naujų garsų 
nusprendžiau, kad bus protingiau mesti akį į tą keliauninką. Su- 
laikęs kvėpavimą įtempiau ausis. Kurį laiką nesigirdėjo nė garselio, 
išskyrus ką tik nubudusios jūrinės šarkos, stypinėjančios apačioje, 
įlankėlės paplūdimyje, klyksmus. Tuomet išgirdau kažką atsar- 
giai nusileidžiant ant samanų paklotės kitoje uolos pusėje. Iškart 
susigaudžiau, kad tai turėtų būti mūsų pasitikti atėjusi šmėkla, 
kadangi nė vienas mirtingas padaras nesugebėtų vienu žingsniu 
nusileisti nuo nuobiryno ant viržyno šlaite, kur mes su Lauviu 
gulėjome. Įsivaizdavau ją išsižergusią, viena koja ant aukštikalnės, 
kita - samanynėje prie akmens, tampriai, it šakutės kaulelis paukš- 
čio krūtinėje, įręžtomis kojomis. Aš lūkuriavau, baisas irgi. Kuo 
atsargiausiai, visiškai be garso iškvėpiau. Pasigirdo trakštelėjimas, 
kai šmėklos, taigi, aukštikalnio šlaunikaulis pasisuko ir barkštelėjo 

į samanynės blauzdikaulį. Taip trinktelėjus keliais gyvajam skau- 
dėtų, bet numirėlis nė cypt. Trenksmas pažadino Lauvį. Jis pakėlė 
galvą nuo žemės ir jau buvo bepradedąs miegūstai žiobauti, bet 
daviau jam ženklą užsičiaupti. Jis bemat pakluso ir atsigręžęs į 
mane laukė, kad išsamiau paaiškinčiau, kas darosi. Kiek įmanoma 
nepastebimiau ir lėčiau mes dabar pasukome galvas link uolos, 
kurios priedangoje stovėjo piktoji dvasia, briaunos. Man pasirodė, 
kad matau ten šmėžuojantį žmogaus pavidalo šešėlį, veikiausiai 
vaiduoklis irgi laukė ir mus stebėjo. 

Dabar buvo bandoma varžovų kantrybė. Mirusieji paprastai 
kantresni už gyvuosius, apie ką galima spręsti iš to, kaip ramiai 
jie guli kapuose, kol gyvieji zuja it išgąsdintos lauko pelės, drebė- 
damos ir virpėdamos tais retsykiais, kai stabteli, tuo irgi primin- 
damos peles, tik šįkart namų, kurios, pasprukusios nuo katės į 
plyšį sienoje, klausosi jos žingsnių su viltimi, kad toji pasiduos ir 
pasitrauks, bet nežino, ar ji dar ten, ar jau pasišalino, nes katutė 
taip pat gali ilgą laiką ištupėti nejudėdama nenutirpusiais ke- 
liais. Lauvis ir aš galėjome numanyti velionį kunigo Jouno vaikį 
nugalėsiantį tokiame mūšyje, kuriame laimi ilgiausiai išlaukęs 
varžovas. Išgirdau Lauvio atodūsį, išvydau jo veide nuo uolos į 
dangų bėgiojančias akis ir suėmęs save į rankas ėmiau laukti, kas 
bus. Ir jis pasirodė - tas siaubingas vaizdas truko vos akimirką, 
kaip kad draugo, su kuriuo drauge gyveni, veidas, užpūtus žvakę, 
stovi tamsoje prieš akis it purpurinė kaukė. Vienas, du, trys ir jos 
nebėra. Taip ir šiurpi vaiduoklio galva pasirodė - jis iškišo ją iš už 
uolos ir išsiviepęs pažvelgė man į veidą - ir vėl pradingo. Išblyškusi 

oda, delno dydžio lavondėmė nuo smilkinio iki dešiniojo lūpų 
kampučio, dūlantys skruostai, plaukai it išskėsti nagai išdrikę ant 
kaktos virš besivartančių raudonų žvėries akių. 

Grasusis jaunuolis plačiai atvėrė rajos žiaunas, o jų viduje 
visi dantys buvo išlaužyti ligi pašaknų arba sutraiškyti per kry- 
tį, pasiuntusį jį myriop nuo plokščios uolos atbrailos. Jis garsiai 
kryptimi. Atsisukęs į mane Lauvis gaudė kvapą ir inkštė, užkluptas 
baimės, nes nuo to vaizdo mano veidas taip persikreipė iš siaubo, 
kad to su kaupu pakako Lauviui palūžti. Dabar supratau, kodėl jis 
nesugebėjo atlikti užduoties vienas pats. Bet man nespėjus baigti 
šios minties, o Lauviui dar nenustojus gargaliuoti, šmėkla metėsi į 
puolimą. Miręs kunigo sūnus užšoko ant uolos, pritūpė ant krašto 
ir nuplėšė lopą nuo kelnių užpakalio. Mums nespėjus atšokti, iš jo 
pasipylė visas įmanomas žmogaus gyvenimo šlykštalas - žmonių 
ir gyvulių išmatos ir arklių mėšlas, avių spiros, supuvę kiaušiniai 
ir gyvūnų kaulai, utėlėtos paukščių išnaros, kūdikių triedalai ir 
žuvų viduriai, numirėlių skarmalai ir visokia kitokia bjaurastis. 
Prasidėjus šiam potvyniui pašokome ant kojų ir mostaguodami 
rankomis stengėmės apsisaugoti nuo, regis, begalinės demoniškos 
striūklės, o ji kurį laiką nesiliovė net mums pasprukus į raistą. 
Mano skaitymo stiklas buvo palaidotas po šia srutų krūva ir aš 
negalėjau nei pats prisiversti išknisti jį iš šlykštynių, nei įtikinti 
Lauvį, kad padarytų tai už mane. Praeis daugybė metų, kol vėl 
aptiksiu tokį puikų lęšį ir, galite įsivaizduoti, kaip tai trukdė man 
tęsti mokslines studijas. Baigęs leisti striūklę, vaiduoklis ant uolos 

nežemiškai suklykė. Ar bereikia pridurti, kad, kai mes buvome 
išmaudyti šiame šlykščiame krioklyje, giedrynėje švietė saulė ir 
raistas kvepėjo taip saldžiai, kaip gali kvepėti pelkė gražiausią 
vasaros dieną? O nuo manęs dvokė it iš atsiraugėjusio numirėlio 
gerklės. Nusirengę prie artimiausio upelio nusiplovėme šūdą nuo 
savęs ir drabužių, o kol šie džiūvo, valgėme pusryčius ir posėdžia- 
vome. Pamėklė buvo aiškiai nevaldoma, nesaistoma nei žmogiškų, 
nei aukštesnės galios taisyklių. Ji buvo ištremta ne tik iš gyvųjų, 
bet ir iš mirusiųjų pasaulio. Dabar, kai šmėklos nebebuvo tarp 
gyvųjų, mums reikėjo jai parodyti, kur jos vieta. 

- Man rodos, tinkamiausia būtų atlikti vieną tokį užkalbėjimą, 
kurį geri šventikai mokėjo popiežininkų laikais, t. y. papasakoti 
šmėklai pasaulio, dvasių ir žmonių, tiek gerų, tiek blogų, istoriją. 
Šitaip ji galiausiai permanys savo vietą didžiajame Dievo sumanyme 
ir supras, kad dabartinė vieta jai netinka. Juk kaipgi mirusiajam 
atskirti save nuo mūsų, gyvųjų, jeigu jis vis dar geba vaikščioti, 
dalyvauti muštynėse ir būti pasiuntiniu? Ir kaip jam žinoti, kad jis 
ne vienas elfų? Juk abi rūšys gyvena atokiai nuo žmonių. Kaip jam 
žinoti, kad jis ne jūros į krantą išmestas baslys? Juk abiejų kūnai 
yra vienodai supuvę ir dvokiantys. Arba kad jis ne priklydęs šuo? 
Juk abu yra genami šalin. Arba kad tiesiog ne akmuo, riedantis 
kalno šlaitu ir verčiantis žmones trauktis šalin? - dėsčiau aš ir abe- 
jodamas pridūriau: - Ne, mes turime rasti šiam vaikščiojančiam 
lavonui deramą poilsio vietą, turime rasti jam tinkamą lentyną 
pasaulio reiškinių muziejuje, privalome padėti jį prie gentainių 
taip, kad tiek jis pats, tiek einantieji pro šalį matytų, kas jis toks, ir 

šitaip tiek mes, tiek šmėkla išsivaduosime nuo bet kokios baimės ir 
kančios. Nes, teisingai suklasifikavus dalykus, jie prisijaukinami. 

Taip, mes su Lauviu turėjome perteikti kunigo sūnaus lavonui 
pasaulio sąrangą ir jo paties vietą joje, po šito jis, tikėtina, suras 
kelią prie teisingų durų - karsto dangčio. Bet kad tai pavyktų, 
turėjau jį pervingrauti. Lauvis parodė akimis į šoną ir linktelėjo, 
duodamas ženklą, kad šmėkla sėlina man už nugaros. Aš apsisu- 
kau ant kulno. Taip, ji stovėjo ten yranti ir bjauri. Ir aš pragydau: 


Kristaus kraujas, šventas kryžius, 
kurs kančias mūs mažina, 

lai tarp mūsų stoja kūnu, 

tamsos galių dvasia... 


Giedojau toliau: 


Kipšą vaikėmės aršiausiai 
amžinybę visą; 

eilių užraktą išgirdęs 
žabtus uždaryki... 


Tai ištarus vaiduoklio apatinis žandikaulis trenkėsi į viršutinį su 
tokia jėga, kad priekiniai dantys sueižėjo ligi šaknų. Atsakyti kaip 
reikiant jis man negalėjo ir anksčiau, nes liežuvis buvo per daug 
nupuvęs, kad būtų kam nors tinkamas, nebent urgzti ar spjaudy- 
tis. Dabar jis negalėjo padaryti nė to, nors iš gerklės vis dar sklido 
gargaliavimas, o pro nosį skverbėsi dejonės jam krūpčiojant nuo 

eilių, o jos, kuo geriau sudėtos ir sklandesnės, tuo sunkiau jam 
buvo pakeliamos. Man giedant, Lauvis visaip stengėsi, kad šmėkla 
nenutoltų nuo manęs ir viską girdėtų, nes ji, žinoma, lėkė šalin nuo 
eilių kaip šunėkas nuo keiksmų, būdama neparankiai greita dėl 
gebėjimo ištempti kojas, kaip pasakojau anksčiau. Lavonas spruko 
negaišuodamas, stabtelėdavo tik sugriebti akmens, žemių ar dar 
šiltų avių spirų, visa tai jis svaidė į galvą man, lekiančiam iš paskos 
ir giedančiam taip garsiai, kaip tik leido padusimas, o Lauvis bėgo 
palei taką, mėgindamas atkirsti jam kelią arba nuvilioti jį į žingsnį 
sulėtinsiančią bekelę. Ilgainiui mums pavyko įvaryti jį į pelkę, į 
tokį gilų akivarą, kad jis nugrimzdo jame ligi bambos. Dabar prieš 
jo dūlančias akis aš nupiešiau velnių ordą, nupuolusią ant žemės 
išginus iš Dangaus karalystės Liuciferį. Jų gausybė - it žvilgančios 
dulkės saulės šviesos ruože (jie - knibždantis blogis, ieškantis, prie 
ko prikibti) arba it lietaus lašai, krintantys be atvangos devynias 
dienas besitęsiančia liūtimi. Tada paguodžiau vaiduoklį paaiškinda- 
mas, kad šiam būriui jis nepriklausąs. Apsakiau jam, kaip dangaus 
ratai kildami ir leisdamiesi rikiuojasi Mėnulio atžvilgiu - trys iš 
eilės apačioje ir trys iš eilės viršuje. Šiuose dangaus ratuose gyvena 
lengvos oro dvasios, pasižyminčios įvairiopa prigimtimi, vienos 
geros, kitos blogos, tačiau žmonėms jas praryti visada pavojinga 
ir nerekomenduotina, nebent tokiems pasikausčiusiems žinovams 
kaip Lauvis ir aš. Man pasakojant gyvas lavonas draskėsi it vilkas 
spąstuose, raudamas purias samanas ir tuščiai mėgindamas ištrūkti 
iš liūno. Aš nesilioviau ir ėmiausi jo paties likimo porindamas, kad 
šmėklos yra mirusiųjų kūnai, kurie gyvenime nusikalto tuo, jog 


linkėjo kitiems bloga, kad tokių varnų keikūnų lavonuose plačiai 
atvertos durys įšliaužti pačiam velniui ir jis noriai tai daro: pasiski- 
ria kūno šeimininku ir jodo numirėlį it žiaurus raitelis, raginantis 
savo arklį. Skirtumas tik tas, kad šiuo atveju kerštinga širdis yra 
balnas, kuriame sėdi prakeiktasis jojikas, pentinais smaigstydamas 
supuvusius plaučius. Kai atskleidžiau, jog kunigo sūnaus kūną 
išniekino Tamsos valdovas, iš vaiduoklio, regis, išėjo visas oras. 
Jo kūnas suglebo, rankos nusviro prie šonų, o jis visas palinko 
į priekį, įkalintas akivaro kaip girtas balne užmigęs raitininkas, 
vakaro vėjyje plaikstomais nuo išmatų sulipusiais plaukais. Šioje 
padėtyje jis pradėjo stingti, kaip ir derėtų lavonui. Tyruose stojo 
mirtina tyla, vėjo gūsis paglostė man skruostą ir aš patikėjau, kad 
šėtoniškam numirėlio jodymui atėjo galas. Tai truko gana ilgai. 
Paskui miruolio burna prasivėrė ir iš ten, kur stovėjau, ant gretimo 
kupsto pastebėjau mažulytę tuklę, atkartojančią burnos judesį. 
Tuklės žiedelis atsiverdamas tyliai pakštelėjo ir iš jo tą akimirką, 
kai pasaulis nutilo, išskrido mašalas. Muselė buvo išgulėjusi virš- 
kinamajame augalo skystyje per trumpai, kad negalėtų išskristi, ir 
šlykščiai griausmingai zvimbdama ji tiesiu taikymu įlėkė į miruolio 
burną. Akimirksniu lavono sustabarėjimas dingo. Kipšas vėl su- 
grįžo į jį mašalo pavidalu. Miruolis siaubingai kaukdamas išsirovė 
iš liūno ir pasileido bėgti link kalno, o mes lipom jam ant kulnų. 
Bet jo jėgos buvo išsekusios, nes įstrigęs akivare buvo priverstas 
išklausyti mano šėtono varymo eilių, tad Lauvis jį prisivijo prieš 
pat jam prasismelkiant į plyšį uoloje. Sugriebęs už šlaunų, jis kiek 
valiodamas traukė laukan vaiduoklį, ligi pusės sulindusį į sprogumą 


ir tvirtai įsitvėrusį šaknies ar ką jis ten užčiuopė. Nelaimėlis velnias 
aiškiai mėgino pasiekti vietą, kurioje jautėsi laimingiausias, kitaip 
tariant, pragarą. Šią akimirką aš vėl pradėjau giedoti, įsakydamas 
jam paleisti kunigo sūnaus sielą ir atiduoti Viešpaties teismui Dan- 
guje, nes tik po to kipšas bus laisvas leistis žemyn penkiolika ratų, 
skiriančių žmonių pasaulį nuo velnių pragaro karščio. Beregint 
jis visiškai liovėsi spardęsis ir mūsų darbas buvo baigtas. Ištraukę 
numirėlį iš plyšio, nušluostėme nuo veido šleikštalus ir, nors jis, 
kaip sakyta anksčiau, buvo apėjęs kirminais ir žaizdotas, jo veide 
viešpatavo gerai ir neabejotinai mirusiojo ramybė. Mudu nune- 
šėme vaikiną į kleboniją, kur kunigas su žmona išbučiavo mus 
klykdami iš dėkingumo už tai, kad įveikėme kipšą, įsibrovusį į 
jų berniuko sielą. Mudu su Lauviu gavome sutartą atlygį, kurio, 
pasidalyto pusiau, nė minėti neverta, tačiau jo su kaupu pakako 
turint galvoje, kokią šlovę mums atnešė šis žygis. Mes nelikome 
valgyti pas kunigą, užtektinai atsikandę yrančio ir dvokiančio 
lavono artumo, ir nuskubėjome aukštyn į kalną su palapine. Tai 
buvo ilgiausia diena metuose ir paskutinė mano naktis su Lauviu, 
O poetinės perspektyvos regėjosi puikios. Kitą dieną aš turėjau iš- 
keliauti į pietus pas Sigą ir mūsų pirmagimį Paulmį Gvudmundą. 
Buvau pilnas didžių sumanymų turėdamas omenyje šlovę, kurią 
man neabejotinai atneš piktosios dvasios sunaikinimas, kupinas 
vilties sulaukti pripažinimo, pakylėsiančio mane į svaiginančias 
pagarbos aukštumas, iš kurių, būdamas pranašus, galėsiu žvelgti 
į pasaulį kaip į žaidimų aikštelę. Berezgant būtent šią mintį, mane 
išgąsdino šiurkštus balsas, sakantis: 

— Dabar mėgaukis savo šlove! 

Tai mano vargšė senolė Sigrida. Užuot atsakęs aš tik patapš- 
noju per gretimą kupstą ir mudu abudu susėdę žiūrime, kaip Saulė 
užbaigia savo kelionę aplink Žemę. Ji įsitrižai lipa debesimis už- 
putojusiu dangaus vandenynu ir dailia arka plaukia lig horizonto, 
ten akimirkai nutupia it pienės pūkas, prisiliečiantis prie šlapio 
akmens prieš jį kilstelint vėjui. 


INKSTŲ AKMUO 


AKINAMA ŠVIESA. Kai diena tokia žydrai balkšva, dangaus 
skliautas nebeįrėmina degančios saulės, veikiau jau saulė yra pra- 
kuras žioruojančioms sidabro užuolaidoms, prasidedančioms ties 
horizontu ir uždengiančioms visą regimą pasaulį, o kalnų žie- 
das šiaurėje, vakaruose ir pietuose tvyksčioja it miražas, kartais 
šešėlyje, kartais nušviestas, bet niekaip nenustygstantis vietoje. 
Vandenynas - banguojančio aksomo paklodė, besidriekianti nuo 
salos krantų ligi dangaus siūlės, o pati sala žvilga jo viduryje tar- 
si auksaspalvė saga pūkų pagalvėj, kuri laukia įsispaudžiančios 
dangiškojo vaiko galvos. Visa ši vizija sudaigstyta žaižaruojančiu 
ryškiu šilko siūlu, vikriai sudygsniuotu tarp žemės, jūros, dangaus 
ir saulės rutulio didžiule kiekvieną elementą persmeigiančia ada- 
ta. Tačiau švytinčio siuvinio piešinys žmogaus akiai ne kažin ką 
reiškia, ir nors iš vienos linijos prasikala kita, atsišakoja it viena 
gysla nuo kitos ant beržo lapalaiškio, rankos arba brangakmenio, 
šis įstabus šviesos žaismas amžinybės akivaizdoje yra toks menkas, 
kad norėdamas aprėpti visą paveikslą žiūrovas turėtų atsitraukti 
taip toli, jog atsidurtų kitame pasaulyje ir atsistotų prie sosto To, 
kuris pradžioje atrakino burną ir ištarė žodžius: „Tebūnie šviesa. 
Ir stojo akinama šviesa. 

Jounas Mokytasis sėdi ant akmens vandenyno pakrantėje žvelg- 
damas į pasaulį, be garso susiliejusį į vieną šviesos tašką. Jis ne- 
atplėšė nuo jo akių nuo to laiko, kai prisėdo ir regėjimas pradėjo 
įgauti pavidalą. Dabar jo vyzdžiai it smiltys, o sauganti ašarų plėvė 
išdžiūvusi. Jam labai reikia sumirksėti, tačiau negali - kad vizija 
nepranyktų jam dar nespėjus užfiksuoti jos detalių atmintyje, o 
tai esminis dalykas norint ją permanyti. Galų gale neišvengiamai 
sumirksės, nes arba jo vokai uždengs akis, arba jis apaks. Jis mirk- 
teli. Bet užuot išsisklaidęs regėjimas įgyja papildinį - toli į šiaurės 
vakarus, užutėkio kilpoje, kur žemė susilieja su jūra žvilgančiame 
miraže, užgimsta mažas juodas taškelis ir ima lėtai judėti link 
įlankos. Atsargiai, kad nepamestų iš akių plaukiančios dėmės, jis 
pasimuisto ant kieto riedulio ir giliai įkvepia - laukti gali tekti ilgai. 
Plačiai atmerkia akis ir žiūri, kol pragariškas mėšlungis sutraukia 
kiekvieną mielą galvos audinį, nuo lūpų kampučių ligi pakaušio, 
o veidas pavirsta groteskiška skausmo kauke. Tačiau iki to laiko 
taškas jau naujagimio mažylio pirštelio nago dydžio ir stebėtojas 
vėl išdrįsta akimirkai užsimerkti. Jounui kitąsyk pažvelgus į taš- 
ką, jis jau pakeitęs pavidalą. Tai jau nebe taškas, o rombas, juodas 
rombas, sliuogiantis šilkiniu jūros paviršiumi, - tai laivo korpusas 
ir tas laivas plaukia į salą. 

Laivo priekyje stovi žmogus. Stebėtojas ant kranto prisimerkia 
tikėdamasis jį pažinti (gal atgabena jam maisto atsargų?), tačiau 
šviesa krinta Žmogui iš nugaros - kol kas tai tik žmogaus silue- 
tas - irjis plačiai užsimojęs kilsteli dešiniąją ranką, tarsi mojuotų 
Jounui Paulmasonui Mokytajam. Jounas jau ketina pamoti atgal, 


bet pastebi, kad sveikinimas iš tiesų neskirtas jam, ir ranka nusvyra. 
Tą akimirką, kai ano žmogaus ranka sustingsta jam virš galvos, 
pasigirsta toks plunksnų švilpesys, kad vėjas sykiu pakyla iš visų 
pusių, nes kiekvienas mielas šiaurinis paukštis paklūsta žmogaus 
mostui, staigiai sklęsdamas link jo nuo sausumos ir iš jūros. Ar 
dideliais, ar mažais sparnais apdovanoti, margais apdarais ar juo- 
domis kojinėmis, ar jų snapas trumpas, o blauzda ilga, ar su šiloju 
gurkliuose ar mažaisiais tobiais gerklėse, paukščiai atsakė į kvie- 
timą sukdamiesi it sūkurys virš žmogaus, krykšdami ir klykdami, 
kol kiekvienas surado sau vietą danguje jam virš galvos. Galiausiai 
paliovus snigti pūkais nuo sparnų, Jounas regi, kaip paukščių bū- 
rys virš laivo suformuoja gyvą vėduoklę, kurioje kiekvienos rūšies 
pora (višta ir gaidys, erelė ir erelis, antis ir gaigalas) išsirikiuoja 
pagal dydį, pradedant nuo karetaitės, plasnojančios laivo priekyje 
stovinčio žmogaus pečių aukštyje, toliau mormonas, pašėlusiai 
plazdenantis šiek tiek aukščiau, švilpiniuojanti vidutinė kuolinga, 
sklendžianti virš laukinės anties, bet žemiau žiauraus erelio, ga- 
liausiai gulbinas ir gulbė, plakantys tokiais baltais sparnais, kad 
varžosi su sidabrišku dangaus skliautu. 

Ilgokai patyrinėjęs šį regėjimą, Jounas sumirksėjo, o žmogus 
nuleido ranką rodydamas į jūros paviršių. Akimirksniu jūra tapo 
skaidri it vėsus rudens vakaras ir atrodė, jog, užuot plūduriavęs 
ant vandens, laivas sklendžia išretėjusiame ore, nes vandenynas 
horizonto. Jounas dabar išvydo, kad sala yra tarsi smailėjanti viršu- 
kalnė, o jis sėdi ne ant pakrantės akmens, bet ant prarajos krašto. 

Beregint stiklinė jūra užvirė, gelmės sujudo ir vikriai plakdamos 
uodegomis ėmė plaukti žuvys - iš pietų ir rytų, iš pakrančių seklu- 
mų ir dar toliau esančių vandenyno išgraužtų griovų. Buvo jūros 
ešerių ir merlangų, ryklių ir plekšnių, builių ir otų, žvaigždėtųjų 
rajų ir menkių, silkių, ruonių ir visokių kitokių žuvų, kurias Jounas 
Mokytasis pažinojo, buvo ir tokių, kurių nepažinojo. Laikydamosi 
to paties principo kaip paukščiai danguje, jos susirikiavo pagal ūgį 
nuo laivo kilio ligi jūros dugno, trispyglės dyglės viršuje, kašalotai 
apačioje, o tarpe tiek daug rūšių, kad, kiekvienai porai atsidūrus 
savo vietoje, guotas, žvilgantis sparnuotos aukštybių vėduoklės 
atspindys, nusidriekė vaiskiame sūryme it jūrų šukučių kiautas. 
Jouno akims nebuvo atokvėpio, žvilgsniui be paliovos klaidžio- 
jant tarp dangaus ir jūros, įsimenant paukščių ir žuvų išvaizdą, 
jų spalvų ir formos panašumus, kaip antai baltabruvio strazdo ir 
baltosios rajos ... 

Šiam reginiui tęsiantis, laivas tolydžio artėjo prie salos, plauk- 
damas be niekieno pagalbos, nes tame ramybės, giedrumo ir švy- 
tėjimo pasaulyje nebuvo vėjo. Jeigu Jounas būtų atkreipęs bent 
menkiausią dėmesį į laivo pirmgalyje stovintį žmogų, būtų paste- 
bėjęs, kad jis penkiasdešimtmetis, vilkįs pilkai rudą ar kanapėtą 
milo paltą, su tos pačios spalvos milo kepure ant galvos, o iš po 
jos žvelgia akys, kurios, regis, spindi it stiklo saulės. Žmogus vėl 
mostelėjo ranka, nukreipdamas gamtininko dėmesį nuo aukštybių 
ir gelmių. Šįkart jis rodė į sausumą. Tada Jounui lyg apreiškime pa- 
sirodė, kad nuo vandenyno pakrantės iki pačių ledyno viršukalnių 


kiekvieno Islandijos dirvos išmaitinto augalo egzempliorius noriai 

išsiplėšė iš žemės ir Žvyro - visi, pradedant nuo neužmirštuolės ir 
baigiant šermukšniu, - ir žemės gėlės vinguliavo dangun, lengvos 
it migla nuo kalnų ežero. Aukštybėse žolės ir žolynai išsirikiavo 
pagal augumą ir susipynė į plačią virš dykviečių šokančią girliandą, 
skleidžiančią tokį saldų aromatą, kad Jounas kone alpo. Tačiau jis 
turėjo išlikti budrus, nes reginys dar nesibaigė. Dabar nuo apsa- 
manojusios uolos į sceną žengė kailiniai žvėrys - lapės ir lauko 
pelės, mažylės peliukės, ramiai tupinčios lapėms tarpuausiuose. 

Žmogus laive pakartojo ankstesnį judesį, pritraukdamas išties- 
tą ranką savęsp ir rodydamas į krantą. Tada prasivėrė žemė. Kalnų 
grandinės nusiklojo akmenuotas uždangas taip, kad buvo galima 
pažvelgti į pačias jų vidurių gelmes, kur skirtingose akmeninėse 
lentynose gulėjo nesuskaičiuojami metalai, krištolas ir brangak- 
meniai, žvilgantys ir žaižaruojantys; daug jų senovinių, o kiti ką 
tik užgimę, raudoni nuo požeminės ugnies liepsnos ir išprausti 
požeminių upių vandenyse. 

— Taip, taip... Ak, štai kaip! 

Jounas Paulmasonas Mokytasis linguoja ant akmens. Taip, 
jis ten, aukščiausioje vietoje, ant viršutinės atbrailos, - brangusis 
metalas, kurį jis visada įtarė slypintį nesvetingame savo tėvynės 
kūne, pats Žemės kraujas - auksas! 

— Ar aš nesakiau? Jie... 

Čia jis nutilo. Pasigirdo trimitų gausmas. 

— Tu tu tu tūūūū! 

Tai gulbė ir gulbinas virpina savo balso stygas. Kiti gyviai 
nuščiūva, starkinė kuprotė švelniai plaka uodega, o varnas tyliai 

mosuoja sparnais. Plunksnuotosios dūdos nugriaudėja darsyk. Pa- 
kėlęs akis Jounas supranta, kad laivas jau visai prie kranto. Ranka 
perbraukęs plaukus ir segiodamasis sermėgą, jis pakyla pasitikti 
laivininko. Tačiau greit susigaudo, kad dūdos skirtos ne pasveikinti 
į salą atvykusiam laivui. Toli, šiauriniame vandenyno pakrašty, 
pasirodo būrys banginių, greitai plaukiančių į pietus per įlanką. 

Rago skardenimas pasitinka šiuos naujus į spektaklį atvykusius 
svečius. Šokdami darnų gelmių šokį, jie neria po laivu ir kitoje jo 
pusėje iškiša galvas iš vandens - tai dvylika narvalų iš Grenlandijos. 
Jie iškelia į viršų suvytus septynių uolekčių ilgio ragus, sudaužia ir 
sukryžiuoja juos it garbės sargybos ietis, o visas šokis palydimas 
spigaus krykštimo ir plakimo pelekais. Šią akimirką regėjimas 
išbaigtas - pinklus, kruopščiai apgalvotas herbas: 


Paukštis danguje, 
žuvis jūroje, 
augalas dirvoje, 
žvėris kupstynėje. 
Akmenys žemėje, 
žmogus viduryje, 
banginiai žudikai 
nuolankūs - ar ne? 

Akinama šviesa žaidė Jouno Paulmasono Mokytojo akių tinklainė- 
se, per visus savo šešiasdešimt trejus metus žemėje jis nebuvo matęs 
nieko įstabesnio. Nuo pat tada, kai sulaukė pilnametystės, jis turėjo 
slaptą troškimą, kad gerasis Viešpats atskleistų jam daiktų tvarką, 
leistų perprasti, kaip sudarytas pasaulio mechanizmas. Kadaise, 
kai jis su Sigrida gyveno Aukštutiniuose smėlynuose, jam pasirodė, 
kad danguje įžvelgė pavidalą milžiniškos pėdos, pastatytos ant 
Žemės rutulio. Padas ribojosi su vandenyno paviršiumi, milžiniš- 
kas kulnas rėmėsi į žemumą prie ledyno, o kulkšnies apybrėžas 
vos buvo galima įžiūrėti ten, kur vidurdienį saulė stovėjo zenite. 
Matyt, tai buvo angelas. 

Jounas Mokytasis puolė ant kelių, iš akių jam paplūdo ašaros, 
o liežuvis išdžiūvo ir prilipo prie gomurio. Jis atsigulė ant šono ir 
prispaudė kelius prie smakro. Oda pašiurpo, maudė galvą, kojas 
ir vidurius sutraukė mėšlungis. Jį išmušė šaltas prakaitas, o jus- 
lės įsitempė taip, kad žmogus vargiai gali pakelti. „Ak, kad tik 
nekuoktelėčiau! Privalau išlaikyti sveiką protą, kad sudėčiau šį 
apreiškimą į eilėraštį...“ 

Jis išgirdo gurgždant į smėlį sutrupėjusias kriaukles. Batuota 
koja smygsojo šalia jo galvos. Jounas pakėlė akis. Virš jo stovėjo 
palinkęs žmogus. Jo laivas ilsėjosi jūržolių lysvėje. Iš regėjimo 
daugiau nieko nebeliko. Žmogus ir laivas. Viskas. Dangus ir jūra 
atgavo įprastą spalvą. Jouno akimis žmogus buvo įrėmintas debe- 


sų, kuo Žemiau, tuo jie darėsi tamsesni. Suklykė žuvėdra. Tuoj lis. 

Nepažįstamasis ištiesė Jounui ranką. Tai buvo grakšti, apva- 
laina ranka, ant jos didžiojo piršto žvilgėjo didžiosiomis raidėmis 
išgraviruotas sidabro žiedas. Jounas paėmė už tos rankos ir žmo- 
gus pakėlė jį nuo žemės. Vis dar nepaleisdamas Jouno rankos, 
žmogus smalsiai jį apžiūrėjo ir pasakė: 

— Sveikas, Jounai Gvudmundsonai Mokytasai. 

Jounas neatsakė į jo žvilgsnį. Jis buvo taip užsiėmęs įrašo ant 
žiedo skaitymu, kad nesuvokė, jog į jį kreipiamasi neįprastai ir 
išsiblaškęs atsakė į pasveikinimą: 

— Ir jums labos dienos... 

Jounui nespėjus perskaityti viso žodžio, žmogus paleido jo 
ranką ir, nusisukęs nuo Jouno, griežtai pasakė: 

— Atvykau tavęs pasiimti. Taisykis kelionėn. 

Jounas nustojo valęsis smėlį nuo drabužių. Ar jis gerai išgirdo? 
Ar jis laisvas? Žmogus tęsė: 

— Pasiimk savo grafitą piešimui ir peilį drožybai, jie tau pravers 
ten, kur praleisi šią žiemą. 

- Ir kurgi aš ją praleisiu? 

— Tu vyksti į Kopenhagą. 

Jouno širdis pašoko krūtinėje, jis stryktelėjo, o paskui nuskuodė 
link pirkelės šaukdamas: 

- Sigrida, mes išvykstame! Mes laisvi! 

Bet Sigridos, Torolvo dukters, ten nebuvo. Jounas apsidairė 
aplinkui. Jis užlėkė į šlaitą virš trobelės, iš kur atsivėrė visa sala. 
Sigridos niekur nesimatė. Jis nepaliaudamas šaukė ją vardu. Žmo- 
gus, palinkęs virš savo laivo pakrantėje, nekreipė į Jouną jokio 

dėmesio. Jounas pribėgo prie jo, sugriebė už skverno be paliovos 
klykaudamas: 

- Kur ji? Ką tu jai padarei? 

Žmogus tylėjo ir nepakeldamas galvos darė ką daręs. Jis nesi- 
skubindamas įstatė vieną irklą į plyšį valties viduryje, šis styrojo 
it stiebas. Jounui tai pasirodė taip keista, kad jis akimirkai užtilo, 
suteikdamas vyrui progą prabilti: 

— Tiesiog daryk kaip lieptas ir atsinešk daiktus. 

— Bet kaipgi manoji Sigrida? 

Nepažįstamasis atsisuko ir Jounas pirmąsyk išvydo jo veidą. 
Jounas atšlijo. Vyro galva buvo nedidelė, siaurėjančiu link smakro 
veidu. Jis buvo su ūsais, barzda ir iki pat skruostų vidurio želian- 
čiomis žandenomis. Priešais akis - du lęšiai, įstatyti į rėmelius, 
užkabintus už ausų. Jounui prisislinkus apžiūrėti šios išmonės iš 
arčiau, vyras ištiesęs kairę ranką sugriebė Jouną už marškinių ir 
prisitraukė salietį arčiau. Prikišęs lūpas jam prie ausies, tyliai pasakė: 

— Sigrida stovi pirkios tarpduryje. Tu vis dar regi viziją, todėl 
ir negali matyti Sigridos. 

Jounas pažvelgė per petį ir akies kampučiu išvydo, kad tai 
tiesa. Trobelės tarpduryje nieko nebuvo. Jis susvyravo, mėšlungis 
vėl sutraukė jam vidurius ir jis pajuto silpnumą. Norėjo prigulti ir 
susirangyti ant smėlio. Vyras suėmė Jouną tvirčiau už marškinių, 
neleisdamas susmukti, ir sukuždėjo: 

— Mes pasirūpinsime, kad ji vis dar būtų čia, kai grįši. 

Dešine ranka jis atsagstė Jouno marškinius ir, išskėtęs pirštus 
nudailintais nagais, žaibiškai perbėgo per šonkaulius dešinėje 

Jouno krūtinės pusėje. Susiradęs penktąjį, nesvarbu, ar skaičiuo- 
tum iš viršaus, ar iš apačios, nulupo odą ir nuplėšė sulig kaulu 
mėsą ligi pat nugaros. Tada smarkiai palankstęs šonkaulį, kad 
vienas jo galas atitrūko nuo kremzlės, jungusios su krūtinkau- 
liu, nulaužė nuo stuburo. Iš žaizdos plūdo kraujas, sruvo per 
vyro pirštus ir plaštaką ligi pat riešo, bet Jounas skausmo nejuto. 
Žmogus pakišo šonkaulį jam po nosimi. Šonkaulis riebesnis, nei 
Jounas tikėjosi. Vasara jam ir Sigridai buvo maloninga. Iš ruo- 
nių veisimosi vietos pietinėje salos dalyje jam pavyko nuvilioti 
devynių savaičių ruoniuką. Vaišės nusisekė. Jie net suvalgė jo 
daugiau, nei ketino, mažiau pasilikdami žiemai. Jounas nudžiugo 
matydamas, kiek ruoniuko taukų perėjo jam. Žmogus nusviedė 
šonkaulį šalin: 

— Štai ten ją ir rasi. 

Kaulas stuktelėjo į trobelės duris, atšokęs nukrito kiek žemiau 
prie tako, viržyne, ir paliko ten gulėti. Vyras paleido Jouną, paskui 
išsitraukęs baltą nosinaitę ėmė valytis nuo rankos kraują: 

— Dabar pasiskubink... 

Jounas įsirėmė kojomis į gargždą ir apčiuopomis perbraukė 
per žaizdą, ji jau buvo užsitraukusi, palikęs tik rausvas randas ir 
tuštuma ten, kur buvo šonkaulis. Užsisagstęs marškinius, jis nu- 
skubėjo į trobelę. Į kuprinę sugrūdo ilgas kojines, apatinius marš- 
kinius, kelnes ligi kelių, megztinį, pošalmį ir kumštines pirštines. 
Į krepšį ant peties susidėjo rašymo reikmenis, skaptavimo peilius, 
tuščių lapų, mažytę kauliuko formos ruonio kaulo dėžutę ir delno 
dydžio knygelę. Tai viskas, ką jis turėjo pasiimti į ilgą kelionę. 

Tada užsimaukšlino savo odinę kepurę. Vyras stovėjo prie laivo, 
pasirengęs padėti keleiviui įsilaipinti. Jounas pasileido taku žemyn 
į paplūdimį. Priėjęs tą vietą, kur viržyne gulėjo kaulas, jis negalėjo 
susitvardyti. Parpuolęs ant visų keturių, laistydamas ašaromis 
karštai bučiavo savo šonkaulį: 

— Mano geroji, brangiausioji žmona, mano mieliausia šeimi- 
ninke, mano vaikų motina, Sigrida, Torolvo dukterie, telaimina 
ir tesaugo tave Dievas vienatvėje, susiklosčius bet kuriai moteriai 
nenatūralioms aplinkybėms - gyventi be vyro globos ... Lai jis gina 
ir atsako į tavo maldas našlaujant, man tapus jūrų plėšikų grobiu ... 
Lai jis sustiprina tave kančioje, jei sužinosi, kad patekau į vergiją 
dėl savo priešų klastos ... Lai jis tave paguodžia, jei mane subadys 
pakelės plėšikai ... Lai priglobia tave didžiuliame, gailestingame 
savo glėbyje, jei pikta jūrų gyvatė apsivys mūsų laivą ir sudaužys jį į 
šipulius, pražudydama visus ir mane kartu ... Lai Viešpats pasigaili 
mūsų ir leidžia mums susitikti erdviose Dangaus menėse, jeigu, 
pasibaisėjęs siaubingais žmonijos darbais, jis nuspręs sunaikinti 
savo kūrinius, kol vis dar būsime atskirti sausumos ir jūros, kol tu 
būsi čia, o aš ten ... Lai jo tėviškas veidas būna nukreiptas į tave... 

Ūmai stojo sutemos ir prasidėjo dargana. Žmogus pribėgo 
prie Jouno, pastatė jį ant kojų ir apglėbęs per pečius palydėjo iki 
vandens, ten padėjo įsilaipinti į valtį, pasodino viduryje ir liepė 
laikytis už stačio tarsi stiebas irklo. Kitu irklu jis atsistūmė nuo 
kranto. Kilis gremžė dugną, irklas įskilo. Galiausiai valtis išsilais- 
vino ir ėmė suptis ant vilnies. Įtraukęs irklą vyras padėjo jį išilgai 
kilio ir atsisėdo priešais Jouną laivugaly. 

Valtis pasuko pietryčių kryptimi. Greitai leidosi sutemos. Jie 
plaukė tylėdami. Po kurio laiko Jounui šovė į galvą, kad žaizda ant 
Išganytojo šono buvo toje pačioje vietoje kaip ir ta, kuri atsirado 
ištraukus Adomo šonkaulį. Jis buvo beketinąs apie tai prabilti, 
bet persigalvojo, pamatęs, kad vyras ant suolo prisnūdo. Galės 
pasikalbėti apie tai vėliau. Sutemos tirštėjo. Jounas apsidairė ir 
pastebėjo prie irklo pririštą mažytę vėliavėlę su balto sparno žyme 
raudoname fone. Tai buvo nosinė, apšlakstyta Jouno krauju, su 
vyro rankos atspaudu. 

Kai tamsa tapo neperregima, vyriškis sujudėjo ir dešinio au- 
linio galu parodė į pailgą kūgišką dėžę priinkaruotu pirmgaliu. 
Nuo jos sklido nemalonus girgždesys. Vyras pasakė: 

— Ta gelda Olės Wormo... 

Tą akimirką stojo tamsa, nors į akį durk, taip tamsu, kad tokią 
tamsą galėjai palyginti tik su akinama šviesa, viešpatavusia Jouno 
regėjimo pradžioje. 

1636 metų rugsėjo pradžioje Jounas Paulmasonas Mokytasis buvo 
paimtas iš Aukso Lokio salos ir slapta nugabentas į Islandijos 
pietus. Po trijų dienų kelionės raitomis jį atgabeno į Pakrantę ir 
tą patį vakarą įsodino į prekybinį laivą, išplauksiantį kitą rytą. 
Jis nežinojo, nei kas, nei kodėl jį kažkur gabena, tačiau su juo 
buvo elgiamasi švelniau, nei jis buvo patyręs iš valdžios atstovų, 
o sąlygos laive geresnės, nei galėjo tikėtis kalinys. Užuot uždarius 

vienutėje, jam buvo leista miegoti kartu su įgula. Visa ši kelionė 
buvo jam paslaptis. Anksčiau, kai už burtų knygą, kurią jis neva 
parašė, ir juodosios magijos mokyklą, kuriai jis neva vadovavo, 
buvo nuteistas griežčiausia bausme, paskelbiant už įstatymo ribų 
ir pridedant nurodymą, kad nė vienas jokiu būdu negalįs jo pri- 
glausti ar jam padėti, Jounas tuščiai bandė išvykti iš Islandijos. 
Su žmona ir vaikais jis blaškėsi iš vieno šalies krašto į kitą, kur 
švartuodavosi laivai, prašydamas, kad juos išgabentų, bet niekas 
nenorėjo jų paimti". Ar iš baimės laive gabenti burtininką, ar iš 
piktumo, ar dėl Jouno priešų suokalbio, - o jie veikiausiai galėjo 
reikalauti jam net ir griežtesnės bausmės, galbūt mirties, jei šis būtų 
pažeidęs tremties sąlygas, - to mes niekada nesužinosime, tačiau 
nenoras leisti jam šią bausmę įvykdyti pasmerkė jį tremčiai savo 
paties šalyje penkeriems ilgiems metams, galiausiai nedelsiant ir be 
paaiškinimo jis buvo atgabentas į šito laivo denį ir čia, užliūliuotas 
potvynio Šlaito prekyvietės uoste, užmigo. 

Su pirma šviesa prieš pakeliant inkarą į laivą buvo atgabentas 
dar vienas keleivis. Jounas pakirdo, kai du sargybiniai, tarnaujan- 
tys Prosui Mundui, Danijos valdytojui Islandijoje, vedė žmogų su 
drobiniu maišu ant galvos per kajutę, kurioje miegojo įgula. Įsakę 
kaliniui sėstis ant denio įstrižai priešais Jouno hamaką, jie nuėmė 
jam grandines ir išėjo. Naujasis atvykėlis gailiai dejavo ir gūžėsi 
knebinėdamas mazgą, tvirtai laikiusį maišą jam ant galvos. Nuo 


* Asmuo, paskelbtas už įstatymo ribų, privalėjo nedelsdamas išvykti iš ša- 
lies; neįvykdęs šios sąlygos, jis galėjo gyventi tik tam tikroje vietoje. 

grandinių pamėlynavusios jo rankos buvo beviltiškai sugrubusios. 
Jounas išsirideno iš hamako ir nuėmė maišą žmogui nuo galvos. Iš 
po drobės pasirodė veidas šviesia barzda ir liūdnomis mėlynomis 
akimis. Tai buvo jo sūnus, kunigas Paulmis Gvudmundas Jouna- 
sonas. Tėvas ir sūnus raudodami puolė vienas kitam į glėbį ir abu 
taip ilgai verkė kajutėje, kad vienas jūreivis neapsikentęs išvarė juos 
ant denio, ten jie verkė toliau, kol ašaros kone nuplovė bauginantį, 
bet prikaustantį už horizonto dingstančios žemės vaizdą. 

Tėvas ir sūnus perplaukė vandenyną ir pasiekė saugų uostą. 

Išsilaipinęs į krantą Kopenhagoje per kelias pirmąsias valandas 
Jounas Mokytasis pamatė daugiau žmonių, nei buvo matęs per 
visą savo amžių, - daugiau prijuosčių, daugiau skrybėlių, daugiau 
aulinių, daugiau viščiukų, daugiau kiaulių, daugiau arklių, dau- 
giau karučių, daugiau šunų, daugiau kareivių, daugiau pabūklų, 
daugiau vežimų, daugiau stogų, daugiau pastatų, daugiau langų, 
daugiau durų. Be to, jis išvydo galybę dalykų, kuriuos buvo matęs 
tik paveikslėliuose, - vėjo malūnų ir vandens siurblių, bokštų ir 
turgaus aikščių, bažnyčių ir pilių, skulptūrų ir frizų, medžių ir 
tvenkinių, kurpių ir siuvėjų, sūrininkų ir asilų varovų. Jis stengėsi 
neleisti, kad visa tai paveiktų jo sąmonę, mėgino nekreipti dėme- 
sio į visus tuos naujus statinius, nes užvis labiau troško pasiduoti 
iliuzijai, kad atvyko į Gormo Senojo, senovės Danijos karaliaus, 
valdas. Šis jausmas ėmė rastis kelionėje pirmąsyk išvydus Fare- 
rų salas. Pagaliau Jounas savo akimis pamatė tai, ką braižydavo 
pasaulio žemėlapiuose, kuriais kartais atsilygindavo už pastogę 
ir maistą, kai jis su Siga ir vaikais buvo bėgliai. Bet jis nepalinko 

paukščio akimis, o pats buvo žemėlapyje. Jį apėmė įsitikinimas, 
kad, jo kojai palietus Danijos žemę, bus atviri visi keliai, nes dabar 
Jounas pasiekė tą vietą, kur žemėlapiuose baigiasi baltas fonas - 
besidriekiantis plotas, kurį braižytojas jaučiasi priverstas išpuošti 
pabaisomis, jūrų arkliais ir plūduriuojančiomis baltosiomis meš- 
komis, kad akis nepavargtų nuo vandenyno; jis pasiekė žemę toje 
vietoje, kuri buvo jam keistai pažįstama, nors ligi tol jis pažinojo ją 
tik kaip savo rankų darbą, atliktą beržų rašalu ir dažais, žinoma, 
blyškiais, kad vietovių pavadinimai būtų įskaitomi. Pratusiam 
mąstyti apie pasaulį kaip apie paveikslą, kurį galima sulankstyti 
ir įsidėti į kišenę, arba kaip apie trumpą geografinį viduramžių 
istoriko traktatą, jam susidarė įspūdis, kad iš dabartinės jo buvimo 
vietos tik ranka paduoti iki visų svarbiausių istorinių vietovių — 
pietuose iki Konstantinopolio ir Šventosios Žemės, rytuose iki 
Švedijos ir Kijevo Rusios“, o paskui iki Naujosios Žemės ir Azijos. 

Tačiau vaizdai, kuriuos regėjo jo akis, buvo niekai, palyginti su 
tuo, ką turėjo iškęsti ausys, nes kiekvieną dalyką lydėjo garsas - dar- 
dėjimas, gagėjimas, rėkalojimas, trinksėjimas, lojimas, žvangėjimas, 
žvengimas, riaugėjimas, poškėjimas, kriuksėjimas, inkštimas, plo- 
jimas ir griausmingi bėgančių, šlubčiojančių, einančių ir trepsinčių 
žmonių ir gyvulių žingsniai. Jounas, be abejo, galėjo sumažinti 
akiplotį eidamas kunigui Paulmiui Gvudmundui iš paskos, įrėmęs 


* Senojoje islandų kalboje Kijevo Rusia buvo vadinama Svibjėd hin stora 
arba Svibjėd hin mikla - Didžioji Švedija. 


akis jam į tarpumentį, - taip jis ir darė, nepaisydamas nuolatinių 
sūnaus skundų, kad lipa jam ant kulnų, - tačiau užgniaužti garsų 
jis nevaliojo. Užsidengti ausų irgi negalėjo, nes abi rankos buvo 
užimtos. Vienoje jis nešė ryšulį drabužių, priklausiusių jų vedliui, 
studentui iš Islandijos pietų, kuris už pagalbą nešant bagažą žadėjo 
parodyti jiems pakenčiamą užeigą, o kitoje jis laikė pailgą dėžę, 
siekusią ligi kulkšnies. Ne, kad nuslopintų miesto gausmą, jam 
reikėjo prisipilti į ausis vaško. 

Jounas Paulmasonas Mokytasis buvo vienas iš tų, kurio gyveni- 
mas amžinai sukasi ant laimės rato. Vos spėjęs pasiekti saugų uostą, 
jis buvo vėl siunčiamas į audrotą jūrą, tik dar labiau prakiurusiu 
laivu nei tas, kuriuo atvyko. Tėvas ir sūnus apsigyveno užeigoje, 
kuri vadinosi „Sommerfuglen“, kitaip tariant, „Drugelis“, Jounas 
savo gyvenimo vasaros šauklės garbei ją praminė „Sniegstarte“, 
gerbtinoje įstaigoje padoriems žmonėms. Tai buvo ženklas, kad 
nuo šiol Apvaizda aiškiai pasiruošusi glamonėti jį ir kunigą Paul- 
mį Gvudmundą šilkinėmis pirštinėmis. Ir tikrai, jo gyvenimas 
užeigoje, palyginti su tremtimi saloje arba blaškymu vandenyne 
prekybiniame laive, buvo toks džiaugsmingas, kad pirmąją savaitę 
jo niekaip nebuvo galima įtikinti išeiti iš namų ir jis kiaurą dieną 
drybsojo lovoje slebizuodamas iš naujo Ezopo pasakėčių leidimo. 
Be to, namie jis buvo geriau apsaugotas nuo miesto erzelio. Kunigas 
Paulmis Gvudmundas, priešingai, lakstė po visą miestą, stengda- 
masis išspręsti jų bylą, toks galų gale ir buvo šios kelionės tikslas, 
gauti karaliaus raštą, panaikinsiantį jiems skirtą bausmę. Jis lankė 
savo kraštiečius, kurie, jis turėjo priežasčių tikėti, buvo palankiai 

nusiteikę jo ir tėvo atžvilgiu, klausinėdamas patarimo, kaip būtų 
geriausia atkreipti karaliaus akis į jų reikalą, nes, norint palenkti 
Islandijos Altingo teisėjus pakeisti nuomonę, reikia ne mažiau 
kaip ranka rašyto, užantspauduoto paties jo didenybės karaliaus 
Kristijono IV rašto. 

Lengva pasakyti, nelengva padaryti. Be to, kunigas Paulmis 
Gvudmundas sužinojo, kad jų kelionę į Daniją apmokėjo grupė 
mokslininkų, kuriems nusibodo nepaliaujamas Olės Wormo ka- 
mantinėjimas apie Jouną Mokytąjį, turėjusį, šio danų profesoriaus 
įsitikinimu, giliausių žinių apie senovinę runų abėcėlę. 

Šešerius metus jis sulaukdavo to paties atsakymo: apie šį Jouną 
žinoma nedaug, tik tai, kad jis tolydžio slapstosi nuo valdžios, yra 
teistas ir neša nelaimę visiems, kurie prie jo prisiartina. Galų gale, 
kai daktaras Wormeus sutvarkė taip, kad Kopenhagos universiteto 
taryba imtųsi Jouno, o jei reikės - tai ir jo sūnaus reikalo, profeso- 
riaus kolegos iš Islandijos, nebegalėdami ignoruoti mokslabrolio ir 
artimo karaliaus draugo prašymų, susidėjo pinigų Jouno kelionei 
apmokėti. Kartu su juo pasiuntė ir kunigą Paulmį Gvudmundą vilda- 
miesi, kad šitie du nelabadžiai daugiau niekada nebegrįš į Islandiją. 

Papasakojęs, kad vienoje uosto krautuvių rodoma beždžionė, 
kunigas Paulmis Gvudmundas pagaliau prikalbino tėvą pamatyti 
daugiau Kopenhagos nei vien užeigą ir jos kiemą. Nuo tada, kai 
Jounas perskaitė Ezopo pasakėčią apie beždžionę ir lapę, jis vis 
laužė galvą dėl paradokso, kad labiausiai žmogų primenantį gyvūną 
pergudravo keturkojis žvėris, aiškiai turintis žmogaus smegenis. 
Dabar jis trokšte troško savo akimis pamatyti beždžionę, nes lapių 


103 


buvo prisižiūrėjęs iki kaklo. Bet prieš Jounui Mokytajam pakylant 
nuo savo šiaudinio čiužinio dėl beždžionės, Lemties ratas darsyk 
girgždėdamas pasisuko - tėvo ir sūnaus ausis pasiekė žinia, kad 
jų priešai, iš Islandijos atsibeldę į Kopenhagą pirma jų, jau pradėjo 
šmeižto kampaniją. Tie nelabieji surašė raštą, į kurį sudėjo šlykš- 
čiausius ir niekšiškiausius dalykus, kurie kada nors buvo išsakyti 
arba užrašyti apie Jouną Mokytąjį, tačiau didesnė dalis buvo paimta 
iš Vietvietės kunigo Gudmunduro Einarssono išvedžiojimų, dar 
žinomų kaip Minčių tėkmė, jo paties pavadintų In versutias serpentis 
recti et tortuosi, t. y. iš mažojo traktato Apie velnio - kuris kartais 
tiesiai, o kartais krivingiuodamas žlugdo žmonių sielų išganymą - 
niekšybes ir suktybes. 

Sultingiausi šito troškinio gabalai buvo papipirinti įspėjimais 
danams nepasigailėti tokio nenaudėlio kaip Jounas, ką jau kalbėti 
apie jo atgabenimą į savo šalį ir, šalin net tokią mintį, tokios atmatos 
apgyvendinimą Kopenhagoje, kur merą Jorgeną jau seniai kamuo- 
ja neaiški, bet alinanti vidaus negalia, nuo kurios buvo gydomas 
plėšikiškai brangiais ir skausmingais būdais, tačiau visa tai padėjo 
tik tiek, kad jo gyvybė vis dar ruseno. O kadangi sklandė gandas, 
kad šios ligos priežastis - raganystės, buvo nieko nepagailėta ją 
sukėlusiems kaltininkams surasti. Tvyrant tokioms nuotaikoms, 
priešams pasirodė besą lengva pasėti nepasitikėjimo ir blogio sėk- 
las Jouno atžvilgiu. Tad įpusėjus spaliui vieną vidurdienį į užeigą 
įsiveržė būrys kariškių ir suėmė Jouną karaliaus vardu. 

Jis buvo atitemptas į rotušę teisėjo akivaizdon. Ten jam buvo 
garsiai perskaitytas šmeižikiškas pergamento ritinys ir juo įtikėta, 

nors visais atžvilgiais šis buvo beviltiškas - kompozicijai trūko ne 
tik uodegos, bet ir užpakalinių kojų. Jounas nuteistas sugrąžinti 
atgal į Islandiją, tačiau kadangi iki pavasario laivai ten neplaukė, 
iki tol jis turėjo sėdėti kaliūzėje. Teisėjas nekreipė nė menkiausio 
dėmesio į Jouną, o tiksliau į kunigą Paulmį Gvudmundą, kalbė- 
jusį jo vardu, - Jounui žodžiai strigo gerklėje, - kuris paaiškino, 
kad šis atvykęs į Kopenhagą ginti savo teisių, nes buvęs neteisin- 
gai apkaltintas Altinge, be to, jis esąs ypatingasis pasiuntinys su 
dovana pačiam Olavui Vormėjui ir jo misija dar neįvykdyta. Tas 
mokslininkas tikrai paliudytų, kad Jounas nėra laiške aprašytas 
pavojingas nusikaltėlis. Nejau teisėjas nežinąs, kad jis vadinamas 
„Mokytuoju'? Teisėjas šito klausėsi ne daugiau nei kitų ginamųjų 
kalbų, kurias kunigas Paulmis Gvudmundas dėstė savo tėvo var- 
du. Galiausiai būtent dovana garbiajam rektoriui Olei Wormui ir 
nulėmė nepalankų sprendimą, nes buvo grynas Jouno abejotino 
būdo įrodymas. Tai buvo gyva didžioji alka. 

Šis padaras jau buvo sukėlęs nerimą tarp „Drugelio“ užeigos 
svečių, nes nepriminė nė vieno jų ligi šiol matyto paukščio, buvo 
ne tik didesnis ir įspūdingesnis, bet ir kimaus balso, jo kvarkimas 
priminė mirtiną smaugiamojo gargaliavimą. Pirmomis dienomis 
Jounas nešdavosi paukštį pailgoje dėžėje žemyn į valgomąjį, pa- 
sistatydavo šalia, nukeldavo dangtį ir lesindavo silkėmis - jų šioje 
šalyje buvo į valias. Alkai šis maistas patiko ne mažiau nei danams, 
nors pats Jounas žiaukčiojo nuo kiekvieno šios riebios nevalgomos 
šlykštynės kąsnio. Po vakarienės jam buvo leista paukštį išnešti 
laukan, į galinį užeigos kiemą. Jokio pavojaus, kad išleistas iš narvo 


105 


pabėgs, nebuvo, nes jis neskraidė ir buvo lengvai užspeičiamas. 
Būtent per didžiosios alkos vakarinius pasivaikščiojimus juos ma- 
čiusiųjų širdys prisipildė nuogąstavimų. Tai, kaip šis paukštis, jei tai 
išvis buvo paukštis, krypavo tarp vištų, tiesus it mažaūgis žmogus, 
tamsiose proto kertėse pagimdė šiurpių istorijų: pasakojimų apie 
žmones, kuriems pasisekė gyviems ištrūkti iš raganų spiečiaus 
nagų Valpurgijų naktį, tačiau jie buvę sudarkyti, paradę žadą ir 
visam likusiam gyvenimui tapę našta sau patiems ir saviškiams; 
arba pasakojimų apie tų pačių raganų sėbrus iš kūno ir kraujo. 
Dažnai jie būdavo žmogaus ir gyvūno mišinys, panašiai kaip ir 
ši keistenybė, stypsanti vištidėje vieniša, nušviesta mėnesienos it 
miniatiūrinė juodu gobtuvu apsigobusios ilganosės raganos atmai- 
na. Taip, paukštis tūnodavo vienas, nes visos vištos susiglaudusios 
tirtėdavo toje vištidėje nuošaliau, apimtos slėpiningos baimės šiam 
šiurpiam svečiui. Na, bent jau kažkaip panašiai teismui paliudijo 
užeigos savininkas, kai buvo apklausiamas apie kaltinamojo, Jou- 
no Paulmasono Mokytojo, elgesį tas keturiolika dienų, kurias šis 
pragyveno „Drugelyje“. Kitų liudytojų neprireikė. Islandas buvo 
nedelsiant sukaustytas grandinėmis ir perkeltas į naują, blogesnę, 
vietą, kalėjimo prižiūrėtojo Rasmuseno pataisos namus. Ten jis savo 
kailiu patyrė, kad Kopenhaga yra kaip ponia Fortūna, kaprizinga 
daugeliui, o ypač Jounui. 

Metas pristatyti Jouno Paulmasono Mokytojo amžininką, žmogų, 
kuris ne tik parašė gamtos mokslų traktatą pavadinimu Pasakoji- 
mas apie gyvūną, iškrintantį iš debesų Norvegijoje ir staigiai sury- 
jantį žolę bei grūdus didžiam gyventojų nuostoliui, bet ir tyrinėjo 
senienas daugiau nei bet kuris kitas mokslininkas pirmoje septy- 
nioliktojo amžiaus pusėje, tuo užsitarnaudamas Šiaurės antikvaro 
tėvo titulą. Jis yra puikiausias tų laikų mokslavyrio pavyzdys - eru- 
ditas, nepasotinamai trokštantis žinių, besidarbuojantis daugelyje 
žmogiškojo pažinimo sričių. Nebuvo tokios mokslo šakos, kuria 
jis nebūtų domėjęsis. Be to, šio mokslavyrio darbas toks reikšmin- 
gas islandų literatūrai, o jo ryšiai su islandais tokie artimi, kad jo 
vardas nusipelno būti pašlovintas. Tai daktaras ir gamtos filosofas 
Olė Wormas. 

Po to, kai 1637 metų balandžio 15 dieną, trečiadienį, univer- 
siteto taryba priėmė verdiktą Jouno Paulmasono Mokytojo byloje, 
ką tik išteisintas triukšmadarys buvo atvesdintas iš savo vienutės 
po Konsistorijos pastato rūmais ir kuo skubiausiai pristatytas į 
Mokytojo Wormo, asmeniškai vadovavusio teismo procesui, la- 
boratoriją. Šiuo verdiktu Jounui universiteto jurisdikcijoje buvo 
suteikta laisvė. Be to, jo neįkalino požemyje, kur jis būtų teisėtai 
dūlėjęs tol, kol Kristijonas IV patvirtins išteisinimą. Atvykusį is- 
landą nuvedė tiesiai į skalbyklą. Ten jam nuėmė grandines, prieš 
jo valią išrinko utėles, išblusinėjo ir galiausiai įgrūdo į didžiulį 
katilą, kuriame paprastai nuvirdavo gleives ir plunksnas nuo ne- 


suskaitomų egzotinių gyvūnų skeletų ir paukščių odų, - daktaras 

Wormas įsigydavo jų savo kolekcijai iš visų pasaulio kampelių. Po 
maudynių tarp rektoriaus darbuotojų rado tarną, kuris pagal kūno 
sudėjimą labiausiai panėšėjo į Jouną, ir šiam nedidukam storpilviui 
buvo liepta paskolinti atvykėliui švarius drabužius. Grįžęs namo 
į savo laboratoriją, šeimininkas rado svečią virtuvėje. Jis valgė 
vienas, bet apsuptas būrio žioplių, nes kalėjime jo manieros toli 
gražu nepasitaisė. Išdykėliškai it vaikiščiai jie nesiliovė nešę jam 
vaišių gerokai po to, kai jis buvo pasisotinęs, mat jiems buvo sma- 
gu žiūrėti, kaip Jounas kemša pilnais žandais, nes jis, nežinantis 
saiko po ištisų mėnesių kalinimo, valgė viską, kas padėta. Oulei 
tapo aišku, kad Jounas tuoj tuoj sprogs. Taigi pirmoji savamokslio 
Jouno Paulmasono ir mokslininko Olės Wormo pažintis buvo daug 
intymesnė, nei pastarasis tikėjosi. Jis liepė kenčiantįjį nugabenti 
į tą pačią ligoninę, kurioje apžiūrėdavo ir gydydavo Kopenhagos 
galinguosius, o kai pasirodė, kad skanskoniai paciento pilve nejuda 
iš vietos, prirašė jam vimdomųjų ir padarė klizmą. Dėl tokio aršaus 
vidurių valymo dručkis tarnas buvo priverstas paskolinti Jounui dar 
vieną eilutę, o atsinaujinus alkio traukuliams Jounui buvo atnešta 
dar maisto, tik šįkart jo valgymą stebėjo budri mokslininko akis. 

Ankstyvą kitos dienos rytą Jounas Mokytasis buvo pakviestas 
į Olės Wormo studiją, ten sužinojo, kad nuo ilgesnio pasisėdėjimo 
Mėlynajame bokšte jis buvo išgelbėtas ne vien iš geranoriškumo. 
Jam dar nespėjus įsitaisyti ant kėdės priešais savo geradarį, šis 
pradėjo jį spirginti klausimais visiškai nesusijusiomis temomis, 
nors daugiausia klausinėjo apie runas ir kitokią pagonišką išmintį 
senųjų islandų sagose: „Papasakok man apie pilkapių gyventojų 


raštą , „Kas buvo Bragis?“, „Ką reiškia futhark?“ Jounas pasidarė 
atsargus ir apsimetė nieko nežinąs nuduodamas, jog nesupranta 
klausimų, net Wormui kalbant daniškai, arba atsakinėjo kaip pa- 
puola lemendamas „nu... jo“, o kartais „nu taip, taip“. Šis atrajoji- 
mas, mykimas ir blevyzgojimas tęsėsi ligi vidurdienio, kol galiausiai 
buvo pasiųstas žmogus atvesti kunigo Paulmio Gvudmundo, šis 
paaiškino savo tėvui, kad Wormo susidomėjimas pagoniška pra- 
eitimi yra grynai mokslinio pobūdžio ir kad niekas, ką jis pasakys 
tarp universiteto sienų, nebus panaudota prieš jį. Jounas nebuvo 
tuo visiškai tikras. Tačiau kunigas Paulmis Gvudmundas atnešė 
Jouno daiktus: dažus, peilius, knygas ir popierius, taip pat ir per 
žiemą lesintą didžiąją alką. Kolekcininkas taip apsidžiaugė gavęs 
gyvą šios garsios paukščių padermės egzempliorių, kad apkabi- 
no dovanotoją ir apibėrė bučiniais. Wormas atsiprašė Jouno, kad 
užpylė jį klausimais, kuriems tas buvo nepasirengęs, bet jis taip 
laukęs susitikimo su mokytuoju islandu, jog negalėjęs susitvardyti. 
Jis parodė Jounui atsakymus į daugybę laiškų, kuriuos parašė jo 
kraštiečiams, apie jį teiraudamasis, o kunigas Paulmis Gvudmun- 
das išvertė juos iš lotynų kalbos, kad Jounas perprastų jų turinį. 
Pavyzdžiui, Magnuūsas nuo Lapų upės rašė: „Kiek man žinoma, jus 
netrukus aplankys žmogus, kuris geriausiai iš mūsų visų išmano 
runas, bet jam buvo skirta griežta bausmė už burtininkavimą. Ma- 
nau, jis atvyks dvaro maršalkos Rosenkrantzo laivu. Būdamas jūsų 
pašonėje, jis galės žodžiu paaiškinti visus momentus, kurie skaitant 
yra neaiškūs, ir, jei norėsite, jo padedamas galėsite „ieškoti aukso 


Enijaus mėšlo krūvoje“. Jis vardu Jounas Paulmasonas, pramintas 

Mokytuoju, ir sprendžiant iš to, ką apie jį girdėjau, išmano dau- 
gybę dalykų.“ Skaitant laiško pabaigą Jounas jau buvo pasistiebęs. 
Viskas baigėsi tuo, kad jis sutiko likti gyventi pas daktarą Olę, o 
kunigas Paulmis Gvudmundas grįžo rengtis gynybai per būsimą 
jo pateiktos apeliacijos svarstymą. 

Dabar dienos slinko šnekučiuojantis apie runas ir senąją is- 
landų poeziją. Olė Wormas užminė Jounui daugybę mįslių apie 
Snorrio Sturlusono Edą ir skaldų poeziją, bet tas mįsles Jounas 
iškart įmindavo. Prieš metus Wormas buvo išleidęs runų istori- 
ją, traktatą Danica literatura antigvissima, vulgo Gothica dicta ir 
dabar pasitvirtino jo įtarimai, kad jame įsivėlę nemažai klaidų ir 
neaiškumų. Tačiau būdamas universiteto rektorius Wormas turėjo 
ir kitų pareigų, ne vien sunkti Jouno išmintį, o tai pastarajam su- 
teikė progos stebėti darbą su Wormo gamtos istorijos ir retenybių 
kolekcija, žinoma kaip Museum Wormianum. Joje buvo nesuskai- 
čiuojama daugybė organinių egzempliorių ir objektų, susijusių 
su daugeliu kolekcininko tyrimo sričių - medicina, antikvariatu, 
filosofija, gyvūnų, augalų ir mineralų istorija, taip pat meno dir- 
biniais ir senienomis. Rinktinė geriausių ir rektoriaus mėgstamų 
studentų komanda dėliojo objektus ant lentynų ir į stalčius, kabino 
juos ant sienų ar lubų sijų arba įtaisydavo ant specialiai padirbdintų 
stovų - sudarinėjo kolekcijos katalogą. Čia Jounas pirmąsyk išvydo 
daugybę stebuklų, apie kuriuos ligi šiol buvo skaitęs tik knygose: 
didžiulių koralo gabalų, stručių kiaušinių, lemingų kailiukų, dra- 
kono dantų fosilijų, nes kolekcija buvo ne tik pats didžiausias tokios 


rūšies rinkinys pasaulyje, bet ir neeilinė, - sudaryta remiantis 


išskirtinai moksliniais principais, o ne žavėjimusi blizgučiais ar 
vaikišku džiaugsmu krautis turtus, būdingu kurfiurstams arba 
karalienėms. Olė Wormas rengė leidybai muziejaus retenybių kata- 
logą, todėl studentai registravo objektų pavadinimus ir kilmę pagal 
kuratoriaus kruopščiai apgalvotą sistemą, ieškodavo jų graviūrų 
senesniuose moksliniuose leidiniuose arba piešdavo tuos, kurie 
anksčiau niekada nebuvo patekę į spaudą. Ne visi jaunuoliai buvo 
vienodai įgudę piešėjai ir dėl to leidinio iliustravimas truko ilgiau 
nei derėtų, galiausiai vienas iš studentų aptiko Jouną Mokytąjį vieną 
sėdintį bibliotekoje su savo dažais ir kopijuojantį barzdotos moters 
su suknele iliustraciją iš Aldrovandžio Monstrorum historia - jis, 
savaime suprantama, tai darė meistriškai. Tada jam buvo pavesta 
daryti eskizus pieštuku, o kitiems telikdavo apvedžioti juos rašalu. 
Wormas gyrė savo muziejaus komandą už padidėjusį produkty- 
vumą ir piešinių kokybę, o Jounas galėjo įsitraukti į savo mėgsta- 
miausią užsiėmimą ir drauge tyrinėti Wormo objektus ir knygas. 
Pagaliau atėjo metas įrašyti į katalogą objektą, laikomą uždaroje 
gamtos filosofo studijos spintoje. Ši vertybė buvo įnešta į muziejų 
itin ceremoningai ir ne mažiau kaip du ietininkai iš karališkosios 
asmens sargybos buvo pastatyti saugoti durų. Objektas buvo ko- 
kių penkių uolekčių ilgio, įvyniotas į raudoną aksomą su auksu 
išsiuvinėtais Kristijono Iv valdžios ženklais. Mokytasis daktaras, 
žinoma, pats asmeniškai rūpinosi jo įtraukimu į katalogą, nes tasai 
objektas tyrinėjimo tikslais jam maloningai buvo paskolintas iš 
privačios karaliaus kolekcijos. Studentai būriavosi aplink ilgą apžiū- 
roms skirtą stalą stebėdami, kaip Wormas pirštinėtomis rankomis 


suima audinį ir mikliai atidengia įstabų vienaragio ragą. Bet ant 
stalo gulėjo ne įprasta šio drovaus padaro galvos puošmena - ragas 
buvo su kaukolės fragmentu. Žiūrovams atėmė žadą, nes itin retai 
pasitaikydavo rasti kokių nors kitų vienaragio liekanų kaip tik 
nuostabų įviją ragą. Kiti vienaragio kaulai buvo išskirtinai reti ir 
mokslininkai beveik sutarė, kad tie, esantys muziejuose, - tik klas- 
totė. Bet čia buvo šio padaro kakta ir viršugalvis, juos buvo galima 
palyginti su kitų kanopinių gyvūnų kaukolėmis, nes manyta, kad 
artimiausias vienaragio giminaitis yra kalnų ožys. 

Jounas Paulmasonas Mokytasis pratrūko juoktis ir negalėjo su- 
stoti. Trumpos jo kojos sulinko po liumpsinčiu kūnu ir, pargriuvęs 
ant grindų, jis raitėsi pasikūkčiodamas, tarsi raudotų. Studentai 
susižvalgė. Iš Jouno, amžiais marmančio sau panosėje ir šūkalo- 
jančio visokias sakinių nuotrupas, galima buvo tikėtis visko, tačiau 
toks laukinis elgesys rektoriaus ir karališkojo lobio akivaizdoje 
buvo siaubingas ir nederamas. Sargybiniai, su Jounu anksčiau 
nesusidūrę, tačiau laikę save vienodai pajėgiais atskirti beprotį 
kaip ir universiteto personalas, sunerimo ir tvirčiau suspaudė ietis. 
Visi įsitempę laukė išmintingo ir mandagaus, tačiau sykiu griežto 
rektoriaus Wormo reakcijos. Atsitolinęs nuo stalo, jis atsistojo šalia 
besijuokiančio Žmogaus, palenkė galvą ir glostydamas ant krūtinės 
barzdą pakėlė antakius, tarsi regėdamas neįprastos ligos apraišką. 

Po ilgų apmąstymų mokytasis daktaras išsitiesė ir sušuko: 

— Taip, aš taip ir numaniau... 

Jį irgi apėmė nevaldomas juokas. Pasilenkęs jis ištiesė ranką ir 
padėjo Jounui atsistoti ant kojų, tarp juoko protrūkių šūkčiodamas: 

— Žinoma, žinoma! 

Vis dar krizendamas, jis liepė savo padėjėjams suvynioti viena- 
ragio ragą ir sugrąžinti į studiją. Kai šitai buvo įvykdyta, Wormas 
ir Jounas užsidarė joje abu kvatodami. Studentai mėgdžiojo savo 
mokytojo „žinoma, žinoma“, aišku, nesuprasdami tokio šūkalo- 
jimo priežasties. Tikra buvo tik viena - nevaldomas jų mokytojo 
kvatojimas buvo neįtikėtino atradimo ženklas. Wormas buvo toks 
užkietėjęs mokslininkas, kad niekas jo taip nepralinksmindavo 
kaip suvokimas, jog klydo. 

Turbūt bus per skambiai pasakyta, kad rektorius Olaus Wormeus, 
Doctor Medicina Academia Hafnie Professor Publicus, klydo dėl 
vienaragio egzistavimo. Tiesą sakant, jį jau kurį laiką kankino abe- 
jonės dėl šių įstabių ragų kilmės ir prigimties. Jis tolydžio svarstė, 
kodėl tiek nedaug žmonių buvo matę šį žvėrį savo akimis šiais lai- 
kais, nes jį mačiusių liudytojų pasakojimai buvo daugiau nei šimto 
metų senumo, ką jau kalbėti apie mįslę, kodėl, be rago, nerasta jokių 
kitų kūno liekanų. Niekas neabejojo kilnia vienaragio prigimtimi — 
jis buvo dievobaimingumo ir skaistybės ženklas, šitai įrodo faktas, 
kad tik nekaltos jaunos mergelės gali pažaboti jo laukinį būdą. Šis 
nartumo ir švelnumo susitikimas buvo pavaizduotas daugybėje 
paveikslų, graviūrų, įrėžtas brangakmeniuose ir išaustas gobele- 

vieną bendrumą - sprendžiant iš ragų, kuriuos jis pats išmatavo 

ir pasvėrė, ilgio, pavaizduotas vienaragis visada buvo per mažas. 
Paprasčiausias bandymas pririšti tikslią vienaragio rago kopiją prie 
ožio kaktos įrodė, kad, norint panešti ilgą dvidešimties svarų ragą, 
prireiktų daugiau nei laukinio būdo - ragas turėjo būti išaugęs iš 
plačios kaktos didžiulės galvos, o ši savo ruožtu turėjo laikytis ant 
daug stambesnio kūno, nei galima įsivaizduoti, taigi dėl šio fakto 
buvo dar sunkiau paaiškinti, kodėl gyvūnas toks nematomas. Wor- 
mas ėmė teirautis apie kilmę ragų, kuriuos jis žinojo esant katedrų 
ir rūmų lobynuose. Paaiškėjo, kad išskyrus į Elžbietos, Karalienės 
Mergelės, skeptrą įstatytą vienaragio ragą, kurį ji įsigijo iš Mas- 
kolijos pirklio už pilies kainą, visi ragai buvo aptinkami ten, kur 
studijavo arba prekiavo islandai ar bent jau sustodavo atsikvėpti 
pakeliui į Romą ar Jeruzalę. Pavyzdžiui, olandų eruditas Goropius 
šešioliktojo amžiaus viduryje, yra iš Islandijos. Wormas žinojo, kad 
prieš liuteronybės įvedimą Islandijoje tos šalies galingieji paprastai 
siųsdavo savo sūnus į Antverpeną studijuoti verslo. 

Mokytąjį daktarą šios žinios sujaudino, nes jis šioje vulkaninės 
kilmės saloje turėjo patikimų draugų, senų kolegų ir studentų iš 
Kopenhagos universiteto, kurie galėtų patvirtinti, ar jų atšiaurioje 
tėvynėje, be lauko pelių ir šiaurinių lapių, veisiasi kiti sausumos 
gyvūnai, ar gali būti, kad juoduose dykviečių smėlynuose, akom- 
panuojant griaudėjantiems vulkanams ir slenkantiems ledynams, 
risnoja vienaragiai, o jei ne, tai gal šie kaulai buvo rasti tarp kitų 
iš tolimų kraštų vandenyno į Islandijos krantus išplautų dalykų. 
Tačiau seni jo pažįstami apie tai žinojo ne kažin ką. Jiems atrodė 

nepanašu, kad tokių lobių esama Islandijoje, bent jau jie patys nie- 
kada nebuvo jų regėję ir, nors pakartotinai pasižadėję paklausinėti 
vieno ar kito ilgaamžio senolio, susirašinėtojui priminus apie tai 
po kelių mėnesių, jie visi ligi vieno būdavo užmiršę pažadus. Jis 
išsiuntė nesuskaičiuojamą daugybę laiškų, tačiau nieko nesužinojo 
apie galimą vienaragių ragų eksportą iš šios šiaurės kolonijos. Be 
to, kad įkyrėjo Islandijos vyskupams, dvasininkams ir stambiems 
ūkininkams, - taip, jis bendravo vien su visuomenės pažibomis, - 
Olė Wormas iš karaliaus kanceliarijos gavo leidimą atlikti vieno iš 
dviejų karalystėje turimų ragų cheminę analizę. Šiuos bandymus 
jis atliko slapta, nenorėdamas įžeisti savo uošvio ir mentoriaus 
profesoriaus Casparo Bartholino, kuris 1628 metais išleido kny- 
gą De Unicorno. Joje aukštinamos gydomosios ragų savybės: dėl 
savo paslaptingos kilmės jie buvo laikomi veiksmingu vaistu nuo 
epilepsijos, melancholijos, mėšlungio, podagros ir kitų ligų, ką jau 
kalbėti apie tai, kad tai nepakeičiamas priešnuodis nuo gyvačių 
įkandimų ir žemiškų nuodų, kaip antai aršeniko ir sublimato. 
Vaistas buvo vartojamas įvairiais būdais, tačiau dažniausiai aštriu 
peiliu paskutus rago milteliai būdavo įmaišomi į vyną ir duodama 
ligoniui išgerti. Be to, pasitaikydavo, kad iš apatinės storiausios 
rago dalies buvo išskaptuojamos taurelės, pasižyminčios tokiomis 
savybėmis, kad bet kuris į jas supiltas neskiestas skystis virsdavo 
gydančiu gėrimu, o jeigu gėrimas būdavo užnuodytas, taurelių 
kraštai iš išorės išrasodavo. Žinoma, tokie brangūs daiktai buvo 
prieinami tik turtingiesiems, o jie paprastai ir būdavo nuodytojų 
taikinys. Olė Wormas nusprendė patikrinti šias savybes bandymais. 

Galiniame vaistininko Voldenbergo kambaryje jis tol lakino svei- 
kus kačiukus aršeniku, kol šie ėmė svirduliuoti ir plūsti krauju iš 
gerklės ir nosies. Paskui į pieną įmaišęs vienaragio rago miltelių 
padavė kačiukams lakti. Jie visi pastipo, kaip ir balandžiai, lesina- 
mi grūdais, išmirkytais kalomelyje. Vis dėlto per savo bandymus 
smalsiaprotis Vormėjus pastebėjo, kad savo vidine struktūra ragai 
labiau priminė ne raganosio ragą, o dramblio kaulą. Čia jo tyri- 
mas įstrigo, bet galiausiai Jounas Paulmasonas Mokytasis išvydo 
karališkąją brangenybę, vienaragio ragą su kaukolės fragmentu, ir 
susmuko raitydamasis iš juoko. 

Kai Jounas ir Wormas atsigavo nuo kikenimo ir atsigaivino 
juodųjų serbentų sultimis (jos sveika inkstams) ir prieskoniais 
pagardinta duona (ji palengvina tuštinimąsi), paaiškėjo, kad Jounas 
gamtos istoriją išmano ne ką prasčiau nei runas ir, tarsi to dar būtų 
negana, yra patyręs kauladirbys, nuo pat mažumės skaptuoja pie- 
šinius ant banginio kaulo ir jūrų vėplių ilčių. Jis atskleidė paslaptį, 
kad į aksomą susuktas objektas toli gražu nėra tas, kuo laikomas. 
Tai yra žiauraus banginio narvalo ragas - banginio, dar žinomo 
„lavonų banginio“ pavadinimu dėl savo pomėgio gardžiuotis nu- 
skendusiais jūreiviais, ir savo sąsiuvinyje Wormas deramai įregis- 
travo šį objektą kaip „narvalo ragas“. Islandai pirmąsyk susidūrė su 
šiais siaubingais padarais, įkūrę Grenlandijoje koloniją apie 1000 
Anno Domini ir greit ėmė eksportuoti ragus, pagal naujausią madą 
pavadinę juos „vienaragio“. Grenlandai ir jų tarpininkai Islandijos 
vakaruose krovėsi turtus iš šios slaptos prekybos teikiamo pelno, 
tai užtikrino Grenlandijos kolonijai palankų prekybos balansą su 

užsienio šalimis, taip pat padėjo gerovės pamatus galingiausioms 
Islandijos šeimoms. Prekyba tęsėsi tol, kol 1540 mūsų Viešpaties 
metais, prieš šimtmetį, Grenlandijos kolonija buvo apleista. Nar- 
valų ragai šalyje dabar buvo retas dalykas, tačiau, kol tikėjimas 
vienaragių egzistavimu buvo gyvas, žmonės galėjo viltis gauti už 
juos didelę kainą, todėl daktaras Wormas turįs pasižadėti nesakyti 
savo korespondentams Islandijoje, kam liežuvio galas panižo. Tas 
nedvejodamas pasižadėjo. Jounas nupiešė Wormui, kaip ta žuvis 
guli vandenyne iškišusi savo ragą it ietį, o palyginęs piešinius su 
karališkuoju egzemplioriumi Wormas įsitikino, kad tai ne kas kitas 
kaip narvalo kaukolė su ragu. 

Taigi tądien Museum Wormianum buvo nulemtas vienaragio 
likimas - praėjus metams po susitikimo su Jounu Paulmasonu, Olė 
Wormas išspausdino naujos epochos pradžią ženklinantį straipsnį 
apie narvalo ir vienaragio ragų panašumą. Net tris dešimtmečius 
po to ryškiausi Vakarų filosofijos šviesuliai ginčijosi dėl fantastiško 
raguoto padaro ožio barzda, arklio kūnu, kiaulės uodega, antilo- 
pės galva ir dramblio kojomis egzistavimo, galiausiai skeptikai 
nugalėjo, po to vienaragių ragų kaina smuko. Šitokia pasekmė 
buvo tolimas, bet saldus kerštas už Jouną Mokytąjį, nes daugelis 
jo aršiausių persekiotojų Islandijoje buvo kilę iš vienaragių pirklių. 

Profesoriaus džiaugsmas dėl naujojo mokslavyrio buvo toks 
didelis, kad pradėjo kurti planus apie nuolatinį Jouno gyvenimą 
Kopenhagoje. Pasitarus su kunigu Paulmiu Gvudmundu, gavusiu 
palankų teismo sprendimą ir dabar galinčiu grįžti į Islandiją užimti 
kunigo padėjėjo vietos Hjalčio vietovėje, nuspręsta, kad, užuot 

grįžęs su sūnumi, Jounas pasiųs ką nors pargabenti į Daniją žmonos 
Sigridos. Dabar Jounui buvo šešiasdešimt treji, o jai penkiasdešimt 
septyneri. Jis padėsiąs Wormui versti senovinius tekstus ir prireikus 
pieš jo kolekcijos objektus, o ji galėsianti pagelbėti virtuvėje. Jiems 
bus rastas padorus atskiras kambarys viršutiniame, tarnų, aukšte 
ir po dvidešimtmetį trukusio persekiojimo jie pagaliau atgaus ra- 
mybę. Jouno Paulmasono krūtinė prisipildė vilties. Nors jis pats 
neidavo į miestą, Siga galės mėgautis siūlomomis naujovėmis — 
fejerverkais, dvaro aprėdais, o puošnūs statiniai bus it balzamas 
jos pavargusioms akims. 

Gegužės vakarą jam ir rektoriui Wormui dėl šio plano sukirtus 
rankomis, Jounas iš savo terbelės išsitraukė mažytę lošimo kauliuko 
formos ruonio kaulo dėžutę. Joje gulėjo didžiausia retenybė, juodas 
it kraujas kristalas geltonomis briaunomis, viena vertus, gamtos 
kūrinys, o kita vertus - šventenybė. Tai buvo inkstų akmuo, rastas 
intymiausioje Hoularo vyskupo Gudbranduro Porlikssono kūno 
vietoje. Jounas nuosavomis rankomis pašalino jį iš minėto organo 
pagal viduramžių gydytojo Hrafno Sveinbjarnarsono, Gvendo“ 
gero draugo, aprašymą - perrėžęs penį kaip žalią dešrelę, jis išėmė 
akmenį iš šlapimtakio ir vėl užsiuvo. Akmenų apniktas dvasininko 
kūnas pagimdė tris akmenis, vieną jų Jounas tyliai nugvelbė ir nuo 
to laiko visada nešiojosi su savimi. Vyskupo Gudbranduro dėkin- 
gumas (kartu su Jouno turimu dokumentu, liudijančiu, jog vys- 
kupo žentas, Aris Magnūssonas nuo Skardžių įlankos, nepakluso 


* Gvendas - vardo Gvudmundas (Gudbrandur) trumpinys. 

karaliaus įsakymams) užtikrino Paulmiui Gvudmundui vietą jo 
šventenybės mokykloje Houlare. Tačiau dabar Jounas šį inkstų 
akmenį padovanojo savo draugui Olei Wormui už tai, kad jis su- 
teikė jam ir Sigridai stogą virš galvos. 

Kitą dieną juos pasiekė ranka rašytas užantspauduotas Jo Dide- 
nybės Karaliaus Kristijono IV raštas, kuriame karalius pritarė uni- 
versiteto tarybos verdiktui, kad Jounas Paulmasonas nėra juodasis 
magas, tačiau, užuot besąlygiškai jį išteisinęs, Jo Didenybė perdavė 
bylą svarstyti Altingui Tingo slėniuose, Islandijoje, ir pareikalavo, 
kad islandai patys formaliai atšauktų bausmę ginamojo akivaizdoje. 

Jounas Mokytasis keliaus namo. 


119 


(ŽIEMOS LYGIADIENIS, 1637) 


ATĖJO TRUMPIAUSIOS METŲ DIENOS VAKARAS, gerasis 
Dieve, o ilgiausia naktis dar prieš akis. Kiek valandų buvo šviesu? 
Dvi? Tris? Vieną? Niauri diena, blogai ir prasidėjo. Pagaliau išaušus 
rytui, iš manęs buvo atimtas net ir tas menkutis dienos šviesos 
švaitas, kurio galėjau tikėtis. Pritvinkę, juodai paspalvintais ver- 
petais debesynai kybojo virš salos kuo žemiausiai - sunki, negai- 
lestinga našta, nepratrūkstanti nei sniegu, nei lietumi. Tai 
kraupiausia debesų rūšis, išsiurbianti visą gyvastį, anglies pilkumo 
kumščiais spaudžianti kaukolę, giliai suleidžianti savo pirštus į 
akis ir ausis, įsiskverbianti į burną ir šnerves, besitaikanti pripildyti 
galvą pilkos šlapdrabos, susprogdinti ją iš vidaus ir suspausti iš 
išorės. Su galybei būdingu lėtumu jie panardina nusiteikimą į 
šalčiausią minčių šulinį ir jį ten įkalina, tačiau kitaip nei užgulus 
dūmų debesiui, išgenančiam gyventojus iš degančio namo į kiemą 
su viltimi įkvėpti gyvybę dovanojančio oro, šios nuovyliaus duobės 
dugne nelaukia niekas, tik gurkšnis ugnies aitrumo geltonos tulžies. 
Šioje įšalusioje tundroje nėra nė menkiausios prošvaistės, čia nerasi 
jokio pasigailėjimo. Žemė po kojomis kieta kaip akmuo, o įšalas 
siekia pačią paklotinę uolieną. Jūra užšalo ligi pusiaukelės nuo 


Lokio salos iki Islandijos, o sniegas apneštas purvina juoduma po 

smėlio audros per Šv. Martyno mišias“. Islandijos nematyti, nes 
kalnai tokie pat tamsūs kaip ir dangus. Jeigu jie apskritai savo 
vietoje. Iš kur man žinoti? Kad juos kur troliai, tuos kalnus. It 
siauros geležinės skrynios dangtis juos dengia tirštutėlė juodumos 
uždanga. Štai taip prasidėjo diena ir darėsi tik blogiau. Kai pagaliau 
debesų raizgalynė ėmė narpliotis, iš užjų pasirodė ne saulė, ne, tai 
buvo apgailėtinas mėnulio švytėjimas. Ar turėjau dėl to džiūgauti? 
Šviesa yra šviesa, ar ne? Ne, šalta mėnesienos šviesa buvo tik kartus 
priminimas, ko netekau - žiemos saulės. Jos silpniems spinduliams 
gali trūkti stiprybės ištirpdyti jūros ledą, pažadinti dirvos žalienas 
ar pragydinti raibąją startą, tačiau pieno baltumo jos veidas pripildo 
krūtinę tikėjimo, kad ji gali visa tai atlikti. Ir tada žmogaus širdis 
sušyla. Iš manęs buvo atimta ne tik saulės šviesa, bet ir ši vilties 
kibirkštis. Man, vidurdienį išrėpliojusiam iš savo irštvos, nė nerei- 
kėjo stiprios šviesos laukiančiam darbui atlikti - tam net niauraus 
mėnulio šypsnio buvo per daug. Ir kuriam gi galui man lįsti lauk 
per tą žiemos šlykštynę? Ogi iškratyti iš naktipuodžio naktį į ledą 
sušalusio menkučio jo turinio. Kur nedaug įeina, nedaug ir išeina 
laukan - ant dugno tik dvi kakos, įstingusios vienoje šlapimo 
čiurkšlėje. Taip yra dėl daugelio priežasčių. Pirmučiausia, aš dabar 
esu senas pirdžius ir mano žarnos pasidarė vangios. Antra, pasta- 
rosiomis savaitėmis oras buvo toks audrotas, kad neišeinu iš pir- 
kelės, nebent būtų neišvengiama, o kadangi beveik nejudu, maisto 
man reikia mažiau. Ir trečia, jau beveik nebeliko ko valgyti. Neturiu 


kaip pasipriešinti visam šitam - senatvei, metų laikui ir maisto 


* Mišios šv. Martyno garbei aukojamos lapkričio 11 dieną. 

stygiui. Netikėtai eižėjantis ir vaiduokliškai aimanuojantis ledo 
užklotas prasideda paplūdimio vidury ir supa visą salą, suklostytas 
kaip viena iš jo prakilnybės vyriausiojo teisėjo iškrakmolytų apy- 
kaklių. Paplūdimyje šaltis išdegino visą gyvybę - smėlis kietas it 
akmuo, dumbliai ir jūržolės sudžiūvę. Pikšos ir menkės slepiasi po 
tolimiausiu ledo kraštu, jei ir jų ledas nesukaustė mirtinai, tačiau 
aš, neturėdamas laivo, stokoju jėgų ir ryžto ten leistis. Ir ką aš ten 
daryčiau? Įkalbėčiau per ledą žuvis išplaukti paviršiun? Maža ką 
beturiu iš žvejybos reikmenų ir esu per silpnas iškirsti eketę. Žu- 
vėdroms čia nėra nieko, išskyrus riedulius, ant kurių jos ilsisi prieš 
atnaujindamos maisto paieškas, vangiai plasnodamos sparnais ir 
klykaudamos iš bado. Net jei ir atsirastų virvagalis paspęsti žaban- 
goms, neturiu jokio masalo žuvėdroms privilioti, išskyrus mėsą 
nuo savo paties kaulų, ir neketinu pradėti šerti maitėdų iš savo 
varganų atsargų. Viskas, kas man liko pramisti iki pavasario, yra 
ryšelis džiovintų upėtakių, džiovintų raudonųjų dumblių pluoštelis, 
keli kaulai sriubai, pusmaišis miltų, dar nenugramdytas nuo sta- 
tinės šonų sviestas, - ir vargu ar būtų protinga įpratinti žuvėdras 
skanauti mano mėsos. Na, tai ir nebūtina. Manau, kad ponas ir 
ponia Žuvėdros jau turi planų papuotauti mano lavonu, man mir- 
tinai sušalus per vieną tų žygių ištuštinti šikpuodžio. Ką gi, jei jau 
būtent taip baigsiu savo gyvenimą, puota nebus tokia prabangi, 
kaip tikisi žuvėdrų gentė, - skanaus joms. Tačiau blogiausia vis 
dėlto manęs dar laukė. Ši vergiška diena dar nebuvo parodžiusi 
savo žiauriausio triuko. Dangaus Viešpats nusprendė pasiųsti man 
dar vieną išmėginimą. Kai buvau bepradedąs skaptuoti šikpuodžio 

turinį, pastebėjau, kad Mėnulis, regis, keičia savo pavidalą. Kairioji 
jo pusė įdubo it pamėkliškam Bado pirštui pasiduodantis skruostas. 
Iš pradžių pamaniau, jog jį vėl klosto pritvinkę debesys, ir buvo 
velniškai apmaudu, kad jie nepalieka jo kaboti ramybėje, tačiau 
pažvelgęs atidžiau pastebėjau, jog debesys prasisklaidę. Aš nesilio- 
viau trankęs šikpuodžio į uolą. Ne kažin kas ten buvo likę, bet 
turėjau stengtis nedaužyti jo per smarkiai, nes medinį puodo kar- 
kasą buvo išėdęs šlapimas, negalėjau sau leisti jo suskaldyti. Pri- 
tardamas tuščiaviduriu trinksėjimu stebėjau, kaip buvo nugraužtas 
ketvirtis mėnulio. Baimė ir drebėjimas! Per žiemos letargiją į mane 
prasismelkė mintis - tai Mėnulio užtemimas. Mėnulis, vienintelis 
šviesos šaltinis, šykščiai skirtas mano, saliečio, vienatvei, šią niau- 
riausią metų dieną buvo beužtemstąs. Man už nugaros Saulė, pa- 
salūniškai it lapė, slinko už horizonto, mesdama Žemės šešėlį ant 
jos nelaimėlio brolio. Taip darydama, ji mus abu pastatė į vietą, 
primindama Mėnesiui, kad be jos jis būtų tik niūrus, bešviesis 
bazalto luitas, o elgetai Jounui Paulmasonui įsakydama dingti atgal 
į savo lūšną, mat nereikšmingi žmogėnai buvo nepageidaujami 
liūdname dangaus šviesulių šeimos farse. Jei būčiau pastovėjęs bent 
minutę ilgiau pakelta nosimi į užtemusį Mėnulį, būčiau kritęs vietoje 
negyvas ir surastas tik pavasarį, gulintis ten be gyvybės sustirusio- 
mis rankomis, vis dar įsikibęs šikpuodžio. Dabar supratau, kad ši 
diena nenusipelno vardo. Būtų teisingiau išplėšti ją iš kalendoriaus 
ir įdėti ten, kur jai ir vieta, tarp juodosios Šėtono knygos puslapių, - 
Naktyje. Paklusdamas nirtulingos Saulės įsakymui, suskubau vi- 


dun, užrėmiau duris, įsmukęs virtuvėn pastačiau šikpuodį prie 

lovos, paskui kritau paslikas ir užsitraukęs ant galvos antklodę 
persižegnojau. Ir vis dar tebeguliu. Ak, argi ne gryna tiesa, ką tie 
užsienio šarlatanai rašo savo daugybėje plačiai paplitusių kelionių 
aprašymų apie Islandijos, šios prakeiktos mirėsių salos, bjaurumą 
ir absurdiškumą, kad ir kaip plūstųsi ir ant jų šauktų išsilavinę jos 
piliečiai? Senasis Arngrimuras Jonssonas išperdė tokius pasakoji- 
mus dviejose knygose, abidvi jos buvo išspausdintos; į vieną jų jis 
įdėjo savo paties portretą, o į kitą - puikų beždžionės piešinį. 
Vyskupas Odduras Einarssonas irgi parašė knygą, kurios kopijų 
galima rasti šen bei ten, tik be iliustracijų. Ir vyskupas Gislis, 
Odduro sūnus, kurpia du rašinėlius, tačiau jais mažai kas domisi. 
Aš neskaičiau nė vieno iš šių atkirčių, nes jie visi parašyti lotynų 
kalba, o jos nemoku, bet neabejoju, kad ten prasilenkiama su tiesa 
ir kad tai yra varginančios ir nuobodžios rašliavos, nes nė vienas 
iš trijų minėtų asmenų nėra mėgstamas, negarsėja nė savo poetiniais 
gebėjimais. Kita vertus, įvairios nuotrupos iš prieštaringai vertina- 
mų kelionių aprašymų pasiekė mano ausis, nors pats jų niekada 
nemačiau, nes mūsų šalies valdžiai tie aprašymai prilygsta galva- 
Žudystei. Tačiau net ir iš šių nuotrupų galiu spėti, kad nors, savaime 
aišku, jie daugelio dalykų nesupranta, daug kur meluoja ir užpildo 
tarpus pramanais - išties, išmintingi žmonės man sako, kad iš jų 
darbų akivaizdu, jog vargu ar bent vienas kada nors yra įkėlęs koją 
Į Šią šalį, - vis dėlto iš visų jų paikų nesąmonių išsiskiria viena: jie 
yra arti tiesos, kad Islandija žiemą ne Rojaus sodas, priešingai, tai 
pragaras. Anglas Thomas Nashe'as pasakoja savo Šmėklų knygoje: 
„Ypač įstabūs mums yra neperprantami stebuklai bedugnio Vetero 

ežero, kurio joks paukštis negali perskristi mirtinai nesušalęs ir 
kurio joks žmogus negali pereiti nepraradęs visų pojūčių, nesustingęs 
it bežadė marmuro statula.“ Žinoma, Islandijoje nėra jokio Vetero 
ežero ir tose baisybėse nėra beveik nieko įstabaus, o ar kurie nors 
iš mūsų didesnių ežerų yra bedugniai, negaliu pasakyti. Bet ką 
šis užsienietis džentelmenas sugeba geriau už mane patį ar bet kurį 
kitą mano didžiai išsilavinusį kraštietį - tai aprašyti tą karčią mano 
bejėgystę ir sąstingį, kurį jaučiu šią viduržiemio dieną „Numirėlių 
krante, toli nuo saulės“. Aš žinau, aš esu ten. Ir taip yra su visomis 
tomis netikroviškomis istorijomis, suerzinančiomis visokius arn- 
grimus savo garsiais šūkalojimais apie begalines naktis, liepsnojantį 
sniegą, banginius dydžio sulig kalnais, mirusiųjų trimitavimą iš 
vulkanų ir ledkalnių, raganas, pardavinėjančias jūreiviams palankų 
vėją ir gebančias nusiųsti jų sūnus į Mėnulį. Kažin kokiu keistu 
būdu jie priartėja prie pasakojimų, kuriuos mes, eiliniai nuolankūs 
žmogeliai, pasakojame sau patys, mėgindami suprasti savo egzista- 
vimą čionai ir padaryti jį pakenčiamesnį. O geriau apie tai pagal- 
vojus, iš kur man žinoti, kad čia nėra tokių ežerų, kokius aprašė 
garbusis Thomas Nashe as? Nė vienas Islandijos galingųjų nenorėjo 
man sumokėti, kad ištyrinėčiau šią šalį. Jie apsimetė negirdį žinių, 
kurias surinkau apie sidabro smėlį, aukso gyslas ir brangakmenių 
sankaupas. Ne, jie per daug užsiėmę: naudojasi laisvamanystės tei- 
kiamomis privilegijomis, priima papirktus sprendimus, neleidžia 
sąžiningiems žmonėms pasirūpinti savo atžalomis, išdraskydami 


* Eilutė iš epinės poemos Žynės pranašystė, kurioje pasakojama apie pasau- 
lio pabaigą. 

jų namus, pjaustydami jiems pirštus ir ausis. Toje pačioje džentel- 
meno Thomo knygos pastraipoje rašoma: „Analuose rašoma, kad 
Romos Popiežius jau seniai išleido bulę, jog islandams duodamas 
leidimas švenčiausiajam sakramentui naudoti midų, nes šalčiai ten 
tokie stiprūs, kad bet koks pietietiškas vynas vos tik pasiekęs jų 
krantus pavirsta purpuro emaliu“, taip pat kad „jų alus, kurį nešiojasi 
kišenėse, yra tąsus it klijai ir, kiekvienąsyk ištroškę, jie uždeda jį ant 
ugnies ir ištirpdo, kad galėtų gerti“. Tasai, kurs žino viską, numano, 
jog šią vargo valandą man būtų paguoda įkišti ranką į kišenę ir 
išsitraukti iš ten bokalą šilto, dvasią stiprinančio širdies guodėjo. 
Tačiau čia, aiman, vaikis Tomis meluoja susiriesdamas. 


| BALTASIS BANGINIS. Kai kurie vadina jį Baltuliu. Apie šį 
padarą priežodis byloja, kad „baltuliui retai nesiseka žvejoti“, 
nes jis laikomas labai išmintingu ir smalsiu ir dažnai sutinkamas 
netoli žvejų. Tačiau jis slepiasi nuo žmonių akių ir retai išneria 
įvandens paviršių. Pasakojama, kad sykį, kai visa ryklių žvejoti 
leidusis laivo įgula, išskyrus vieną žvejį, miegojo, paviršiuje pa- 
sirodė vienas baltulys ir jis nesitraukė nuo laivo šono. Vyriokas 
greit susigrizbo ir trenkė jam kuoka. Nubudę žvejai įspėjo jį, 
kad lauktų keršto ir, paisydamas jų įspėjimo, žvejys apsigyveno 
kalnuose. Trylika metų jis nekėlė kojos į jūrą. Pasibaigus šiam 
laikui, laikydamas baltulį mirusiu, jis sugrįžo į tuos pačius 
žūklės plotus. Baltulys iškart pasirodė ir jį vienintelį pačiupo iš 
laivo. Nuo to laiko nei banginio, nei žmogaus niekas nematė. 
Iš čia kilęs posakis apie akmenį užantyje laikantį žmogų: „Jis 
prisimena nuoskaudą taip pat ilgai kaip baltulys.“ | 

Virtuvė yra mažiausias pirkelės kambarėlis, čia lengviausia palai- 
kyti šilumą, jeigu tai apskritai galima vadinti lengvumu ir šiluma. 
Kad įsprausčiau ten lovą, turėjau nuplėšti durų staktą tarp kori- 
doriaus ir seklyčios bei tarp virtuvės ir koridoriaus. Staktų į vietą 
negrąžinau, jos atsidūrė ugnyje. Sprendimas prastas, žinau, pirkia 
užgrius man ant galvos, tačiau po visų vargų man būtina sušilti. 
Paaiškėjus, kad virtuvės anga vis dar per siaura ir lovos pro plyšį 
neįspraudžiu, turėjau nuplėšti lovos apačią, tačiau įboginus lovą 
virtuvėn pasirodė, jog neįmanoma jos vėl sudėti, tad apačią ėmiau 
ir sudeginau. Kadangi lovos rėmas pasirodė virtuvėlei per ilgas, 
turėjau įremti jį į sieną dešinėj nuo durų, o kitą galą priglausti prie 
pat ugniakuro akmenų. Tad gultas dabar gerokai pasviręs, dėl to 
arba mano galva esti viršuje prie sienos, o kojos prie ugnies, arba 
mano kojos viršuje, o galva apačioje; jeigu ant ugniakuro kaista 
katilas, mano galva verda, o kojos šąla arba atvirkščiai. Todėl aš 
tolydžio sukalojuosi lovoje, guldydamas galvą tai čia, tai ten, it 
vilkelis, ir mano reumatas nė kiek neatlėgsta. Glaudžiuosi prie 
ugiakuro kaip nuo pečiaus nelipantis pasakos veikėjas iš mano 
paties istorijos, per daug stropiai užmirštas ir įsirausęs, kad galėtų 
būti pašauktas atlikti stebinančius žygius tolimoje karalystėje. Visgi 
aš pasirodžiau besąs naudingas svetys to verslaus monarcho Kris- 
tijono Iv karalystėje. Praėjusią vasarą triumfuodamas grįžau iš 
Danijos, nešinas karališku paties Jo Didenybės ranka pasirašytu, 
galybe ilgauodegių antspaudų užantspauduotu raštu, kuriuo jis 
įsakė savo pavaldiniams, mano kraštiečiams, paklusti jo norui Ir 
atšaukti kvailą, žiaurų nuosprendį, kurį 1631 metais pažliugusiuose 

Tingo slėniuose mano atžvilgiu priėmė teismas. Savo paties ranka 
jis pridėjo prie laiško nuoširdžią pačių mokyčiausių Danijos kara- 
lystės vyrų rekomendaciją, tie vyrai, vadovaujami rektoriaus ir 
labiausiai apsišvietusio mokytojo Olės Wormo, visą dieną kuo 
griežčiausiai mane kamantinėjo. Ši mokslo šviesulių minia susi- 
rinko universiteto taryboje, dar žinomoje kaip Konsistoriumas, o 
dėl savo sprendimų nenuginčijamumo ir teisingumo taryba yra 
gerbiama ir pripažįstama visų tos šalies didikų; taigi patys labiausiai 
įgudę praktikuojantys mokslininkai patvirtino, jog Jounas Paul- 
masonas iš Pakrančių kaltas tik tuo, kad sudarė nekenksmingos 
senovinės išminties antologiją, žinoma, netolygios kokybės, kaip 
ir bet kuris kitas žmogaus darbas. Didžiuma veikalo buvo išėjusi 
iš mados, tačiau pats žmogus - toli gražu ne burtininkas, o smalsus 
ir darbštus filosofijos ir vaizduojamųjų menų žinovas, nors ir sa- 
vamokslis. Gniauždamas rankoje šį puikų liudijimą ir karaliaus 
pasirašytą dokumentą, praėjusį pavasarį įlipau į laivą Kopenhagoje 
neabejodamas, kad išlipęs Islandijos žemėje galėsiu tikėtis teisin- 
gumo. Tačiau mano laimė pasirodė besanti trumpa, nes tarp ben- 
drakeleivių buvo šmeižikiško skeltaliežuvio pasiuntinių, kurie 
praėjusį rudenį taip švelniai išliežė tam tikrų asmenų Danijoje 
ausis, kad aš atsidūriau cypėje. Jų klikos vadas buvo teisėjo Ario 
Magnussono sūnėnas, lengvai atpažįstamas pagal šeimos žymę - 
apgamą kairiosios akies kamputyje. Jauną kapitoną, kuriam buvo 
pavesta parplukdyti mane namo, tie angiavaikiai palenkė savo 
pusėn, gudriai įtikinę, kad aš kaltas dėl jūrą sušiaušusių ir didžiules 
bangas į jo laivą plakančių vėjų. Jie taip paveikė jo naivią sielą, kad, 

mums pasiekus Islandijos krantus ties Jūrų Vėplių kyšuliu, jūrų 
lapėms, vandenų pelėms, marių vandeniams ir kitoms pašėlusioms 
pabaisoms sukėlus šešias dienas trukusią audrą, neleidusią mums 
pajudėti nei pirmyn, nei atgal, kapitonas, įsitikinęs, jog tai aš įau- 
drinau jūrą savo kerais, įsakė įgulai išmesti mane už borto. Bet vos 
jiems spėjus užvilkti mane ant planšyro, vėtra staiga nurimo, tad 
nebebuvo reikalo nuskandinti mane tuo pretekstu. Po šito vargšas 
pirklys ir jo įgula dar labiau įsitikino, kad aš esu burtininkas, tačiau 
buvo taip įbauginti mano galių, jog dvi likusias kelionės dienas 
paliko mane ramybėje. Žinoma, nė vienam jų neatėjo į galvą, kad 
šventoji Apvaizda galėjo įsikišti ir sukliudyti jiems nužudyti ne- 
kaltąjį. Tuo metu angys, įsisukę į ant denio gulinčių virvių ritinius, 
gulėjo ramiai, kol pasiekėme krantą. Prekybiniam laivui vos spėjus 
išmesti inkarą Uosto fjorde, klastininkai sušoko į valtį ir nusiyrė 
į krantą. Tai nežadėjo nieko gera. Man nė nespėjus atsitokėti į laivą 
buvo atgabentas valdytojo budelis, lydimas parankinio su kaklo 
grandinėmis, - aiškiai suimti manęs. Sprukdamas nuo budelio aš 
įsikabarojau į stiebą, iš kur sušukau, kad jau verčiau šoksiu į jūrą, 
nei kelsiu koją į gimtąjį krantą sukaustytas grandinėmis. Tuomet 
paaiškėjo, kad tie įgulos nariai, kurie labiausiai troško išsviesti 
mane už borto, dabar iš visų jėgų stengėsi sukliudyti man nusi- 
skandinti. Budelio akivaizdoje įsidrąsinę, jie užkopė paskui mane 
į stiebą, nutempė ant denio ir tvirtai laikė, kol tas uždėjo geležinius 
pančius man ant kaklo. Taip ir išlipau į krantą, supančiotas It 
laukinis šuo, - tinkama įžanga į gyvulišką elgesį, kurį kankintojai 
buvo man paruošę. Jie sukaustė mane grandinėmis, pririšo atbulą 

ant iškaršusios kumelės ir privertė joti priekyje taip, kad, vos pri- 
siartinusį prie sodžiaus pakeliui į Tingo slėnius, mane apspisdavo 
šunys ir lodami bei skalydami lakstė aplinkui kumelę; prie jų vėliau 
prisijungdavo krykštaujantys vaikėzai ir suaugusieji, plūsdami 
mane gyvuliškais šūksniais ir bliovimu, nors nė vienas jų nežinojo, 
kuo tariamas nusikaltėlis yra kaltinamas. Mums pasiekus teismą, 
nepaisydami karaliaus pageidavimo ir nekreipdami dėmesio į uni- 
versiteto tarybos žodžius, teisėjai patvirtino ankstesnę tremtinystės 
bausmę. Tačiau įžūliausia buvo tai, kad teisėjai vadino save kara- 
liaus žmonėmis, dauguma jų buvo šventikai, kiti skelbėsi esą krikš- 
čionys ir daugelis jų per savo keliones į Kopenhagą buvo širdingai 
priimti svetingojo Wormo namuose ir net grįžę į Islandiją naudojosi 
jo gerumu. Savo akimis mačiau, kaip šie apsimetę draugai kankino 
garbųjį daktarą laiškais, įkyriai kaulydami jo visokio plauko že- 
miškų dalykų - nuo degtinės ir sekmadieninių kelnių iki prašymo 
užsiminti apie juos dvare arba patarti, kaip gydyti jų pačių arba jų 
uošvės hemorojų, žmonų dantų skausmą ir vaikų vidurių užkie- 
tėjimą. O visų tų negalių priežastis buvo šių namų gamybos „aris- 
tokratų mėginimas mėgdžioti rūmų gyvenimą Islandijos kaimuose, 
daniška maniera tingų, nesaikingą, besimėgaujant saldėsiais. Už- 
teko vien jau to, kad jie prašė rektoriaus žiūrėti pro pirštus į jų 
sūnų, neva studijuojančių universitete, tingumą, - turtas, iššvais- 
tytas šių buklių kavalierių išgertuvėms ir negirdėtai ištaigingoms 
drapanoms, būtų buvęs išleistas geriau, jeigu Bažnyčia būtų nusa- 
vinusi jį pagelbėti miniai basakojų valkatų, kurie būdavo kasdien 
genami lauk nuo šių išsipusčiusių girtuoklių vaikystės namų durų; 

ne, tarsi to būtų negana, patys įkyriausi iš tų kaulytojų netgi tikėjosi 
magistrą Wormą švaistysiantį savo laiką ir kursiantį apie juos ei- 
liuotus nekrologus, o kad palengvintų jam darbą, pagyras pasira- 
šydavo patys. Už rūpestį jie siųsdavo jam senas knygas, gydomuosius 
akmenis ir gamtos objektus, kurie retai kada atvykdavo viename 
daikte, - sukirmijusias paukščių išnaras, sudūlėjusias pačiūžas, į 
tūkstančius šukelių sudužusius kriaukles ir kiaušinius ir nevykusiai 
suklastotus nematomu paverčiančius akmenis. Kai gyvenau Ko- 
penhagoje, rektorius Wormas ir aš, mokslininkas ir poetas, tyčio- 
davomės iš viso šio šlamšto, garsiai kvatodami. Tačiau jis 
taikstydavosi su šia vienpuse prekyba su islandais, nes retsykiais 
šie netyčiomis atsiųsdavę jam ką nors vertinga, kaip antai stalo 
žaidimo figūrėlę iš banginio kaulo, gana seną ir dailiai išskaptuotą, 
kas nėra stebėtina, nes tai buvo garbiojo Magnūso Olafssono nuo 
Lapų upės dovana. Tarp niekšingų Olės Wormo korespondentų 
buvo ir dorų žmonių, kaip antai mano gentainis nuo Lapų upės, 
tačiau tarp šlykščiai su manimi antrąsyk pasielgusių teisėjų jų 
nepasitaikė. Netgi galima teigti, kad neapykanta suliepsnojo dar 
karščiau nei pirma dėl nuoskaudos, jog universiteto taryba savo 
laiške nurodė, esą teisėjų nuosprendis buvo nepagrįstas ir neteisėtas. 
Be to, mano draugystė su mokytuoju daktaru pripildė jų širdis 
pavydo ir baimės, jog išklosiu apie juos visą tiesą. Kaip išdykėlis, 
myžantis ant veršelių, prieš tai nurykščiuotas, kad apmėtė akme- 
nimis karves, jie pasirinko padidinti savo gėdą. Taigi jie net padi- 
dino bausmę, pridurdami vieną sąlygą, jog iki tol, kol kas nors 
panorės išgabenti mane į užsienį, turėsiu kankintis, sukaustytas 

grandinėmis, valdytojo rezidencijos Besio vietovių požemiuose, 
puikiai žinodami, kad, kaip ir praėjusį kartą, neatsiras nė vieno 
kapitono, kuris ryžtųsi tokiai kelionei, ir aš turėsiu baigti savo dienas 
juodoje skylėje. O tokia perspektyva jiems atrodė saldi. Čia aš dar 
kartą išgyvenau prieš šešerius metus patirtą košmarą, tik šįsyk ten 
nebuvo Brynjėlfuro Sveinssono ir jo švelnaus prisilietimo. Kai, 
lydimas minios patyčių, vėl buvau pririštas prie kumelės ir budelis 
buvo jai besušeriąs, valdytojo atstovas Jensas Sovrinsonas, Besio 
vietovių ūkvedys, paprašė žodžio. Jis maldavo teismą jo pagailėti ir 
nuimti nuo jo naštą išlaikyti tokį nevidoną kaip Jounas Paulmaso- 
nas. Po ūkvedžio žodžių kilo smagus kikenimas ir krizenimas, 
palydimas gestų, raitymosi iš juoko ir prunkštimo. Tačiau kai visi 
pagaliau liovėsi mosikavę rankomis ir nusibraukė nuo lūpų putas, 
šis prašymas buvo patenkintas ir aš buvau nusiųstas atgal į salą. 

Ten ji ir gulėjo, nedideliame viržių sąžalyne prie tako, vedančio į 
mūsų pirkelę, vėjo ir lietaus žaislas - mano žmona, Sigrida, Torol- 
vo duktė, dabar tik juodų skarmalų krūva. Viską iš rankų metęs, 
puoliau prie jos, kritau ant kelių ir apglėbiau ją šaukdamas „Siga, 
Siga!“, tačiau kaipmat atšokau, nes nuo jos it skersvėjis iš angos 
sklido šaltis. Nuskuodžiau link išsilaipinimo vietos, mostaguo- 
damas rankomis ir šaukdamasis pagalbos, tačiau atplukdęs mane 
į salą vaikis buvo per toli, kad mane girdėtų, ir, užgulęs irklus 
prie šiaurinių salos krantų, arba manęs nematė, arba apsimetė 


135 


nematąs. Parbėgęs atgal aš vėl apkabinau Sigą, spaudžiau ją prie 
savęs, tačiau po drapanomis iš jos buvo likę tik kaulai. Sugniaužęs 
kumščius trankiau sau per kaktą - Dieve, tu Dieve! Prakeikti šun- 
karos nepasirūpino padėti jai nudirbti rudens darbų ar atgabenti 
maisto atsargų prieš Kalėdas arba atvykti pažiūrėti, kaip senolei 
sekasi Lokio saloje. Aš juos visus pasiunčiau ten, kur nesueina. Jos 
skara buvo nusmukusi ant nosies ir veido beveik nebuvo matyti, 
tik suspaustos lūpos ir atkaklus smakras. Aš švelniai nusmaukiau 
skepetą jai virš antakių. Melsvai geltona oda šalta it ledynas, tačiau 
be dėmelės; į jos dešinįjį skruostą įsirėžusi žydinčio arkties čiob- 
relio šakelė. Bet kur jos akys? Nejau spėjo pasidarbuoti varnai? Aš 
apčiuopiau akių vokus. Garbė Dievui, po jais buvo kieta. Mane 
suklaidino šešėlinga jų juoduma. Pravirkau. Pradėjo lyti, paskui 
liovėsi. Verkiau nepaliaudamas, nes dabar buvau nužudęs ir savo 
Sigą. Atėjo vakaras ir vėl ėmė lyti. Nunešęs į pirkią, paguldžiau 
jos kūną seklyčioje ant lovos, atsiklaupiau prie jos maldaudamas 
atleisti man už visas jai padarytas piktadarybes, tiek dideles, tiek 
mažas, už vargus, kuriuos, kol vėjas skalambijo tuščiais puo- 
dais, ji buvo priversta iškęsti dėl mano nežaboto smalsumo ir 
knaisiojimosi, kolekcionavimo manijos, pripildžiusios visas mūsų 
skrynias neaiškių uogų, kvailių aukso, mirtinai nuodingų augalų, 
knygų tokiomis kalbomis, kurių nė vienas iš mūsų nemokėjo, už 
nesibaigiančias šnekas apie nelabošius ir vilktakius, už tą vakarą, 
kai šiurkščiai ją apšaukiau vaikų akivaizdoje, už brangiai mums 
kainavusius sprendimus ir tuščią didžiavimąsi, kuriuos nuolat 


išspjaudavo mano protas, už šlovės troškimą, ginusį mus iš vietos 

į vietą, iš vienų namų į kitus, iš vieno salos krašto į kitą vien 
tam, kad paskęstume bedugnėje skolų verdenėje, įsiskolinę tiems 
patiems Žmonėms, kurie neva turėjo padaryti mane turtingą, o 
mūsų namai vėl būdavo išdraskomi. Maldavau jos atleidimo už 
neatleistinas kančias, kurias priverčiau ją pakelti kišdamasis į 
reikalus, per sudėtingus vargšui poetui, išprovokuodamas galin- 
gųjų, su kuriais negalėjau varžytis, priešiškumą, nesuprasdamas, 
kad jie buvo ne liūtai, o šakalai, ir kad nepasisotins tol, kol atskirs 
galvą nuo kūno. Stojusi tyla buvo slegianti ir begalinė, šįsyk ne- 
pertraukiama trumpo Sigridos prieštaravimo, kuriuo ji pastaruoju 
metu atsakydavo į pačius įvairiausius mano pamąstymus: „Būtent 
dėl šių nesąmonių mes čia ir atsidūrėme!“ Nuo šių žodžių mane 
kiekvienąsyk apimdavo visiškas nuovylius, regis, jie pataikydavo į 
pačią mano bejėgiškumo šerdį. Juk tikra tiesa, kad mano pliurpa- 
lai blaškė mus čia ir ten, vienur ir kitur. Tų „čia ir ten“, kuriuose 
apsistodavome prieš savo valią, būta be galo daug, kai be paliovos 
bėgome nuo priešų, nuo plėšrių sidabru inkrustuotų nagų, siekusių 
manęs ir maniškių, manęs ir visų, kurie man buvo brangūs. Ant 
kiekvieno kupsto knibždėjo šnipų, pasirengusių išduoti vargšą 
klajoklį viliantis, kad galingi jo priešai numes jiems kokį kąsnį. Ak, 
trumpas buvo Judo džiaugsmas, o jo atgaila karšta ir gelianti, tačiau 
tie niekšai neturėjo sąžinės, jie gyrėsi padėję sulaikyti tremtinį 
Jouną Mokytąjį savo pramogai, už trisdešimtį variokų. Mano at- 
mintyje vis dar įsirėžusi mano vaikų neviltis, žiūrint, kaip jų tėvas 
murkdomas purve, mušamas, dorojamas kumščiais ir lazdomis, o 


paskui bejėgis stačia galva sviedžiamas į juodą kalėjimo belangę. 

Aš vis dar girdžiu dejones vargšų mažylių, kai jie, apsikabinę prie 
kalėjimo sienų, glaudė švelnias auseles prie akmens su viltimi 
išgirsti tėvą sakantį, kad viskas bus gerai. O kitoje sienos pusėje 
aš rangiausi, sukaustytas grandinėmis, tiesdamas rankas į dangų 
ir sakydamas būtent tai: „Viskas bus gerai, brangūs vaikeliai, su 
Dievo pagalba viskas susitvarkys, kai gerasai Viešpats išgirs jūsų 
maldas ir mano prašymus, viskas eisis kuo puikiausiai.“ Tačiau 
reikalai nesitaisė, o tik blogėjo. Švelniai perbraukiau pirštais per 
Sigos kaktą, nosį, skruostą vengdamas čiobrelio šakelės. Paskuti- 
nįkart sakydama „mes“, ji, varguolė, turėjo galvoje tik save pačią 
ir mane, jos senį, du vargšus nelaimėlius Lokio saloje. Kadaise ji 
turėdavo omenyje mudu ir keturis mūsų vaikus, paskui mudu ir 
tris mūsų vaikus, paskui mudu ir du mūsų vaikus ir galiausiai tik 
mudu ir mūsų mažylį Gvudmundą, nes tik vyriausiasis Paulmis 
Gvudmundas sulaukė pilnametystės, matyt, ne be gerojo vysku- 
po Gudmunduro Arasono įsikišimo, kurio garbei jis buvo taip 
pakrikštytas. Jo broliai ir sesuo, gležni prieš laiką nuvytę daigai, 
atsidūrė po žemėmis. Prie to priprasti neįmanoma. Avis bėga 
greičiau už ėriuką, gulbė pakyla į orą greičiau nei jos jaunik- 
lis, šalvis mikliau skrodžia vandenį nei mailius, o maži vaikeliai 
nusikamuoja greičiau už tėvus. Tėvas ir motina bejėgiškai žiūri, 
kaip miršta jų kūdikiai. „Būtent dėl tokių nesąmonių mes čia ir 
atsidūrėme!“ Šios karčios tiesos sakytoja apleido šį pasaulį ir žodis 
„mes“ dabar taikomas tik man vienam. Šią tamsią valandą mielai 
atiduočiau savo gyvybę, kad tik dar kartą išgirsčiau jį iš gyvų 
josios lūpų. Kairės jos akies kamputyje sužibo ašara. Akimirką 

mane apėmė netramdomas džiaugsmas - Siga nemirusi, ji tik 
nualpo iš alkio. Aš ją slaugysiu, virsiu gydomąsias žoles, įtrinsiu 
šilumą į jos sugrubusias rankas, padėsiu jai vaikščioti po kimsyną, 
kol atgaus jėgas; tačiau, kai supratau, kad tai buvo mano paties 
ašara, nukritusi jai į akį, pasaulis vėl užtemo. Sigrida gulėjo ant 
šono parietusi po savimi kojas, tarsi būtų trumpam prigulusi 
poilsio, nes tokioje pozoje sustingo jos kūnas. Aš atsiguliau lovoje. 
jai už nugaros, viena ranka ją apglėbiau ir priglaudžiau skruostą 
prie jos pakaušio. Jos skara kvepėjo bestiebėmis naktižiedėmis ir 
juodosiomis varnauogėmis. Aš sukuždėjau: „Tai dabar tu išėjai į 
karalystę už debesų, už saulės, mėnulio ir dangaus, į tą kraštą, kur 
visą sielvartą numalšina amžinas, spindulingas gailestingumas 
įsitaisius prie Kristaus kojų. Ten tave pasitiko vaikai, bėgdami 
prie savo motinos išskėstomis rankomis.“ 

Daugiau nieko nebegalėjau ištarti, su paskutiniu žodžiu mano 
burna užsivėrė. Jeigu mūsų mirusiems vaikams būtų buvę lemta 
gyventi, jie dabar būtų suaugę ir vaikingi. Jie būtų suteikę seneliui 
Jounui ir močiutei Sigai prieglobstį savo namuose, nes tas, kurs 
kadaise gyveno savo motinos kūne ir tėvo širdyje, privalo suteikti 
jiems senatvėje stogą virš galvos. Bet to nebus, to niekada nebus. 
Mane suėmė siaubingas įniršis. Suspaudęs kumščius meldžiausi: 
„Gerasis Dieve, pasiimk nenaudėlį Vilktakį Petursoną ir grąžink 
man mažylį Haukoną, kuris visada buvo švelnus it mergaitė. Gai- 
lestingasis Tėve, pasiimk Erelį Magnūssoną nuo Skardžių įlankos 
ir grąžink man mikliarankę Berglindą, paveldėjusią savo tėvo ta- 
lentą drožinėti. Dangiškasis Kūrėjau, pasiimk piktaliežuvį kunigą 

Gvudmundą Einarsoną ir grąžink man mažąjį Klemensą, viena 
samanų žalio akimi, o kita mėlyna. Brangus Viešpatie, pasiimk 
visą armiją netikėlių, kurie kasdien pergyvena savo aukas, tyso- 
dami ant aukštasuolių ir tronų, rydami riebalais varvančią mėsą 
gyvulėlių, išmaitintų žalia žole nekaltų, dievobaimingų sielų stro- 
iš vieno Žmogaus jo pragyvenimo šaltinį, o iš vienos kitos moters 
jos maitintoją, - aišku, kai gali praverti burną tarp neteisėtai įgytų 
kąsnių, - ligi žilos senatvės besimėgaudami piktų darbų vaisiais, 
kuriuos padarė per savo gyvenimą Žemėje su vyskupų palaimini- 
mu ir įsitikinę, kad už tuos niekingus žygius, kuriuos jie vadina 
„geru dienos darbu Viešpaties vynuogyne“ jiems bus pataisyta vieta 
Danguje. Mano Dieve, nušluok juos ir daryk su jais, ką panorėjęs, 
bet grąžink man Sigridą, Torolvo dukterį, dievobaimingą moterį, 
mylinčią žmoną ir rūpestingą motiną, kuri niekad nieko nepra- 
šė sau, tik meldė pasigailėjimo ir sėkmės kaip draugams, taip ir 
nepažįstamiesiems.“ 

Šitie baisūs prakeiksmai srautais liejosi man iš burnos. Jie 
buvo tokie velniški, kad atsipeikėjęs vyliausi, jog gerasis Viešpats, 
būdamas gailestingas ir giliai suprasdamas žmogišką trapumą, 
apsimes, kad jo didžiulės visa girdinčios ausys tą tamsią valandą 
buvo užvertos. Tarsi jis dar nebūtų mojavęs man virš galvos savo 
bausmių rykšte - išties, ką dar jis galėtų man padaryti? Aš suėmiau 
suvytusias Sigos rankas; užčiuopiau kiekvieną sausgyslę ir krumplį, 
pirštų galiukais braukiau per kaulus ir įdubimus tarp jų - prieš 
mirtį ji ilgą laiką badavo. Kad ir labai stengiausi ją perkalbėti, ji 

buvo tvirtai apsisprendusi likti saloje. Bet kaip gali viena moteris 
išgyventi visą Žiemą šiame prakeiktame mirties šchere? Net išmo- 
ningajai Sigridai, Torolvo dukteriai, tai nepavyko. Ir kas žino, kas 
bus su manimi? Savo mirties valandą ji sunėrė rankas ir smiliumi 
užčiuopiau, kad jose ji kažką laiko. Aš pasirėmiau alkūne - iš jos 
kumščio kyšojo rudo audinio kamputis. Pasirodė, kad į audinį 
suvyniota mūsų draugo locmano Peterio, banginių medžioklės 
laivo „Nuestra Sefora del Carmen“ nuodėmklausio ir vairininko, 
dovana. Tai buvo šventos relikvijos - keturios nedidelės medžio 
skiedros, ne didesnės už nukirpto nago gabalėlį, visos rausvos. 


| SKRAIDANTIS LAIVAS. Vakariniame Islandijos ketvirtyje 
nutiko keistas dalykas. Virvė su gale pririštu inkaru nukrito iš 
dangaus ir inkaras įsmigo į bažnyčios grindinį. Visi po mišių 
laukan išėję parapijiečiai galėjo virvę išvysti ir paliesti. Po ku- 
rio laiko virve nusileidęs žmogus mėgino išvaduoti inkarą, bet 
susirinkusiųjų paliestas pasidarė bejėgis it iš vandens ištraukta 
žuvis ir ant jo iškart atsirado mirties ženklas. Dvasininkas 
uždraudė jį liesti ir įsakė atpalaiduoti inkarą. Tada viskas, 
žmogus, virvė ir inkaras, buvo užtraukta aukštyn ir nuo tol 
niekas jų daugiau nematė. | 


Laivai-bažnyčios, atsišvartavę nuo pietinių krantų, atsliuogė 
vandenynu it katedros po baltomis burėmis, tristiebiai su besi- 
plaikstančiomis krikščioniškomis vėliavomis ir vėliavėlėmis, jų 


laivapriekiai išpuošti meniškai ištapytomis galvomis, perspėjamai 


141 


žvelgiančiomis į kiekvieną prisiartinti išdrįsusią jūrų pabaisą; abie- 
juose galuose išdrožinėti kryžiai, o laivo paskuigalyje - Mergelės 
Marijos skulptūra, motiniškam apkabinimui išskėstomis rankomis, 
laiminanti visą laivą ir jo įgulą. Laivugaliuose buvo įrašyti pačių 
švenčiausių ir tikintiesiems palankiausių jų tėvynės bažnyčių pa- 
vadinimai: Nuestra Sefora de la Paz, Nuestra Sefiora de la Estrella 
ir Nuestra Sefora de la Inmaculada Concepcion, o vėjui pučiant 
nuo jūros buvo galima girdėti laivų varpų giesmę: 

— Taika, žvaigždė, nekaltoji... Taika, žvaigždė... 

Mes su Sigrida tebuvome pragyvenę Mažojoje įlankėlėje vos du 
mėnesius, kai išvydome juos jūroje. Buvo pati 1613 metų vasaros 
neva skaptuodamas pasakojimą, užsakymą, už kurį jau buvo sumo- 
kėta ir kurį atlikti vėlavau, tačiau iš tiesų vargais negalais slebizuo- 
damas skaičiau vokiškas Ezopo pasakėčias. Paulmis Gvudmundas 
sėdėjo ant dirbtuvėlės slenksčio dėliodamas bokštelius iš kaulelių, 
kuriuos aš jam buvau nudažęs įvairiomis spalvomis. Tada bėgte 
atbėgo Siga, čiupo berniuką į glėbį ir riktelėjo man, kad ateičiau 
pažiūrėti šio to gana nepaprasto. Mes stovėjome ant mūsų ūkelio 
kalno viršūnės, delnais prisidengę akis nuo saulės. Vaizdas buvo 
išties nepaprastas ir žodis „gana“ čia vargiai tinkamas. Kilstelėjęs 
antakius klausiamai pažvelgiau į Sigą. Ji svajingai šypsojosi. Man 
smarkiai palengvėjo, nes ji labai nenorėjo čia kraustytis iš Oulavo 
salų - nors ir nebuvo ten laiminga, ypač po to, kai vietiniai mane 
apgavo nesumokėję už vaiduoklio Geirmundo Pragaro odos užkal- 
bėjimą, melagingai tvirtindami, kad aš neva žadėjęs surasti ir jo 

užkastą lobį, - tačiau man pavyko ją įtikinti, kad mums bus geriau 
toje vietoje, kur mano šlovė didžiausia, kaip antai mano gimtinėje 
Pakrantėse į vakarus nuo Sniego Kalnų paplūdimio. Taip, įstabus 
reginys, plūduriuojantis vasariškoje jūroje, lėmė mums čia gerą 
gyvenimą. Bet kai paaiškėjo, kad šie didingi laivai dingsta mums 
iš akių ir aplenkdami kyšulį plaukia rytuosna į kitą fjordą, suta- 
rėme, kad ryt iš pat ryto mes patrauksim jiems iš paskos. Išjojome 
geradarių mums dovanotais arkliais. Mūsų mažylis sėdėjo ant 
arklio priešais mane. Mes taip nekantravome pamatyti laivus, kad 
ta nekantra, regis, persidavė arkliams, jie šuoliavo taip lengvai, jog 
nė atsitokėti nespėję pasiekėme Rūkų fjordą. Bet vos atjojusius mus 
apėmė nuogąstavimai. Visur degė laužai, o mums prisiartinus prie 
sodžiaus, paaiškėjo, kad visa, kas panešama, buvo sukrauta į krūvą 
ir padegta. Pastatai stovėjo tušti, akivaizdžiai apleisti paskubomis, 
nes virtuvėse pilna puodų ir kitų virtuvės rykų šukių, o įvairūs 
kiti mažmožiai išmėtyti seklyčiose ir priemenėse. Viskas liudijo 
apie tai, kad gražieji laivai atplaukė su juoda vėliava, kad jie atnešė 
gyventojams pragaištį ir vergiją. Apimta baimės Sigrida sustingo 
balne, Paulmis Gvudmundas įsikniaubė veidu man į krūtinę, o 
aš stengiausi sutramdyti ašaras - ne iš baimės, o todėl, kad mūsų 
smagi kelionė baigėsi taip liūdnai. Mes nusprendėme pasukti atgal. 
Tada Paulmis Gvudmundas pratrūko juoktis. Jis pirštu parodė į 
kalvos šlaitą ir kikendamas riktelėjo: 

- Žiūrėk, kaliausė!.. 

Ir tikrai - šlaite virš sodžiaus esančiame diendaržyje karojo 
blyškus žmogaus pavidalo ryšulys su rankomis ir kojomis, tik 

neįprastose vietose. Aš nusėdau nuo arklio, įdaviau berniuką Sig- 
ridai ir nuėjau apžiūrėti šio reiškinio. Tai pasirodė besanti vargšė 
senutė, jai lipant per tvorą pasijonis užsikabino už išsišovusio 
akmens. Taip aukštyn kojomis ji iškabėjo ant tvoros nuo vakar. 
Aš išlaisvinau vargšelę ir pastačiau ją kaip dera, kojomis į apačią. 
Atsigavusi ji pagaliau įstengė papasakoti mums tiesą apie nusiaubtą 
ir apleistą gyvenvietę. Pamatę artėjančius laivus vietiniai paklaiko iš 
baimės ir, kad tariami piratai nieko nepeštų iš savo vargo, sudaužė 
ir sunaikino viską, ką galėjo, sudegino daiktus arba nugramzdino 
juos pelkėse, o paskui pabėgo ir pasislėpė akmenuotose dykvietėse 
ir raistynuose. Panika buvo tokia didelė, kad senutę paliko kabėti 
aukštyn kojomis kaip naktinius baltinius ant virvės. Klausinėja- 
ma senolė buvo beveik tikra, kad, nors žiūrėjusi į juos atvirkščiai, 
spėjami piratų laivai patraukė toliau į pietus, į Steingrimo fjordą. 
Tai buvo pirmas mūsų regėtas liudijimas, kaip didžiųjų transat- 
lantinių laivų pasirodymas galėjo išgąsdinti mūsų kaimynus šiose 
apylinkėse. Maždaug devintą tą patį vakarą mes raitomis nusilei- 
dome nuo aukštapelkių į Ruonių upės slėnį. Fjorde priešais mus 
nuleidę inkarus suposi įstabūs laivai. Ant pievos, priklausančios 
kunigui Oulavui iš Vietovės, stovėjo palapinė, nuo jos sklido ke- 
pamos mėsos kvapsnis, švelnūs muzikos instrumentų garsai ir 
keistos moduliacijos balsai. Tai buvo baskai, atplaukę iš Ispanijos 
išmėginti laimės - gaudyti harpūnu banginių Islandijos fjorduose. 
Kelias kitas savaites atvykėliai statė banginių medžioklės stovyklą. 
Atrodė, kad laivų pilvuose telpa visas kaimas, nes per trumpą laiką 
atsirado uostas ir Žaizdras, virtuvėlės ir skalbyklos, rąstų ir virvių 

dirbtuvės bei krosnys taukams lydyti, pastatytos iš įstabiai lygia- 
kraščių plytų. Aš dažnai lankydavau kunigą Oulavą ir stebėdavau, 
kaip jie medžioja banginius ir lydo taukus. Puikiai sutariantis su 
medžiotojais kunigas noriai parodydavo jiems medžioklės plotus, 
sakė, kad skersdami pabaisas jie atlieką gerą darbą, nes patys islan- 
dai jau nebemoką to daryti. Grynas malonumas būdavo žiūrėti, kaip 
vikriai baskai žudė žvėris, derindami gudrumą, drąsą ir pavydėti- 
ną meistriškumą. Mes, stovėdami ant kranto ir stebėdami mažus 
medžiotojų laivelius, besisupančius ant raudoniu putojančių bangų 
keterų milžinams šėlstant jų pačių kraujyje, dažnai palaikydavome 
juos šūksmais. Greit pasklido žinia, kad ispanams rūpi tik gyvūnų 
taukai, ir dabar tie tuščiagalviai, nusiskurdinę sunaikindami savo 
ūkius laivams pasirodžius, pradėjo plūsti į stovyklą. Banginių me- 
džiotojai rodė didelį dosnumą, tarpininkaujant kunigui mainydami 
banginių mėsą į bet kokį menkutį vietinių turimą daiktelį, kaip 
antai kojines, kaulines sagas, ir gelbėdami bejėgių mėsos kaulytojų 
gyvybes. Bet visų keisčiausias buvo naujojo Vakarų fjordų valdytojo, 
jauno Hamburge išsimokslinusio Ario Magnuūssono, apsilankymas. 
prekybą, jis sudarė sandėrį su baskų laivyno kapitonu, senjoru 
Chuanu de Argarate, kad už banginių medžioklę valdytojui bus 
mokama viena dešimtoji nuo kiekvieno laimikio banginių taukų 
statinėmis arba atitinkama jų vertė sidabru. Sandėris buvo naudin- 
gas abiem pusėms, tačiau ispanai paprašė Vietovės kunigo laikyti 
jų leidimo kopiją pas save, nes geriau tegu ji bus jo rankose, jeigu 
banginių medžioklės stovykloje kitąmet pasirodytų kiti kapitonai. 

Tą vasarą sumedžiota septyniolika banginių ir medžiotojai buvo 
kaip ant devynių arklių užsisėdę. Per Šv. Mykolą jie išardė stovyk- 
lą ir išplaukė į jūrą. Visi jie saugiai pasiekė namus ir garsas apie 
jų kelionę pasklido po baskų kraštą. Buvo kalbama, kad tolimose 
šiaurės jūrose prie Islandijos yra neišsenkamos banginių atsargos. 
1614 metų gegužės mėnesį dvidešimt šeši banginių medžiotojų lai- 
vai leidosi į kelionę iš įvairių šiaurės Ispanijos pakrančių vietovių, 
tačiau po anglų piratų antpuolio tikslą pasiekė tik dešimt. Kaip 
ir anksčiau, banginių medžiotojai įkūrė stovyklą ir pastatė taukų 
lydymo krosnis Steingrimo fjorde, o kiti užėmė įlankas ir užtakius 
šiek tiek toliau į šiaurę Vakarų fjordų pakraščiuose. Draugiški 
santykiai tarp užsieniečių ir vietinių nenutrūko; buvo elgiamasi 
paslaugiai ir prekyba klestėjo. Ūkininkai, turėję geresnių prekių 
mainams nei praėjusiais metais, galėjo atsidėti džiovintos arba 
sūdytos banginienos žiemai, o už tai ispanai gaudavo gyvų avių 
ir veršelių, šilto pieno ir šviežio sviesto. Tada kunigas Oulavas iš 
Vietovės pasimirė. Jo laidotuvės buvo įsimintinos. Mišios, kurias 
už jį laikė nuosavoje bažnytėlėje, buvo liuteroniškos, tačiau lauke 
baskai už savo geradarį atgiedojo dar ir katalikiškas. Mišioms va- 
dovavo locmanas Peteris, prancūzas iš laivyno kapitono Chuano 
de Argaratės laivo „Sefora del Carmen“. Jis davė man leidimą 
dalyvauti mišiose. Bet kadangi tokių pagoniškų popiežiškų apeigų 
Islandijoje niekas per savo gyvenimą nebuvo matęs, kilo baime 
atmieštas skandalas. Bažnyčios durys buvo nuolat varstomos. Aiš- 
kindami, kad juos šaukia gamta, vyrai tupėdavo su nuleistomis ant 
kulnų kelnėmis prie šventoriaus tvoros. Gal ištuštinti žarnas jiems 


146 


ir nesisekė, tačiau paganyti akis - kuo puikiausiai. Grįžę atgal į 
bažnyčią, jie nuduodavo baisiai drebą, draudė savo žmonoms ir 
vaikams eiti laukan, kad jų nepatrauktų nedori eretikų šunkeliai. 
Bet į Vietovę atiduoti paskutinės pagarbos taikdariui kunigui Ou- 
lavui atvyko ne visi. Kol nuo katalikų kunigo smilkalų kilo kvapūs 
dūmai, kai kurie valstiečiai nusigavo į toliau fjorde esančią įlankėlę 
ir uoliai vogė pusiau išdoroto banginio, kurį baskai buvo palikę 
ant kranto, mėsą. Dėl to taika nutrūko ir nebuvo nė vieno, galinčio 
sustabdyti minią, išskyrus Skardžių įlankos valdytoją. Tačiau jis 
nekreipė dėmesio į kapitonų skundus dėl pavogtos mėsos, išvadino 
juos „apsimelavusiais pagonimis“, nes turėjo planą, kaip geriau 
nei ligi šiol pasipelnyti iš svetimšalių. Tą žiemą Aris Magnussonas 
ketino prašyti Kristinos, Hoularo vyskupo Gudbranduro dukters, 
rankos, o kad būtų jos vertas, turėjo kaip reikiant padidinti savo 
turtą. Iš valdytojo pareigų jam riebiai pasipelnyti nesisekė, kaip 
tikėjosi, ir, nors banginių dešimtinė buvo nemaža, to nepakako. 
Dabar Skardžių įlankos šeimininkas uždraudė bet kokią prekybą 
su banginių medžiotojais, remdamasis tuo pačiu karaliaus įsakymu, 
kurį pats ir buvo sulaužęs, sudarydamas sandėrį su baskais dėl 
leidimo medžioti banginius. Tuo pat metu jis ėmė skleisti gandus 
apie baskų smurtavimą. Kelionei namo į pietus jie buvo priversti 
pirkti atsargas tik iš jo. Banginių mėsą, gautą mainais už avis ir 
pieno produktus, jis pardavinėjo paprastiems žmonėms už siau- 
bingai išpūstą kainą. Tokia prekyba piktino visus, išskyrus žmogų, 
kuris buvo už tai atsakingas. 

Kūjis, trys vinys, rąstas ir skersinis. Kada pirmąsyk nagingas daili- 
dė, sukinėdamas tarp pirštų vinį, žvilgtelėjo į kūjį, sunkiai kabantį 
jam prie šono, ir priešais išvydo ne drožinį, o prie kryžiaus pri- 
kaltą savo brolį? Kuriam žvejui pirmąsyk nerūpestingai toptelėjo 
mintis, kad būtų puiku dideliais ir mažais kabliais susmaigstyti 
žmogaus kūną? Kuris kalvis pirmasis ištraukė savo žaižaruojančias 
reples iš ugnies ir prisipildė troškimo prispausti jas prie savo sesers 
krūtinės? Koks buvo vardas to arklių jodytojo, kuriam šovė šviesi 
mintis pamiklinti botagą ant pasiuntinuko nugaros arba atiduoti 
savo neprajodytus gyvulius galingiesiems, kad šie juos panaudotų 
plėšyti gyvų žmonių galūnėms? Koks gamtininkas regi vandenį 
ir ugnį kaip būdą nuskandinti ar sudeginti žmogų, regi vėjyje ir 
augaluose galimybę numarinti jį troškuliu arba nunuodyti? Kam 
šovė į galvą mintis panaudoti visus šiuos naudingus dalykus mir- 
tinai nukankinti savo artimą? Kodėl žmogaus rankose jie taip 
lengvai pavirsta mirtinais įrankiais? Kodėl peilis negali būti tik 
peilis medžiui skaptuoti, ėrienai nuo kaulo atpjauti arba šventa- 
garšvei rinkti? Kodėl aštrūs ašmenys visada lengvai prasiskina kelią 
prie artimojo kaklo arterijos? Ir kaip tada kruvini žmogžudystės 
įrankiai gali grįžti į praktinio panaudojimo pasaulį? Niekas to 
nežino, 0 aš visų mažiausiai. Pakrančių apylinkėse vis dar galima 
aptikti įrankių, kurie šiandien yra nepakeičiami žmonių gyveni- 
muose, tačiau prieš dvidešimt dvejus metus jie buvo naudojami 
neapsakomiems žiaurumams, kaip ir juos sumeistravę žmonės. 


Sraigtas, yla, semtuvas, kirvis ir kastuvas - visi jų rankose virto 

ginklais. Mane persekioja tokie siaubingi mano baskų draugų li- 
kimo vaizdai, kad degina man galvą iš vidaus it liepsnos krosnyje. 
Nusimetęs avikailį aš išsiridenu iš lovos ant virtuvės grindų, šiaip 
ne taip atsistojęs ant kojų lekiu iš pirkios laukan vienais apatiniais 
ir kojinėmis. Žiemos naktis suduoda ledinį, sniegingą smūgį ir 
vieną palaimos akimirką deginantys prisiminimai atslūgsta vien 
tam, kad suliepsnotų su dešimteriopa jėga ir, mintyse regėdamas 
nepakeliamas, šiurpias scenas, girdžiu dainuojamos „Ispaniškos 
baladės“ žodžius, kuriuos mano draugas Burtų Lauvis sukūrė per 
1615 Naujuosius metus, paragintas Ario Magnūssono; šis paskui 
pasiuntė savo skaldą deklamuoti tos siaubingos parodijos visose 
apylinkėse, ką vargšas Lauvis ir darė girgždančiu, įkyriu balsu, 
čiulpdamas tarp posmų savo išgedusius dantis: 


Kur tik eitų svetimšaliai, juos skriauda lydėjo, 
grobė karves, riebius veršius, 
vien bergždžiai kalbėjo. 


Miltus, sviestą, riebią žuvį, turtą mūs didžiausią, 
plėšė iš varguolių duoną 
prieš šalčius aršiausius. 


Moterys liūdnai stovėjo, vyrai nusiminę, 


nieks nedrįso pasipriešint 
šiai velnių gadynei. 

Taip Skardžių įlankos šeimininkas sukurstė vargšą Lauvį įpūsti 
ugnies į vietinių prietarus ir neapykantą ispanams. Jeigu banginių 
medžiotojai kada nors būtų sugrįžę į Vakarų fjordus, jie nebūtų 
turėję daugiau kur kreiptis dėl prekybos, kaip tik į patį tironą. Šios 
klaidinančios eilės buvo taip dažnai kartojamos, kad iki vasaros 
pradžios žmonės įtikėjo jomis labiau nei savo pačių pasakojimais 
apie teisingą prekybą su svetimšaliais gelmių didvyriais. Aiman, 
birželio pradžioje trys banginių medžiotojų laivai pasiekė krantą 
po pavojingos kelionės tarp ledų; šie vis dar driekėsi palei krantą, 
nors kalendorius rodė, kad atėjo vasara. Iš pradžių vienas kitas 
ūkininkas, išdrįsęs prekiauti su baskais, buvo kaipmat sustabdytas, 
nes Aris Magnūssonas, kad ir kur eitų, uostinėdavo virtuvės puo- 
dus, o banginio mėsos kvapą nuslėpti buvo nelengva. Dviejų ma- 
žesnių laivų, „Domingo de Arguirre“ ir „Esteban de Tallaria“, 
kapitonai taikstėsi su tokia padėtimi, neabejotinai patyrę ir didesnių 
sunkumų savo banginių medžioklės stovyklose Jano Majeno saloje. 
Tačiau trečiasis kapitonas Islandijoje lankėsi pirmąsyk ir jam buvo 
sunku suprasti, kodėl jo bičiuliai ir vergiškai nuolankūs vietiniai 
turėtų gerbti Ario draudimą prekiauti. Tai buvo Martinas de Vil- 
lafranca, jaunas, teikiąs daug vilčių vyras, šioje kelionėje jis perėmė 
„Nuestra Sefora del Carmen“ vairą. Jo pagalbininkas ir guodėjas 
buvo mano geras draugas locmanas Peteris. Nėr ko nė abejoti, kad, 
nepaisydamas locmano įspėjimų, jisai nuo kalno šlaitų pasiimdavo 
vieną kitą avį. Martinas buvo ne tik dailus pažiūrėti, bet ir itin 
stiprus ir darė tai, ko ligi šiol nebuvo daręs joks kitas kapitonas, - 
pats leisdavosi laiveliais harpūnu medžioti banginių. Taip praėjo 

vasara: sumedžiota ne kažin kiek banginių, teko atlaikyti gausybę 
nelaimingų atsitikimų ir gyvenimo monotoniją. Tačiau pirmasis 
tikras Skardžių įlankos šeimininko naujojo įsako išmėginimas 
įvyko tada, kai atėjus rudeniui banginių medžiotojai su menku 
laimikiu susiruošė grįžti į baskų kraštą. Tuo laiku oras jau priminė 
viduržiemį, fjordas ir užtakiai buvo jau įšalę ligi dugno, o dangus 
nuo aušros ligi sutemų ištisas savaites buvo apmuštas juoduma. Aš 
brendu per sniegą nuo pirkios durų, apleisdamas tą menkutį prie- 
globstį, kurį ši lūšna suteikia nuo šiaurės vėjo, ir kėblinu į kalvos 
papėdę, kur gūsiai dar stipresni, tačiau mano košmaro ugnį užge- 
sintų tik dar stipresnis, daug stipresnis vėjas. Pūga plaka mane iš 
išorės, o laužas niokoja iš vidaus. Antradienį prieš Šv. Motiejų, 
rugsėjo devynioliktą, banginių medžiotojų laivai susirinko fjorde, 
kuris dabar žinomas Rūkų fjordo pavadinimu, o anksčiau vadintas 
Pabaisų fjordu. Jame kapitonai pasidalijo laimikį ir parengė laivus 
kelionei namo. Nors laimikis galėjo būti ir geresnis, žvejai jautėsi 
laimingi, kad baigėsi sezonas, ir apyaušriu iš laivų per įlanką gir- 
dėjosi dainos. Tuomet vėjas sustiprėjo ir ilgainiui įsisiūbavo siau- 
binga vėtra. Per naktį atginti ledkalniai užtvėrė kelią „Estebano“ 
ir „Domingo laivams ir, nespėjus užkirsti tam kelio, laivai atitrūko 
nuo švartfalų, ledkalniai ėmė stumti juos į uolas, o jų korpusai 
daužėsi vienas į kitą. Išmoningi ir patyrę seni kapitonai sugebėjo 
atskirti laivus vieną nuo kito ir vargais negalais išplaukė į atvirą 
jūrą. Jaunajam Martinui pavyko pakelti inkarą ir paplaukti išilgai 
fjordo, tačiau galiausiai jis turėjo pripažinti pralaimėjęs: jo laivas 
ėmė nevaldomas dreifuoti, genamas neįtikėtinai stipraus vėjo, ir 


151 


buvo išmestas ant akmenuoto kranto; ten jis svyravo pirmyn ir 
atgal, pagaliau korpuso sijos neatlaikė įtampos ir garsiai dejuoda- 
mos perskilo pusiau. Pirmiausia nulūžo vairas, tada korpuse po 
vaterlinija atsirado skylė ir vanduo plūstelėjo vidun. Įgula, išsitrau- 
kusi maldaknyges, garsiai meldėsi liedama ašaras. Išgirdęs, kas 
nutiko, Aris iš Skardžių įlankos liepė pūsti ragą, kviesdamas į mūšį 
su sudužėliais; jis įsakė valstiečiams stoti į mūšį savo sąskaita, 
pažadėjęs dalį grobio kaip atlygį už kiekvieną nugalėtą vyrą. Aš 
vienintelis iš Pakrančių pareiškiau nedalyvausiąs tvirtindamas, 
kad turiu reikalų pietuose, Sniego Ledyno pusiasalyje, ir verčiau 
jau sumokėsiu baudą už pasitraukimą iš kovos, nei nuvilsiu manęs 
ten belaukiantį žmogų. Man pritrūko drąsos pasmerkti šį žygį kaip 
bjaurų nusikaltimą, tačiau mano poelgio užteko užsitarnauti vado 
grasinimų ir prakeiksmų, o vėliau jis jau pasirūpino, kad visa tai 
išsipildytų. Žinoma, Aris būtų užmušęs mane vietoje, jei tik būtų 
žinojęs, kad po kunigo Oulavo mirties aš tapau sergėtoju sutarties, 
sudarytos su banginių medžiotojais, kuriuos Aris pirmiausia išdavė 
panaudojęs šlykščią klastą, o dabar kėsinosi į jų gyvybę ir turtą. 
Kol baskai siaubingos būklės kapstėsi į krantą, vieni plaukte, kiti 
kepurnėdamiesi tarp nuolaužų, dar kiti kardamiesi ant ledo ir 
aštrių it skustuvas uolų, kaimiečiai apsiginklavo įrankiais, vadin- 
dami juos ginklais, ir leidosi pasitikti sudužėlių. Pirmąjį jie aptiko 
locmaną Peterį su nedidele grupele kitų, susiradusių prieglobstį 
apleistoje žvejo pašiūrėje. Juos puolė miegančius. Ant psalmyno 
besiilsinti Peterio galva buvo suskaldyta plaktuko smūgiu, po jo 
sekė dūris plačiu peiliu į širdį kiaurai nugarkaulį. Šalia Peterio 


152 


gulėjęs jo drūtas bičiulis Lazaras, pažadintas smūgio garso, mėgino 
ištrūkti. Jam buvo perpjautos kelių girnelės, o tada supuolė visi, 
kas tik prasibrovė, tačiau net ir tokios būklės jis privertė juos ge- 
rokai paplušėti. Kitame pašiūrės kambarėlyje jie surado kirpėją, 
krosniakurį ir berniuką skalbėją, šiuos irgi sukapojo į gabalus. 
Paskui nuplėšė drapanas nuo jų kūnų ir nuogus sumetė ant neštuvų. 
Tada ir aptiko du dalykus ant Peterio krūtinės, šventas relikvijas 
ir krucifiksą, kuriuos kariai tikino esant juodosios magijos įrankiais 
ir, nors tie įrankiai Peterio neapsaugojo, nė vienas nedrįso jų liesti. 
Negyvėlius nunešė ant uolos krašto, surišo į krūvą ir nuogi kruvini 
jų kūnai buvo nuleisti į gelmę kaip pagonių, o ne vargšų nekaltų 
Kristaus vaikų. Kai milžiniškas į kardą panašus žaibo blyksnis 
tvoskė virš kalno, vadas pareiškė, kad jo sekėjai turį tai suprasti 
kaip pergalės ženklą. Perplaukusi sąsiaurį per tokią baisią audrą, 
kad buvo beveik neįmanoma išsilaikyti ant vandens paviršiaus, 
skarmaluota minia pasiekė apleistą ūkį, kuriame užuovėją susirado 
Martinas de Villafranca. Jį galėjai matyti pro langą sėdintį prie 
nedidelės ugnies su keliais savo vyrais. Kiti buvo susirinkę didžia- 
jame kambaryje prie didesnės ugnies, ant jos džiovinosi drabužius. 
Prie visų durų ir langų buvo pastatyta po sargybinį ir, vadui davus 
ženklą, į vidų prapliupo šūviai. Martiną girdėjo šaukiant, esą jis 
nenumanęs, jog jo kaltė tokia didelė, kad jis su savo vyrais nusipelnę 
būti nušauti. Tarp užpuolikų buvo Sniego Kalnų kunigas Jounas, 
„vaiduoklio tėvas“, jam buvo pavesta kreiptis į kapitoną lotyniškai. 
Galiausiai Martinas pasirodė trobos tarpduryje šliauždamas ant 
kelių, iškėlęs į viršų rankas ir nuo ašarų šlapiu veidu, dėkodamas 

valdytojui Ariui Magnuūssonui už jam ir jo vyrams suteiktą prie- 
globstį. Tą akimirką pribėgęs vyras smogė Martinui didžiuliu 
kirviu, taikydamasis į kaklą, tačiau pataikė į raktikaulį, palikdamas 
tik nedidelę įkartą. Mitriai atšokęs nuo smūgio, Martinas puolė 
bėgti nuo trobos žemyn prie vandenyno. Atrodė, kad jis guli ant 
bangų, glostydamas galvą viena ranka, kitą priglaudęs prie šlaunies, 
kartais plaukdamas ant nugaros, kartais ore besisukančiomis ran- 
komis, o kartais vėl ant krūtinės, sukiodamas galvą iš vienos pusės 
į kitą. Vandenin kuo skubiausiai buvo nuleistas laivas su vyrais, 
ginklais ir akmenimis tam vikingui įveikti. Tai pamatęs Martinas 
giedodamas lotyniškai išplaukė dar toliau į jūrą. Daugelis girdė- 
dami jį šitaip giedant buvo pakerėti. Buvusieji laive persekiojo jį 
apimti Žiauraus ryžto, tačiau jis plaukė kaip ruonis arba kaip upė- 
takis, nors vienas persekiotojų gyrėsi smeigęs jam ietimi, kai šis 
nėrė po laivo kiliu. Tačiau tik ūkininko berniūkščiui pataikius 
Martinui į kaktą akmeniu, jo jėgos pagaliau išseko, o ligi tol jis 
laikėsi. Jis buvo išvilktas į paplūdimį ir išrengtas nuogai. Vyrui 
nuogut nuogutėliam gulint smėlyje užmerktomis akimis ir dejuo- 
jant, vienas didvyrių smeigė jam peiliu, vienu ypu perrėždamas 
pilvą nuo krūtinkaulio iki pat slėpsnų. Martinas šiurpiai krūpte- 
lėjo, susirietė, o paskui įstengė pakilti keturpėsčias. Tada jo vi- 
duriai išvirto ant žemės ir jis paliovė judėjęs. Gauja suriaumojo 
iš juoko ir daugelis stumdydamiesi prisislinko arčiau pažiūrėti 
žmogaus vidurių, tačiau dėl kraujo vaizdas buvo neaiškus. Vėliau 
sukapotas Martino kūnas buvo nuskandintas vandenyne. Tuomet 
audra nurimo, užleisdama vietą tykai, ką vyrai priskyrė svetimšalio 

burtininko Martino kūno galioms. Dabar buvo užpulti likę baskai, 
po to nė vienam laivo „Nuestra Sefora del Carmen“ sudužėliui 
nebereikėjo prašyti prieglobsčio. Prie visų išėjimų buvo pastatyti 
sargybiniai, o velėnos stoge padaryta skylė. Jaunesnysis vado brolis 
užsilipo ant trobos sienos ir vieną po kito šaudė priešus pistoletu. 
Jų gretoms mažėjant, likusieji mėgino slėptis kampuose ir po lo- 
vomis. Tą akimirką į vidų buvo pasiųstas karys su šakėmis iškrapš- 
tyti jų iš slaptaviečių į kambario vidurį, kur jiems bus lengviau 
įstatyti kulką. Mūšis baigėsi kritus visiems iki vieno, įskaitant ir 
stambų ispaną, su kuriuo, net ir neginkluotu, daugelis manė, bus 
sunku susidoroti. Galiausiai, kai visi buvo laikomi negyvais, kar- 
vidėje surado silpnaprotį Martyną, kapitono Martino laivo kubilių, 
žinomą dėl savo kvailumo, visą naktį besislapsčiusį ėdžiose. Sura- 
dusiam žmogui pagailo jį žudyti, tai atidavė skarmaluotai miniai. 
Vargšei sielai beklūpant, painiojantis barbenant savo „Kristau, 
Kristau“ ir karštai maldaujant nežudyti, Aris Magnuūssonas pasakė, 
kad jo bus pasigailėta ir jis bus nuvestas į kalėjimą. Tačiau, užuot 
išvedę, sargybiniai palydėjo jį į minios tirštumą, kur vienas jų 
prakirto jam kaktą žarstekliu, o kitas smogė iš užpakalio mėšlų 
vėtykle. Po pastarojo smūgio, pataikiusio jam į pakaušį, kvailelis 
Martynas krito negyvas. Šis smūgis ženklino pabaigą mūšio, ku- 
riame pergalę iškovojo Skardžių įlankos gauja. Kariai dabar netvėrė 
pasidalyti laimikį, kuris jiems buvo žadėtas, tačiau šią akimirką 
papūtė permainingi vėjai ir staiga visas sudužusiame laive likęs 
arba į krantą išmestas turtas buvo paskelbtas Karūnos nuosavybe, 
tad niekas, išskyrus valdytoją Arį Magnūssoną, negalėjo jo liesti. 

Jiems leido pasilikti kruvinas nužudytųjų drapanas, tačiau didžiulė 
sunki kapitono Martino lobių skrynia ir kitos nuo kranto surinktos 
sudužusio laivo liekanos buvo nugabentos į Skardžių įlanką. Kaip 
ir pirma, nuogi lavonai buvo įmesti į vandenyną, bet prieš tai 
kūnai visokeriopai išniekinti, nes mūšio vadas paskelbė, kad su 
mirusiaisiais jie galį daryti ką panorėję. Jų genitalijos buvo nu- 
pjaustytos, akys išdurtos, gerklės perskrostos, ausys nurėžtos, o 
bambos pervertos. Po to mirusiųjų kaklai ir klubai perdurti ir jie 
visi surišti į krūvą it džiovintos menkės ant virvelės. Vis tiek la- 
vonus nuolat išplaudavo į krantą ir juos vėl ir vėl mesdavo į van- 
denyną, nes laidoti arba supilti virš jų pilkapį buvo draudžiama, 
neklusniesiems grasinant nuplakimu arba žemiškos naudos atė- 
mimu. Net mūšiavietės vietovardžiai pasikeitė į blogąją pusę, o jų 
grožis išblėso, kad derėtų prie juodos baskų žudikų sąžinės. 
Džiaugsmų slėniu anksčiau vadintasis dabar tapo tiesiog Slėniu. 
Saulės lygumos dabar vadinamos Kietaisiais kloniais, o Šviesusis 
krioklys - Liesuoju. Akmenuotas kalvos šlaitas su gėlių nusėtomis 
atbrailomis, kadais vadintas Saulėtuoju, dabar žinomas kaip Juo- 
dasis skardis. Net Skardžių įlankoje esantis kyšulys, senais laikais 
buvęs Elingo sekluma, dabar yra Niekšybių sekluma, nes būtent 
čia išplauti daugelis kūnų ir buvo bangų vėtomi ir mėtomi pirmyn, 
atgal prie valdytojo Ario išsilaipinimo vietos, - dovana maitėdoms 
ir įspėjimas tarnams. Aiman, štai tokie regėjimai gena senolį 
laukan vienomis kojinėmis ir apatiniais į deginantį šaltį per pūgą 
šią juodžiausią iš visų naktų. Tačiau tai nepadeda. Regėjimai 
nesiliauja. 

| RAUDONOJI NUODINGOJI ADATA. Tai pavojingas paplū- 
dimio padaras, liaunas it šiaudas. Jis dažnai tyko raitydamasis ir 
rangydamasis šlapiose jūržolėse, riestais geluonimis gali perverti 
odą it adata. Žinoma, kad jis yra sukėlęs raudonuosius jūros 
dumblius rinkusių jaunuolių žaibišką mirtį. | 


Aš plaukiu. Plaukiu stipriai irdamasis rankomis šiek tiek žemiau 
vandens paviršiaus, o ant mano trumpam iš bangų išnyrančių pečių 
žvilga mėnesiena. Sukioju galvą iš vienos pusės į kitą, įkvėpdamas 
virš kairio peties, o iškvėpdamas virš dešiniojo. Vandenyje spiriuosi 
pėdomis keldamas aplink kojas burbulus, ištykštančius man ties 
kulkšnimis: Esu fjordo viduryje, o man prieš akis - atviras vande- 
nynas. Abiejose fjordo pusėse virš akmenuotų juodų paplūdimių 
stūkso vaiskūs kalnai sniego kepurėmis. Vandenynui riaumojant už 
nugaros girdžiu šūksnius ir riksmus, tačiau negaliu sulėtinti tempo. 
Neturiu laiko sustoti pasižiūrėti, kokiu greičiu žmonės laive mane 
vejasi. Jūra šalta, srovė stipri, akimirką greitai mane nešanti į priekį, 
o kitą bloškianti per kelis yrius atgal. Privalau išsiaiškinti, ar turiu 
bent kokią galimybę pasiekti krantą pirma jų. Liaujuosi plaukęs 
ir tik kepestuoju vandenyje. Jie sėdi patikimame aštuonirkliame 
laive. Prie kiekvieno irklo - žmogus, o penki dairosi manęs, du 
laivugalyje, trys - priekyje. Visi ginkluoti akmenimis, išskyrus išsi- 
pusčiusį vyriškį, stovintį prie stiebo ir, nors supa, lengvai išlaikantį 
pusiausvyrą. Šis vyras, Aris Magnūssonas nuo Skardžių įlankos, 
rankoje gniauždamas vogtą harpūną, vadovauja persekiotojams. 


Baltas mano marškinių priekis suboluoja man vėl apsivertus ant 

krūtinės ir pradėjus plaukti. Iš laivo išgirstu triumfuojantį šūksnį 
ir po akimirkos alpinkui mane ima lyti akmenimis. Vienas jų 
pataiko į dešinį petį ir dusliai dunkstelėjęs atšoka, tačiau aš nieko 
nejaučiu, esu per daug sušalęs. Lieka vienintelis kelias - žemyn. 
Pripildau plaučius oro ir neriu į gelmes. Staiga pasaulis nuščiūva, 
o aštrius mano persekiotojų šūksnius pakeičia vandens gausmas, 
bangų mūša ir mano paties stangaujantys atodūsiai. Neriu it alka, 
skriejanti vandeniu milžiniškais yriais, it taistė, plakanti sparnais 
skaidriose seklumose vasaros rytą. Vis gilyn ir gilyn, nors žiemos 
jūra ne skaisti, o tamspilkė ir drumsta - giliau, dar giliau, kol 
paneriu taip giliai, kad oras jėga bando išsiveržti iš mano plaučių, 
o paviršius per toli. Bet, užuot išleidęs orą, aš kietai sučiaupiu lū- 
pas ir neriu dar žemiau, nors kiekvienas mano raumuo liepsnoja, 
tarsi būtų gavęs kūjo smūgį. Tuomet gelmės priešais ima švisti. 
Lėtai, bet užtikrintai blausi šviesa smelkiasi per miešiną vandenį 
ir kuo giliau neriu, tuo skaistesni ir ryškesni atrodo purslai, jie 
sukdamiesi skrodžia vandenį ir pralekia pro mano akis it žiežirbos 
nuo priekalo, trys tūkstančiai akinančių saulių, geliančių man 
veidą it smėlio audra. Aš pasiduodu, liaujuosi nėręs. Išsitiesęs 
vandenyje plačiai išsižioju, sugniaužiu ant krūtinės kumščius ir 
klykiu orui skverbiantis lauk iš mano plaučių: „Viešpatie, būk 
man gailestingas...“ 

Kai kūną iš vidaus išpučia deginantis druskingas jūros van- 
duo, užpildydamas mane iki lūpų, užvaldo nuovargis - aš pradedu 
grimzti. Slystu vandenų pilkuma taip pat apatiškai kaip žmogus, 
besileidžiantis nuo kalno ir ieškantis kelio per debesų sangrūdą. 

Aukštai virš manęs aštuonirklis suka į krantą. Aris iš Skardžių 
įlankos ir jo gauja atsitraukė. Staiga nuo mano juslių tarsi nuplė- 
šiamas šydas. Aš išvystu tolimiausius tolius per butelio žalumo 
vandenyno gelmes ligi pat Grenlandijos jūros ir kranto link, ligi 
pat fjordo gilumos. Ten, skardžio papėdėje, įlankos viduryje, tiesiai 
po mano kojomis yra šviesos šaltinis - čimčiako kiaušinio dydžio 
širdis. Ji išdrožta iš juodmedžio, nušlifuota ir apjuosta iš elnio rago 
padirbdintu spygliuotu vainiku, su bronzine ugnimi, liepsnojan- 
čia sandūros, kur susijungia dvi puselės, viršuje, nes juodmedžio 
širdis pusiau prasivėrusi, o jos viduje slepiasi šviesulys - mažytis 
krucifiksas, nukabinėtas paauksintais lašeliais su sidabriniu nu- 
kryžiuotuoju. Ši smulkenybė skleidžia tokius galingus spindulius, 
kad nušviečia šiurpią žmogaus, kurio aplankyti čia atvykau, poilsio 
vietą. Čia guli locmano Peterio žemiški palaikai, paspausti po jūros 
nugludintu antkapiu, pilku bazalto luitu, kurį žudikai nusviedė 
nuo uolos jam iš paskos. Jo palši it akmuo plaukai sūkuriuoja virš 
žiojinčio viršugalvio, kur jam buvo smogta kirviu, jo garbanos 
šoka su povandenine jūros srove, kaip ir jūros dumblis, apsivijęs 
suskaldytus šonkaulius, ten, kur jam dūrė peiliu, gniaužiantis 
savo piktžoliškomis daugiapirštėmis rankomis brangenybę ant jo 
išgraužtos krūtinės. Paskutinio Teismo dieną jis galės parodyti šį 
ženklą prie žemčiūgais nusagstytų vartų, o jo kankintojai stovės 
tuščiomis rankomis, tik jų aukų kraujas tekės jiems tarp pirštų. 
Tą akimirką, kai mano kojos pasiekia jūros dugno sąnašas, gelmių 
gyventojas atgyja. Jis atsuka savo sudaužytą galvą į mane linkėda- 
mas geros dienos, nors dabar jau po vidurnakčio. 

— Angetorre! 

Aš nedrąsiai atsakau į jo pasveikinimą, nes esu čia nelabai 
linksmu reikalu, tyliai išlemendamas: 

— Labas vakaras. 

Mano susitikimai su locmanu Peteriu visada prasideda vieno- 
dai. Jis iškiša juodo liežuvio galiuką, mitriai perbėga juo lūpas ir 
greitai išbarbena: „Presenta for mi berrua usnia eta berria bura.“ 
Aš rūsčiai atsakau: „Nei šiltas pienas, nei šviežias sviestas tau čia 
nereikalingi.“ Jis atsidūsta: „Ilgai tenka numirėliui laukti gardaus 
kąsnelio.“ Tą akimirką aš paprastai mudu peržegnoju ir sakau: 
„Lai laukimas, kol susėsime prie Mūsų Tėvo stalo, mums nepra- 
ilgsta“, ir taip užbaigiu formalumus. Tačiau šįkart, užuot sutikęs 
su locmano žodžiais, išsitraukiu mažytį rudą drobinį ryšulėlį su 
Kryžiaus skiedromis ir laikau jį taip, kad jis matytų. Paskui pririšu 
prie virvelės šalia spindulingo kaklo papuošalo. Peteris stebi mane 
tylėdamas, laukdamas, ko! baigsiu savo darbą ir prisėsiu šalia jo 
ant akmens, o paskui prabyla: 

- Apgailestauju, kad senjora Sigrida mirusi, mano drauge. 
Priimk mano užuojautą ... 

Aš išlemenu padėką. 

Jis tęsia: 

- Ir vėl smogta ten pat, ir vėl nekaltas žmogus sumokėjo savo 
gyvybe už pagalbą, kurią tu suteikei man ir mano bičiuliams, ir 
vėl kraujuoji už savo gailestingumą ir drąsą ... Neabejoju, kad 
tau tokios rūšies pasaulio dėkingumas atrodo išsigimęs ir varga- 
nas atlygis už gerus darbus regint, kaip žiauriabūdis tarpsta savo 

aukštame poste, o tavo mylimųjų, didelių ir mažų, vis daugėja po 
žeme ... Kadai kadės prasitarei man, jog senjora Sigrida pagyrė tave 
už tai, kad atsisakei paklusti valdytojo Ario Magnūssono šaukimui 
ginkluotis prieš mus, beginklius sudužusius jūreivius, o vėliau už 
tai, kad parašei tikrą tiesą apie kraugerišką savo kaimynų, vedamų 
valdytojo iš Skardžių įlankos, išpuolį ... Ji kalbėjo, kad dėl tokių 
savo veiksmų tu išlikai tuo puikiuoju, garbinguoju Jounu Paulma- 
sonu, pakerėjusiu ją jaunystėje. 

- Šituo ji neabejotinai buvo sužavėta labiau nei mano garsiu 
Žygiu užkalbėti Sniego kalnų vaiduoklio. Tada, kai ištraukiau lau- 
kan raguotąjį, apsėdusį kunigą Jouną dėl jo beširdiško elgesio, ji 
išvadino mane Šėtono šūdvaliu ... 

— Ji buvo gera ir teisinga moteris ... 

- Ir teisinga be gailesčio. Aš, žinoma, to nusipelniau. 

— Tu parodei drąsą, atsukdamas nugarą žmonėms, kurie tave 
gyrė labiausiai ir meilikavo tau už šėtono išvarymą ... Tu paklusai 
teisingumo šauksmui, paliudijęs apie žiaurumus, kai kruvinakiai jau 
buvo tikri, kad viskas bus pamiršta ... O patikėjęs savo pasakojimą 
popieriui, ne tik kuo tiksliausiai aprašei įvykius, bet ir grąžinai 
mums, sunykusiems lavonams, balso stygas, kurias įtūžę valstiečiai 
išplėšė iš mūsų gerklių savo atšipusiais padargais ... Tu stojai užmuš- 
tųjų pusėn prieš žmogžudžius, stojai prieš blogį ... Toks bus mūsų 
liudijimas Paskutinio Teismo dieną, kai senjorui Jounui ir senjorai 
Sigridai bus gausiai atlyginta už jų mielaširdystę ... Atleisk ... 

Iš locmano Peterio burnos išropoja krabas. Kai jis atsikrenkščia 
ketindamas vėl prabilti, iš jo burnos išropoja dar vienas, didesnis 

krabas. Peteris išspjauna smėlį. Kai trečias ir didžiausias krabas 
pradeda skverbtis lauk jam iš burnos, darosi aišku, kad mano 
susitikimas su locmanu baigtas. Aš atsispiriu į vandenyno dugną, 
šaunu į viršų ir iškylu į paviršių prie skardžių, ten užsiropščiu ant 
uolų. Pilkas jūros vanduo mėšlungiškai trykšta man iš nosies ir 
skrandžio. Staiga prabundu - guliu lovoje žemyn galva prie ugnia- 
kuro, vemdamas ant savęs apvirškintą vakarienę. Vis dar tęsiasi 
ilgiausia metų naktis. 

(PAVASARIO LYGIADIENIS, 1639) 


SALA IŠKYLA ... Išnyra iš gelmių, galingam atoslūgiui apnuogi- 
nus jos krantus ... Žuvys traukiasi nuo sausumos į gelmių tamsą ... 
Pakrančių paukščiai, ką tik atskridę, seka slūgstančiam vandeniui iš 
paskos bėgiodami vandens pakraščiu ir lasiodami sau apie kojas ... 
Atoslūgio linija greitai traukiasi it šilkinė pirštinė, smaukiama nuo 
mergelės rankos ... Ryto saulėje žvilga kuokštas kepenų spalvos jū- 
ros dumblių, išbrinkusių ir pažeidžiamų ... Atsidengia vis daugiau 
juodos paklotinės uolienos kaklo, ant kurio smygso sala ... Jūržolės 
driekiasi jos pečiais ... Visas mane supantis pasaulis pažaliuoja ... 
Syvai teka augalų kūnais ir pripildo jų gyslas ... Žolė, vakar buvusi 
dulsva ir bespalvė, dabar raibuliuoja ant salos galvos it žėrinti žalia 
ugnis ... Švelnus vėjelis neša geltonų kaip saulė pienių pažadą ... 
O jūra, atsitraukdama nuo seklumų, vis labiau tolsta nuo salos ... 
Reti žili plaukai pakyla man nuo viršugalvio, nusileidžia ant kaktos 
ir lenda į akis ... Vėjas sustiprėja ... Jis pučia iš rytų ir mažumą iš 
pietų į Medžių užutėkį ... Tuoj susidarys tinkamos sąlygos tam, 
ko laukiu nesulaukiu ... Aš prišliaužiu prie Aukso Tvirtovės krašto 
ir žvelgiu žemyn ... Šiandien tikiuosi išvysti salą giedant, išgirsti 
jos pavidalo garsą - įsitikinti, kad ji styga, ištempta dermėje su 
savo Kūrėju ... Ir kodėl gi turėtų būti kitaip? Čia juk viskas buvo 
sudėliota ta pačia tvarka ir pagal tas pačias taisykles kaip visa kita, 

kas radosi per tas šešias dienas ... Taip, net ir čia esi harmoningoje 
vietoje ... Lengva taip pagalvoti, kai vėjo garsas toks švelnus, kad 
sunku perprasti, ar girdimas kuždesys yra jo pokalbio su žole 
nuotrupos, ar jis kreipiasi tiesiai į mane, dvelkdamas palei ausį, 
minkštai, raminamai marmėdamas ... Nes jis nepažįsta skirtumo 
tarp žmogiškųjų būtybių ir gležnų gėlelių, šitai jis puikiai parodo 
įpūsdamas audrą ... Ar būtų geriau stovėti čia, ar ten? Aukščiau- 
siame taške ar žemiausiame? Ant Aukso Tvirtovės kauburio ar 
prie Aukso Lokio urvo? Ar toje vietoje, kur sala įkvepia, ar ten, 
kur iškvepia? Bet kas čia per graudus mekenimas? Jis negali būti 
su šituo susijęs ... Iš kur jis sklinda? Meeee ... Aš užlekiu aukščiau 
apsidairyti ... Žemai, prie Elfų kalvelių, ant nugaros raičiojasi avis, 
juoda apvirtusi avis ... Meeee ... Simfonija jau beprasidedanti ... Jos 
negali sugadinti besiblaškančios avies mekenimas ... Bėgu žemyn 
nuo kauburio, jeigu tai galima pavadinti bėgimu ... Šokčioju per 
kupstotas slėnumas, jeigu tai galima pavadinti šokčiojimu ... Kažin 
kaip pasiekiu elfų buveinę ... Avis voliojasi ant nugaros įnirtingai 
spardydamasi ir spokso į mane piktomis geltonomis akimis, mė- 
gindama vožti man kanopomis ... Prisiartinu prie gyvulio iš šono 
ir paridenu jį taip, kad šis atsistoja ant kojų ... Jis pats kaltas, kad 
pakliuvo į bėdą ... Ką sau manė ganytis tokioje vietoje? Avis nulei- 
džia galvą piktai prunkšdama, tarsi aš būčiau kažin kaip atsakingas 
dėl jos kančių ... Nėra nieko nirtulingesnio už avies, tikinčios tave 
esant jos nuoskaudos priežastimi, žvilgsnį; regis, nėra kito tokio 
gyvūno, kuris kaip avis besąlygiškai tikėtų, kad pasaulį valdome 
mes ir kad kiekviena ištikusi nelaimė yra mūsų rankų darbas ... 

Avis šnarpščia ... Aš irgi šnarpščiu ... Atsisakiusi minties badytis, 
ji nušuoliuoja link avidės ... Tačiau salos muzikai teks palaukti, nes 
turiu atsiprašyti už gyvulio elgesį ... Tad suneriu ant pilvo rankas: 


Žaliam kalnely namai jų slypi, 
pievelės lobis - elfų galybė. 

Gentie įstabioji, per amžius žydėk, 
požemio tauta, tobulybėj švytėk. 


Išgirsk mane, Hulda“, geroji, tvirta. 
Laimė telydi tave visada. 
Nenuovokai aviai ir seniui atleisk, 
gelmių karaliene, tu mūsų neteisk. 


Girdžiu iš kauburio balsą atsakant eilėmis: 


Drauge gerasai, tau aš dėkoju 
už tokį švelnumą ir eilių grožį. 
Tau ir taviškiams 

geru atmokėsiu, 

bėdai ištikus 


ranką ištiesiu. 


Nusilenkiu elfų karalienei ... Tada grįžtu prie savo tyrimo ... Nu- 
žvelgiu vietovę nuo Aukso Tvirtovės kauburio iki urvo - tiesia 
linija tarp jų stūkso dvi uolos, Vidurinė uola ir Paskučiausioji uola, 


* Hulda - islandų folklorinėje tradicijoje elfų karalienė. 

tada Elfų kalvelės, kur stoviu aš, ir ežeriūkštis - tarsi būtų Dievo 
padirbdinto muzikos instrumento skylutės ir svirtelės ... Po visu 
tuo per salą iš rytų į vakarus eina tunelis, išgremžtas vamzdis ... 
Dabar, jūros vandeniui tekant iš tunelio angos, prasideda baisus 
gurgėjimas ... Ištisus metus vamzdis būna po vandeniu, išskyrus 
šiandieną ... Tūba išvalyta ir paruošta ... Sidabrinis kiras atsklen- 
džia nuo vandenyno žėrinčiais sparnais, jodydamas virš salos rytų 
vėją - pirmiausia virš Aukso Tvirtovės kauburio, paskui virš Vidu- 
rinės uolos, toliau virš Paskučiausios uolos, dabar virš Elfų kalve- 
lių ... Jis tiesiai man virš galvos ... Seku jį akimis sukdamasis apie 
savo ašį, pagaunu jo atspindį ežeriūkštyje ir stebiu, kaip jis staiga 
krinta žemyn link urvo angos ... Ko tam paukščiui ten prireikė? Ak, 
taip, vėjo gūsis palenda ten po abiem jo sparnais ir kilsteli jį lanku 
aukštai į dangų, ten jis skrajoja, baltaplunksne krūtine į mane, 
žvilgantis ryto saulėje it balandis virš aukšto altoriaus ... Dabar tie 
patys plaučiai, iškėlę sidabrinį kirą virš debesų, pūsteli darsyk ... 
Nematomos oro lūpos atkištos į Aukso Tvirtovės kauburį ... Jos 
pūsteli į tūbą ... Aš sulaikau kvėpavimą ... Oro srovė perskrodžia 
uolą ir išsiveržia iš urvo angos pakrantėje, suskambėdama pirmu 
simfonijos garsu ... Tai žema nata ... Sala tarsi uždainuoja ... Po 
mano kojomis virpa žemė ... Paukštyčiai pakyla ... Avys išsigąsta ... 
Ką tik nubudęs voras susisuka į kamuoliuką ... Ruonis nusliuogia 
į vandenį ... Nata gaudžia ilgai ir garsiai ... Aš užmerkiu akis ir 
mano siela ima vibruoti kartu suja ... Jaučiu savyje baime atmieštą 
džiaugsmą ... Tada ji nutyla taip pat staiga, kaip ir prasidėjo ... 
Vėjas nurimsta ... Man šalta, visas mano kūnas pašiurpęs, net ir 

įtempta pakaušio oda ... Juodoji avis stovi aptvare visiškai sustin- 
gusi, sustirę visi jos raumenys ... Ji neramiai čiaumoja, kaltinamai 
spoksodama į mane, tarsi aš būčiau iškrėtęs jai šią triukšmingą 
išdaigą ... Ne, mano bičiule, šis senas knygius Jounas Paulmaso- 
nas neturi tokių galių, nors ir yra manančiųjų, kad jis lengvai gali 
apvynioti didžiąsias jėgas apie savo pirštą ... Pažvelk, avie! Antai 
tas, kuris smaginosi tapdamas galingojo vėjo žaislu, - kiras leidosi 
garso nešamas dar toliau, dar aukščiau, ten, kur dabar supasi jo 
siluetas ... Žolė vėl pradeda šnabždėti ... Aš puolu bėgti ... Mano 
kojos iškaršusios ir sulinkusios, tačiau trumpą bėgimą, kaip antai 
nuo čia ligi pakrantės, atlaikys ... Pasiekęs krantą lėtai einu smė- 
liu, atsargiai rinkdamasis kelią per šlapius akmenis, saugodamasis 
neužminti ant gleivėtų jūržolių, paskui įsitaisau taip, kad galėčiau 
matyti urvą, ir tvirtai įsispiriu kojomis ... Garsas čia turėtų būti 
stipriausias ... Iš tamsos, iš urvo viduje ant grindų pleškenančių 
vandens duburių, pakvimpa jūros dumbliais ... Vanduo dusliai laša 
ant akmenų, ant jūržolių ... Kai kuriose vietose teškenimo tonas 
šviesesnis, tarsi lašai kristų ant kažin ko vertingesnio nei šlapias 
jūrų akmuo ... Seni žmonės pasakoja, kad ten neva guli paslėptas 
Aukso Lokio lobis ... Tiesiai po pačiu Aukso Tvirtovės kauburiu 
slypi auksas, davęs jam pravardę ... Skrynia pilna šviesaus meta- 
lo ... Jūrų dievo Egiro ugnies, Frėjos ašarų, milžino Tjacio burnos 


mokesčio“ ir kitokio aukso ... Ilgą laiką norėjau leistis jo ieškoti, 


* Jūrų dievo Egiro ugnis, Frėjos ašaros, milžino Tjacio burnos mokestis — 
aukso keningai. 

bet jau nebenoriu ... Gyvenimo prabanga iš manęs buvo atimta taip 
ilgai, kad aukso daugiau nebetrokštu, nebent galėčiau pasidaryti 
jo pats ... Tačiau čia neturiu tam priemonių ... Man atrodo, kad 
pačioje urvo gilumoje ant jo skliautų mėlynuoja šviesa ... Tunelis 
ten leidžiasi žemyn, vesdamas link jūros, tad tai paprasčiausia 
dienos šviesa ... Jūros augalų kvapas staiga sustiprėja ... Vėjelis 
virsta pasiutvėju ... Atrodo, it urve klyktų rudagalviai kirai ... Tai 
paukščių kolonija, besibūriuojanti apie Aukso Tvirtovės kauburį 
kitame tūbos gale ... Aš šaukiu: „Šen, vėjau, šen!.“ Mano balsas 
aidi ... Kirai nutyla ... Ir pasiutvėjis atsako ... Į mane bloškiasi 
galingas riaumojimas, sunkus it krioklys ... Jis užpildo mano jusles, 
staugdamas ausyse, degindamas akis druska, inkšdamas nosyje, 
pripildydamas mano pražiotą burną ... Aš linkstu prie Žemės, 
bet pajėgiu išsilaikyti ant kojų ... Linguoju ir siūruoju it smilga, 
šitaip jam nepavyksta manęs parversti ... Vėjas pagriebia ir drasko 
mano drabužius, ištempia juos ant mano kūno ... Kelnės ir palto 
skvernai klykaudami plakasi ... Tada vėjas šiek tiek prityla ... Dar 
truputį, šiek tiek žemiau, dar žemiau ... Tada staiga jis vėl šoka 
aukštyn ant ketvirto laiptelio, eskizuoja garsų gamą, bėgiodamas 
ja čia aukštyn, čia žemyn ... Kartais jis pučia švelniai ir ramiai, 
tarpais ilgam sustoja ant vieno laiptelio ir balansuoja ant vienos 
oriškos kojos, kol kita pašėlusiai laksto gama aukštyn žemyn ... 
Staiga jam išauga trys kojos, penkios ... Jis kaukia ir kvaksi, marma 
ir skundžiasi, verkia ir švilpiniuoja ... Girdėti gyvūnų garsai ir 
žmogiška kalba, ištisi chorai dainuoja drauge, ištisos bandos šau- 
kia savo vardus ... Kokia simfonija ... Tarsi rytys sykiu dangintų 

man visas Žemės dainas, išrėkdamas liūdniausią raudą, atmieštą 
džiaugsmingiausia ode ... Tarsi lėkdamas aplink pasaulį, skrieda- 
mas virš žemynų, tyrlaukių, miškų, šalių, kaimų ir sodžių, jis būtų 
susišlavęs naujienas; tarsi būtų perbėgęs pilis ir namus, palindęs po 
stalais ir suolais, aplankęs tamsiausias kertes, užlėkęs po sijonais 
viršun ir ligi apykaklių ... O po to užboginęs viską, ką sužinojo, 
aukštai į dangų - po pačia eterio sfera, į kurią varnai atskrenda 
išgirsti Žinių apie dar nebuvusius įvykius ... Ten jis sugrūdo visas 
naujienas į drūtus debesų ryšulius, o paskui juos skraidino it pašto 
maišus dangumi, nusiųsdavo čia bei ten, kimšo į juos tol, kol šie 
taip išpampo nuo istorijų ir įvykių, kad buvo beperplyštą, o tada vėl 
sugrąžino juos į šį pasaulį ... Jis sugrėbia debesis danguje, čiumpa 
juos it šieno kaugę vienu glėbiu, tokiu plačiu, kad vėjas gali šiaip 
ne taip žvilgčioti tik per dešinįjį savo petį ... Jis kilnoja debesų 
kupetą iš vienos vietos į kitą, žvalgydamasis tinkamos vietos jos 
atsikratyti ... Tuomet prasidėjus atotvyniui šiaurėje pasirodo sa- 
liūkštė su skyle viduryje ... Vėjas plačiai atveria žabtus, susigrūda 
debesis į burną, iškimšdamas skruostus, suraukia antakius, neria 
link saliūkštės ir prideda burną prie jos rytinio šono ... Jo vardas 
yra Evras ... Ir jis pučia ... Ir groja ... Pučia ... 


| sIELOS MUSĖ. Ji didelė ir ilga, beveik žmogaus pavidalo, 
raudonomis šlaunelėmis ir dviem kojomis, kurios jai skrendant 
nukara it raudonkojo tuliko, genančio nepageidaujamą svečią 
iš savo lizdavietės. Jai būdingas dainingas zyzimas. | 

Guliu pievelėje prie ežeriūkščio, visiškai be jėgų ... Sala nutilo, 
įsibėgėja potvynis ... Galvoju, kokia sužavėta būtų Sigrida tai pama- 
čiusi ir išgirdusi, bet, laimei, ji didžiojoje saloje su kunigu Paulmiu, 
kitaip vėl būtų mirusi ... Ir dar galvoju, kokia įstabi naujiena tai 
būtų mano garbiajam rektoriui, garsiajam, dangaus palaimintam 
filosofui, kūniškų ir dvasinių žinių sergėtojui, geraširdžiam Olei 
Wormui, kuris pasigailėjo sutrypto, vėtomo ir mėtomo mažojo 
brolio gamtos mokslų srityje Jouno Paulmasono iš Islandijos ... 
Ak, taip norėčiau nusiųsti jam šią muzikinę salą kaip padėką už 
tai, kad kurį laiką priglaudė mane po savo akademiko mantija ... 
Ak, kad galėčiau priversti bent vieną čia įlankoje prisišvartavusį 
Anglijos silkių laivą nutempti salą į pietus, į Kopenhagą ... Bet tai 
neįmanoma ... Tad man teks ją nupiešti ... Pamėginsiu nusiųsti 
jam piešinį ... Aš išvargęs, mano žila galva nusvirusi į šoną, mano 
rankos guli suglebusios, kojos išskėstos ... Esu sudribęs it kokia 
skudurinė lėlė, po atšiauraus žaidimo vaiko numesta į šalį ... Vaikas 
kažkur nubėgo, o lėlė drykso kampe ... Taip būna, kai gamtos jėgos 
pasidžiaugia trumpalaikiu žaidimu, akimirksniu pasibaigiančiu 
galingesniojo naudai, palikdamos varganą žaislą mintyse žaisti visų 
neįvykusių žaidimų, iš kurių, matyt, nieko nebebus ... Bet šiandien 
nėra nei graužiančios abejonės, kad viskas kada nors stos į savo 
vietas, nei skausmingo tikrumo, kad kalnui niekada nepritrūks 
sniego ... Tai nebuvo nei žemės drebėjimas, nei sniego griūtis ... 
Kaip žaidimas, kuris lieka lėlėje, taip ir muzika tęsiasi manyje ... Aš 
esu įkvėptas, pripūstas pasakojimų, eilėraščių, kurių mane išmokė 
padūkėlis brolis rytys ... Jaučiuosi taip, tarsi žinočiau viską, ką dera 


172 


žinoti! Visi mano kūno skyriai prisipildė žinių, kurias gali sukaupti 
vienišas žmogus, atskirtas, be knygų, mokytojų, be iliustruotų 
pasakojimų ir senų išmintingų moterų ... Aš pats esu kaip vado- 
vėlis, kurio viename tome kietais odiniais viršeliais slypi pasaulio 
išmintis iš daugybės tankiai prirašytų foliantų, gausiai iliustruotų 
ir perrištų arklio karčių virve, kad neišlakstytų puslapiai ... Kad 
ir ko manęs paklaustum, apie didelius dalykus ar apie mažus, aš 
žinau atsakymą ... Vienodai tiksliai galiu apibūdinti kimų didžiojo 
dančiasnapio poravimosi riksmą, žiaurią raudonkarčio banginio 
prigimtį, paskutines Grenlandijos kolonijos dienas, tarp negrų 
paplitusią poligamiją, sprogstamąją parako galią, veiksmingą vaistą 
nuo trydos, trispalvės našlaitės švelnumą ... Nėra nieko, visiškai 
nieko, kas man būtų paslaptis ... Aš - visažinis ... Mane pagauna 
žiovulys ... Plačiai pražioju burną, plokščiais delnais glostydamas 
veidą, įkvepiu ir iškvepiu garsiai pasisiurbčiodamas, visiškai be 
baimės, kad kokia nors oro dvasia prasismelks į mane ... Suploju 
delnais - lai jos ateina! Šiame išminties prikimštame Joune jau 
nebėra laisvos vietos ... Jaučiu, kaip mažiausiai trys dvasios mėgina 
sykiu prasibrauti man burnon, ieškodamos įėjimo į mano kūną 
per trachėją žemyn ... Leidžiu joms siautėti ... Jaučiu, kaip jos be 
paliovos daužosi į gomurį, tačiau joms teks nusivylusioms kiūtinti 
šalin ... Mano ryklė prikimšta it daniška dešrelė, turbūt pilna kartų 
išminties apie ankštinių augalų ir česnako istoriją, tad niekas, kas 
bent menkiausia užuomina sietųsi su puolusių velnių savanaudžiu 
būdu, negali prasibrauti pro šį kamšalą, ne, nes ten praeiti įstengs 
tik pasiaukojantis gyvybės dvelksmas, skaistus, mėlynas ir tyras, 

gaivinantis širdį ir maitinantis protą ... Atsisėdu ... Nevaldomai 
linguoju į priekį ir į šonus ... Vėl atsigulu ... Gal pasaulis ir įžengė 
į mano skeletą, bet nepasakytum, kad jis susidėliojo ten kokia nors 
racionalia tvarka ... Tikrai, ir kaipgi jis galėtų susidėlioti? Juk buvo 
per daug vyksmo, kai simfonija pasiekė savo apogėjų ir natų tem- 
pas susiliejo su manuoju ... Dažniausiai šią muziką aš priimdavau 
išskėstomis rankomis, tačiau buvo akimirkų, kai atgręždavau jai 
"nugarą arba klūpodavau ... Penkis kartus natų šėlsmas partrenkė 
mane ant žemės... Aš šaukiau ir dejavau, baubiau ir aimanavau ... 
Taip, tai neabejotinai mane persmelkė. Ugnis, oras, žemė, vanduo - 
viskas sukurta iš šių elementų, įskaitant ir mane patį ... Kad ir kas 
įsiskverbė į mane, tai yra padaryta iš tos pačios substancijos kaip ir 
aš pats ... Ji gali būti karšta, sausa, šalta ar drėgna ... Taigi savyje 
aš galiu rasti tinkamą vietą viskam, tarsi būčiau milžiniškas dvy- 
likaaukštis pastatas, labai erdvus, su kabinetais, pilnais lentynų ir 
skrynių su daugybe stalčių ... Dviejuose savo širdies skyriuose aš 
sudėliojau viską, kas yra šilta, šviesu ir pavasariška: pasakojimus 
apie švelnią kūdikių prigimtį, skaisčių mergelių žygius, netikėtą 
laukinių žvėrių pagalbą, gydomuosius augalus, kuriuos reikia rinkti 
iškritus ryto rasai, švytinčias, auksines brangenybes, padirbdintas 
šventosios šeimos ir kitų šventų būtybių garbei, arba relikvijorius 
šventųjų kaulams ir odai, na ir, žinoma, pelikaną ... Kai kuriems 
dalykams leidžiu tekėti savo kraujyje, namuose viso ko, kas karšta ir 
drėgna: daugybę visko, susijusio su moters pasauliu, jos darbu, jos 
įsčiomis, jos meile vaikams ir vyrui, nors kai kuriems šviesiems jos 


dalykams aš surandu vietą inkstuose pagal alchemikų klasifikaciją, 

o kitiems dar žemiau, papilvėje, bet čia mane veda astrologijos tai- 
syklės ... Ir taip toliau, tarsi būčiau ūkvedys šio didžiulio pastato, 
kuriame sukaupta mano kolekcija ... Taip, pastatas didžiulis, nors 
ir sukriošęs, vario plokštelės ant bokšto stogo, kurių dar nenupūtė 
vėjas, pažaliavo, vidinės sijos supuvo, o rūsį reikėtų išmėžti ... Einu 
iš kambario į kambarį su didžiuliu raktų ryšuliu ant juosmens ... 
Mintyse laipioju koridoriais aukštyn ir žemyn, atrakinu duris į 
inkstus, užrakinu šlapimo pūslės duris, išimu daiktus iš skrynių, 
pakabinu juos prie lubų, padedu ant tyrinėjimų stalo ... Ir taip 
lėtai, bet užtikrintai kilnoju savyje viską iš vienos vietos į kitą, kol 
viskas atsiduria tinkamose lentynose ... Vienas dalykas patenka į 
smegenis, kitas į kepenis, o trečias - į galūnes ... Sudėjęs į blužnį 
viską, kas pasaulyje šalta ir melancholiška, valdoma karčios juodos 
tulžies, kurią ji verda savo katiluose, arba į jos natūralų atitikmenį 
negandų virale, suprantu, kad, deja, mano esybės ten per daug - 
toje vietoje rikiuojasi augalų nuodų talpykla; žudančios kriauklės 
ir mineralai; graviūra vyro, kuris nužudė savo žmoną, įgrūdęs jos 
galvą į verdantį miežių košės puodą; įvairūs liūdni eilėraščiai apie 
tamsius laikus, kuriais gyvename, įskaitant keletą to, kuris vieš- 
patauja šiame statinyje, kaip antai, „nuodėmių saulę juodžiausią, 
/ mūsų padangėj užgimusią, galvažudžiui prieglobstį teikiančią, / 
šlovint dabar esu priverstas“; lydekos plaukiojamoji pūslė; atšipę 
ašmenys kirvio, kurį aštuoniasdešimtmetis Altingo budelis Jou- 
nas Jounsonas naudojo „moterų ugniai“* Bjornui Torlauksonui 


* Moterų ugnis - suvedžiotojo keningas. 

nukirsdinti - jam prireikė trijų tuzinų kirčių kaklo sąnariams 
atskirti; taip pat debesys, vadinami driūblėmis, ir visokios panašios 
juodosios tulžies nesąmonės ... Visa tai sudėjus į blužnį, galiausiai 
pasiekiama pusiausvyra ... Po visa ko aš pajėgus pakilti ... Šiaip 
taip atsistoju ant kojų ir stoviu tiesus ... Jeigu didžiojoje saloje 
stovintis akylas žmogus prisidėtų prie akių gerus žiūronus ir tarp 
kyšulių išvystų Aukso Lokio salą, jis būtų tiesiog pritrenktas ... Ant 
ežeriūkščio kranto vakarinėje salos dalyje jis pamatytų šešiasde- 
šimt penkerių senolį nudrengtu drobiniu paltu, žila galva, it švylio 
apyžiedis rudenį ... Bet jeigu stebėtojo stebuklingas žvilgsnis būtų 
pakankamai galingas ir įsiskverbtų giliau, savo aštriomis akimis 
jis pamatytų ne žmogaus pavidalą, o statinį, kuriuo jaučiuosi esąs, 
suręstą iš medžių, siurbusių vandenį ir išdygusių iš žemės, apmū- 
rytą plytomis, išdegtomis ugnyje ir išdžiovintomis ore: 


Švyturys pasaulio pakrašty ... 


Čia stoviu aš, linguodamas, regėdamas save beveik didingą ... 


| KORALAS. Koralu vadinamas akmuo, kuris iškyla į paviršių, 
atskirtas nuo jūros dugno potvynių, atoslūgių ar pašėlusių audrų, 
yra žalias it medis arba gyvybingas ūglis, tačiau vėliau suakme- 
nėja, virsdamas raudonu arba margaspalviu - priklausomai nuo 
sąnašų jūros dugne. Jis numalšina audras, blogą orą ir saugo 
nuo trolių bei dundulio. Išminčiai sako, kad, nešiojantis jį su 
savimi, žaibas nepadarys turėtojui jokios žalos, taipgi ir laivui, 

namui ar laukui, kuriame jis yra. Be to, žmogaus, kuris jį turi, 
neveikia burtai, nes jis išsklaido raganystes, tad visos piktosios 
dvasios jo vengia. Kai kas sako, kad tie, kurie jį turi, klestės ir 
visada bus mylimi. Jeigu jis išbarstomas vynuogyne arba kitose 
panašiose vietose, bus gausus derlius. Nešiojamas ant kaklo, jis 
sergsti nuo visų pilvo negalavimų. Esama tvirtų įrodymų, kad 
įkaitintą iki žioravimo koralą užgesinus piene, o paskui davus 
išgerti tą pieną apetito neturinčiam ar dieglių kankinamam 
žmogui, jis bus išgydytas. Yra tvirtinančiųjų, kad koralas turėtų 
būti tai, ką senoliai manė esant vandenių arba dvergų kūriniu. | 


Po vidurdienio ėmė pliaupti lietus, šlovė ir garbė gailestingajam 
Viešpačiui ... Yra vilties, kad artinasi šios baisios žiemos galas ... 
Na, tikriausiai artinasi ... Jeigu neklystu, mirtinai šaltas ledkal- 
nių laivynas vis dar dunkso šiaurinėje įlankoje ... Bet čia, kaip ir 
kituose dalykuose, geradaris Viešpats pasvers savo vaikų darbus 
ir skirs mums likimą ir lemtį atsižvelgdamas į tai, kurioje pusėje 
stovės didesnė minia Jam suskirsčius žmones sielų teisme ... Dėl 
ankstyvo pavasario negali būti tikras, bet visgi ... Praėjusių metų 
vasarą Altinge Skaulholto vyskupu buvo išrinktas tasai gerasis, kil- 
nusis žmogus Brynjėlfuras Sveinssonas, tad dabar į jį dera kreiptis 
„Jūsų Šventenybe Vyskupe“ drauge su kitais puikiais titulais, api- 
būdinančiais jo įstabų gerumą ir labdaringumą ... Dėl to kai kurie 
jo rinkėjai persikraustė iš Creditum pozicijos į geresnę, žinomą 
kaip Debitum ... Slėpdamosi nuo liūties avys susispietė pašiūrėje, 
visos, išskyrus juodąją, kuri pratrūkus debesims tol šėliojo, kol jos 

vilną taip permerkė lietaus vanduo, kad ji parsvirduliavo namo 
pas kitas vilkdama pasturgalį ... Ėmus garuoti jos kailiui, pasklis 
nepakeliama vilnos smarvė ... Man nė motais, nes mano avys, ką ir 
besakysi, savimi rūpinasi pačios ... Žiemos aky aš šeriu jas kieme, 
pavasarį išleidžiu ganytis, paskleidžiu likusius šieno kuokštus lauke, 
palieku praviras avidės duris ... Tai, žinoma, menka gyvulinin- 
kystė, bet aš gi ne ūkininkas, neturiu tam pakankamai laiko ... 
Aš pats ieškau užuovėjos žmogiškoje pašiūrėje, įpučiu ugnį, įmetu 
į ją glėbelį vandenyno išplautos medienos prakuroms, uždedu ant 
ugnies nediduką molinį puodą ir verdu paskutinius vikius laše 
pieno ... Kartais trokštu išmanyti tabako lapų rūkymo meną, kas 
man atrodo malonus laiko praleidimas jų turintiesiems ... Kai bu- 
vau uždarytas Mėlynajame bokšte, ten buvo vienas olandas, kuris 
kiekvieną vakarą po vakarienės rūkydavo tabaką ir noriai dalijosi 
su savo likimo draugais kaliniais šio meno paslaptimis ... Netru- 
kus jie likdavo kiekvienas su savo pypke, godžiai traukdavo dūmą, 
mažakalbiai, paskendę savo mintyse ... Tada aš negalėjau sau leisti 
prisijungti prie olando mokyklos, taip, daug ko tada turėjau atsisa- 
kyti ... Įmaišau vikių pieną į tą truputį košės, užsilikusį dubenėlyje 
nuo ryto, ir atsisėdu ant lovos krašto ... Mane aplanko pelė ... Ji 
ieško šilumos, tikėdamasi trupinėlio, prastų Jouno valgymo manie- 
rų malonės ... Ji laukiama, nes jaučiuosi jai skolingas ... Ši mažylė 
atplaukė čia ant namo liekanų po didžiulės lapkričio audros ... Iš 
kur ją atnešė, nežinau, bet aišku, kad trobą sudraskė ir nubloškė į 
jūrą, o peliukė nukreipė šį plaustą čionai ... Ankstesnių gyventojų 
skarmalai buvo liūdnai įsipainioję į lūžusias sijas: kojinės ligi kelių, 

paltas, apatiniai, vystyklai, bet jokių kūno dalių ... Pati peliūkštė 
jojo ant apdaužyto lovos galvūgalio, gana dailiai išpjaustinėto, ant 
jo galima buvo įskaityti paprastas didžiąsias raides: 


„10 DUKTĖ 4 VIEŠPATIES... 
ji 
Iškart sumojau, kad čia mįslės, žinomos kaip anagrama, pavyzdys, 
ją galima panaudoti ateičiai numatyti; nepriartėjau prie jos spren- 
dimo arčiau kaip TIK DU ir PATS ŠEIT, ir nė vienas sprendimas 
manęs netenkina ... Paslaptingoji lenta dabar kabo troboje virš 
durų, o kiti atplaukę daiktai pasitarnavo malkoms arba namo 
skylėms užlopyti ... Tai išgelbėjo man gyvybę, kai vasarį prasi- 
dėjo šalčiai ... Aš pakabinu šaukštą košės iš dubenėlio ir iškratau 
ant grindų priešais ugniakurą ... Pelė atlekia žaibu ... Prisėdusi 
ant pasturgalio it kūdikis ji imasi ryti košę, kimšdama ją į burną 
priekinėmis letenėlėmis ... Po to ji priversta kruopščiai nusivalyti 
snukutį, nes košė prilimpa jai prie ūsų taip kaip ir man ... Aš 
pratrūkstu kvatoti, nes mudu abu juokingi ... Ji krūpteli, liaujasi 
švarintis ir suklususi laukia ... Aš vėl nusikvatoju, šįkart dirb- 
tinai ... Dabar peliukė žino, kad čia tik senasis Jounas, ir toliau 
švarinasi ... Mano ranka savaime pakyla ir patapšnoja šalia gulinčią 
antklodę; toji antklodė primena mums, kad Sigridos nėra ... Kai 
kartu sėdėdavome ant lovos, pavyzdžiui, pučiant nežmoniškam 
vėjui arba sniegui užpusčius trobelę, atsitikdavo, kad šita pati ranka 
palįsdavo po žmonos apatiniais ... Ranka ten išsitiesdavo, o delnas 
slysdavo aukštyn ligi nugaros vidurio lėtai ją glamonėdamas, iš 

ten judėdamas pro tarpumentį link kaklo kaulo, masažuodamas 
mazguotus raumenis ... Sigai po dienos darbų tai patikdavo, nes 
ji visada dirbdavo sunkiau už mane, nors niekada man dėl to ne- 
priekaištavo ... Jos nebelikus, man trūksta šitų glamonių ... „Tavo 
tokios karštos rankos", - sakydavo ji, mano rankoms klajojant, žiū- 
rėdama į mane savo švelniomis, akmens pilkumo ruonio akimis ... 
Tada mano ranka panorėdavo judėti žemiau, žemyn nuo menčių 
trindama varganą kūną po pažastimis, kur nuovargis galėjo būti 
didžiausias ... Iš ten ji slysdavo jos stuburu, spaudinėdama ilgų 
pirštų galiukais šen bei ten į aplinkinius raumenis ... Po to ranka 
pailsėdavo ant jos klubo, tenai ji ilgai gulėdavo nejudėdama ... 
Nugara ir delnas šildydavo vienas kitą ... Tuo įprastiniai mano 
rankos reikalai ir baigdavosi, bet pasitaikydavo, kad prieš išsi- 
nerdama iš rūbo ranka stabtelėdavo ties kryžkauliu, kur stuburas 
dingsta tarp sėdmenų ... Tai minkšta moters vieta ... Tą akimirką 
aš visada susimąstydavau ir visada galvodavau tą patį: tai galėtų 
būti uodegos vieta, nesvarbu, ar toji būtų gauruota, plunksnuota, 
ar žvynuota ... Ir nieko nelaukęs imdavau tyrinėti ir čiuopti tą 
vietą ... Ponia Sigrida reaguodavo žaibiškai, užkišusi savo ranką 
už nugaros tvirtai sugriebdavo maniškę ir ištraukdavo sau iš po 
suknelės, o paskui pabučiavusi mano ranką ir delną sakydavo: 
„Ačiū, brangusis, jau gana“, nes mano lytėjimas nebebuvo skir- 
tas žmonai pamaloninti, o virsdavo mokslininko čiupinėjimu, 
patvirtinančiu mintis, pradėjusias šėlti mano galvoje: Totorijoje 
auga krūmas, vadinamas boramezu, kurio vaisius yra ėriukas ... 
Kiekvienas augalas subrandina vieną ėriuką ant aukšto stiebo, 


augančio iš krūmo vidurio, kaip rabarbaro žiedas iš rabarbarų są- 
žalyno ... Ėriuko vaisius auga pumpure, apklotas žiedlapių, baltas 
ir pūkuotas it karšta vilna, kol subręsta ir atgyja, paskelbdamas 
apie tai veriančiu mekenimu ... Tuomet Totorijos valstiečiai nui- 
ma avių derlių ... Jie keliauja į aukštikalnes švysčiodami pjautuvų 
ašmenimis ir nurėžia ėriukus nuo stiebų; prie tų stiebų gyvulėliai 
prisitvirtinę virkštele ties bamba kaip žmonių vaikai ... Tai turėtų 
būti triukšmingas darbas, bet labai apsimokantis, nes boramezo 
ėriukų mėsa savo skoniu primena žuvį, o kraujas - medų ... Toks 
dauginimosi būdas panašus į mažo paukštelio, čia Islandijoje va- 
dinamo kiele, kuris, sakoma, gimsta iš jūros dumblių lapų, nors 
mums iš tų paukščių nėra jokios naudos ... Taip pat gerai žinoma, 
kad Finmarke lyja graužikais rūšies, vadinamos Mus norvegicus, 
samiai juos vadina lemingais ... Jie dauginasi ne kaip daugelis kitų 
rūšių kailinių žvėrelių, o užgimsta iš audros debesyse susikaupu- 
sių sėklų ... Aš pats mačiau ir čiupinėjau išdžiovintą šio Žvėrelio 
kailiuką Museum Wormianum ... Be atvangos ieškančiam ir kuo 
išradingiausiam muziejaus kuratoriui vien dėl savo atkaklumo 
pavyko parsisiųsdinti vieną egzempliorių iš Bergeno, Norvegijos, 
nors šių žvėrelių sunku rasti net jų tėvynėje, mat vidurvasarį, žolei 
užaugus jiems virš galvos, jie uždūsta pievose, o kūnelis greitai su- 
yra ir pradingsta... Anglijoje žmonės naudojasi tuo, kad tenykštės 
jūrų gilės gimdo žąsis, kurias popiežininkų laikais buvo leidžiama 
valgyti per pasninką, nes bažnyčia priskyrė jas prie žuvų ... Taip 
pat daug kur rašoma, kad egiptiečius apninka iš Nilo upės mo- 
lio užgimusios pelės, jos puola jų kviečių laukus ir nugraužia iki 


paskutinio grūdo ... Taigi, esama pavyzdžių, kaip drėgnas oras, 
jūros ir žemės augalai ir upės sąnašos pagimdo gyvas šiltakraujes 
būtybes, ką jau kalbėti apie keistą prigimtį kelių padarų, kurie 
yra šaltakraujai, turi mažai kraujo arba išvis yra bekraujai: pintys 
užgimsta iš akmenuoto jūros dugno, perlai kriauklėse, o musės 
gintaruose ... Man apie tai bemąstant įkvėptam savo žmonos kryž- 
kaulio lytėjimo, atrodė, kad didžiuliai gamtos istorijos žingsniai, 
kuriuos šis mokslas žengė per kelis pastaruosius dešimtmečius, davė 
mums abejonę, jog Kūrėjas tarp rūšių, išbarstytų po Žemę pradžių 
pradžioje, bus pastatęs neperžengiamas sienas ... Dabar mums, 
gamtininkams, atrodo, kad sąsaja tarp gyvų būtybių per įvairius 
įėjimus jų skirtingai sukurtuose kūnuose ne tik įmanoma - kartą 
mačiau vanagės žolyną, įsišaknijusį ir vešintį žmogaus ausyje, - bet 
Viešpats į kiekvienos mielos būtybės kelionmaišį dar įdėjo knygą, 
kurioje slypi visų kitų sukūrimo receptai ... Filosofiniu požiūriu 
kiekviena miela gyvūnų, augalų ir mineralų rūšis geba būti visų 
kitų egzistavimo priežastimi ir, - nors labai dažnai dėl fizinių 
apribojimų toks dalykas, regis, yra absurdiškas, turint galvoje dy- 
džių skirtumus ir panašiai, - jais visais srūva tie patys netolydūs 
gyvybės syvai kaip ir giliai po žeme tekantieji, kurie neša su savimi 
sudūlėjusių kriauklių, lapų ir plunksnų liekanas ... Išties, jei pirštu 
perbrauki per bitės ir žiurkės kailiuką, pojūtis tas pats ... Jos seserys, 
nes abi trumpaplaukės ... Tai man tiesiog sako, kad graužikas ir 
bitė kilę iš tos pačios dirbtuvės ir jų sukūrimo metodas tas pats ... 
Tačiau daug keistesnė yra rečiausia tokios prigimties apraiška, kuri 


tiesiogiai veikia žmoniją ir yra atgrasi visiems dievobaimingiems 

žmonėms; vis dėlto gamtininkas, laiminamas Dievo ir naudoda- 
masis galiomis, kurias gailestingasis Viešpats jam suteikia, turi 
stoti su ja akistaton, ją apžiūrėti, tyrinėti ir gvildenti - tai faktas, 
kad žmogiškos padermės moterys gali gimdyti kačiukus arba dėti 
milžiniškus kiaušinius ... 


| SIRENA. Dainuoja taip gražiai, kad jūreiviai ją išgirdę būna 
apžavėti. Pasigirdus jos šauksmams norvegai puola dainuoti, 
giedoti posmus ir irkluoti kaip pašėlę. | 


Esama akmens, vadinamo hAysterolithos, kurį galima išvysti karališ- 
kose kolekcijose arba spausdintų knygų iliustracijose; jis išsiskiria 
nuostabia prigimtimi: atkartoja vyro penio ir sėklidžių formas, o 
virš jų — visiškai susiformavusios moters makšties pavidalas ... 
Ką didžiai geras ir budrus Viešpats turi galvoje leisdamas gamtai 
ištraukti tokį kąsnelį iš savo katilo, atspėti nesunku - parodydamas, 
kaip lengvai jis gali išminkyti žmogų iš žemės molio, jis nori įspėti 
paslydusius žmonių vaikus galįs sudaužyti egzistuojantį pavidalą 
ir nulieti jį iš naujo ... Žmonės privalo dailiai elgtis, puoselėti 
gerus įpročius, mylėti vienas kitą, bijotis Jo ir Jį garbinti ... Jis pa- 
sirinko būtent šias kūno dalis, kad žmonės gerbtų įstabią užduotį, 
kurią jiems skyrė — eiti ir daugintis, ir pripildyti visą Žemę ... 
To pasiekti galima tik santykiaujant, kai vyras įterpęs savo orga- 
ną į moters makštį palieka ten savo sėklą, kad ji susimaišytų su 
jos krauju ir prasikaltų it sėkla drėgnoje dirvoje ... Moters lyties 

organai yra durys, pro kurias turi praeiti kūdikis per sąrėmius, 
gimdymo skausmus, o šie žodžiai liudija su šia užduotimi susijusią 
kančią ... Pribuvėjos šiame tarpduryje deda gydomuosius žolynus 
ar akmenis gimdymui palengvinti, nes Ievos dukterų kančia, net 
ir neatsakius joms visokeriopos įmanomos pagalbos, jau ir taip 
siaubinga ... Žmonių kalbama ir apie slaptingas moters dureles, 
tačiau tai liūdnas pavadinimas, išreiškiantis mūsų bejėgystę, su- 
sidūrus su galvosūkiu, kai bandome numatyti, kas slypi viduje ir 
kas pasirodys iš tos paslaptingos skylės ... Vyras retai noriai sėdi 
priešais tas duris laukdamas, kol jos atsivers kūdikiui, išaugusiam iš 
jo sėklos ... Laukimas besiklausant moters dejavimo ir naujagimio 
išvadavimas iš įsčių yra visateisis moterų darbas, tačiau man teko 
visa tai patirti ... Tai nutiko mums pirmąsyk bėgant nuo Maitva- 
nagio iš Skardžių įlankos pakalikų ... Arklio neturėjome, Paulmiui 
Gvudmundui tebuvo devyneri, Haukonui ketveri, o Siga - dienų 
gale su mūsų trečiuoju ... Buvo prasidėjusi žiema, tad judėjome 
iš lėto ... Tie žmogvilkiai dar nebuvo pagrobę skrynios su mūsų 
drapanomis, knygomis, akmenimis, druskomis ir kitais vertingais 
daiktais, kuriuos buvau sukaupęs ... Siga ėjo priekyje, Paulmis 
Gvudmundas motinai iš paskos, o aš saugojau užnugarį su mažyliu 
ant rankų ir skrynia, pririšta man ant nugaros ... Stojo vakaras ... 
Papūtė šiaurys ... Darėsi vis sunkiau rasti, kur pastatyti koją ant 
slidžios žvyringo paplūdimio žolės, nors ja eiti buvo lengviau, nei 
drambloti klampiais pakrantės smėlynais ... Kai buvau priverstas 
atsukti vėjui petį, kad manęs nepargriautų, šūktelėjau žmonai: 
„Prilaikyk berniuką, nes jį gali nupūsti ...“ Tada ji sustojo ir prieš 

atsakydama išleido gilų atodūsį: „Ne, Jounai, tau teks pačiam, nes 
aš tuoj gimdysiu...“ Po to vandens išgrauža jinai nusileido prie 
vandenyno, susirado plyšį lavos sienoje ir pradingo viduje ... Paul- 
mis Gvudmundas buvo bebėgąs jai iš paskos, bet aš liepiau jam 
grįžti prižiūrėti savo broliuko ... Suradau berniukams užuovėją 
nuo audros, pasodinau mažylį Haukoną ant kupsto, nusimečiau 
nuo pečių skrynią ir ją atidariau ... Rinkdamas daiktus, kurių gali 
prisireikti gimdymui, paaiškinau Paulmiui Gvudmundui, kad jų 
motina ruošiasi ilgai ir baisiai kančiai, kad beprasidedanti liga yra 
viena sunkiausių ir pavojingiausių, kokią moteris gali ištverti, ir 
neaišku, ar ji liks gyva, tačiau ši baisi jos kančia vyksta su Visa- 
galio Viešpaties žinia ir noru, mat tokiu būdu ji sumoka senovinę 
Ievos užtrauktą skolą ... Nurodžiau jam poteriaujant vadovauti 
mažajam broliukui; kartu jie privalėjo melstis gerajam Dievui, kad 
šis apsaugotų ir palaimintų tą sąžiningą, dievobaimingą moterį, 
jų motiną Sigridą, ir jų negimusį ir nekrikštytą brolį ar seserį, vis 
dar buvusį vaisiumi jos įsčiose, tačiau šią akimirką panorusį ateiti 
į pasaulį, kad galėtų Jo bijoti ir daryti gerus darbus šlovindamas Jo 
vardą ... Pasakiau jiems, jog jų motinos kančia bus tokia didžiulė, 
kad jie girdės jos šauksmus ir aimanas, jos pagalbos ir pasigailėjimo 
prašymus, kad jos dejonės bus veriančios ir begalinės, kad ji staugs 
it mirtinai sužeistas žvėris, tad broliai privalą karštai melstis, skar- 
dendami savo dar plonais vaikiškais balseliais ... Tada uždariau 
skrynią ... Prieš nusileisdamas pakrante pasižiūrėti, kaip laikosi 
žmona, užkėliau savo sūnus ant skrynios, ten jie tupėjo, tuodu maži 


Viešpaties jaunikliai, Paulmis Gvudmundas ir Haukonas, panarinę 

liesus pečius ir palenkę galvas virš sunertų rankų, čiauškantys 
Dievui, kad pasigailėtų, liedami ašaras ir giedodami psalmes, kad 
išgelbėtų savo besivaikuojančią motiną ... O tuo metu ji gulėjo at- 
sišliejusi į sieną olos gilumoje, įsirėmusi į uolą ir kulnais įsirėžusi į 
šlapią gargždą ... Susiraizgę jūržolių kuokštai karojo nuo visų olos 
atbrailų, lubos it dangaus skliautas žvaigždėmis buvo nusagstytos 
mažulyčiais jūrų spuogais, visos grindys nusėtos midijų nuolau- 
žomis, o tarp jų - viena kita jūrų žvaigždė ... Ola buvo gerai ap- 
saugota nuo vėjo ... Sigrida gulėjo pasikėlusi sijonus tylėdama, bet 
gausiai prakaituodama ... Galiausiai, man ištiesus po ja paklodę 
ir jau ketinant ant jos slėpsnų dėti gimdymo akmenį, ji atsivėrė ir 
kūdikis žengė per slenkstį ... Tai buvo mažylė Berglinda, ištryškusi 
iš motinos įsčių it šaltinis iš uolos ... Išėjus placentai, nukirpęs ir 
užmezgęs kūdikio virkštelę, aš atvedžiau mažuosius nuo skrynios 
dangčio ir parodžiau jiems seserį ... Jiems pasirodė neįtikėtina, 
kad šitoks mailius galėjo sukelti mirtiną pavojų tokiai suaugusiai 
moteriai kaip jų motina ... Mes laukėme ten, lavos užuoglaudoje, 
kol nurimo vėjas, o motina su vaiku brėkštant atgavo jėgas ... Va- 
landa karštos ir paveikios maldos gargždingoje pakrantėje taip giliai 
paveikė Paulmį Gvudmundą, kad jį aplankė šventas pašaukimas 
tarnauti Dievui ir tapti dvasininku, tačiau kokią įtaką ji padarė 
Haukonui, mes taip ir nesužinojome, nes nespėjus tam paaiškėti 
mes per beviltiškas klajones 1621 metų žiemą netekome tiek jo, 
tiek jo mažojo broliuko Klemenso ... Man vis dar veria širdį pa- 


galvojus, kiek mažai gyvenimo dienų Sigridai ir man buvo duota 

būti su mūsų mažyliais ... Vis dėlto esu dėkingas ir laimingas, kad 
šlovingasis Dangiškasis Tėvas jų pasigailėjo ir prispaudė vaikus 
prie savo maitinančios krūtinės, kai jų tėvui žemėje buvo atsakyta 
bet kokios pagalbos, o jo kraštiečiai visur kur varė jį iš savo namų 
negailestingais keiksmais ir šnypštimu ... Ne paslaptis, kas tūnojo 
už tų uždarų durų - ten glaudėsi šaltos širdys, taip pat stipriai 
sugniaužtos kaip budelio kumštis apie botago rankeną ... Sigridai 
pakilus nuo smėlio patalų, pastebėjau, kad per gimdymą po jos 
klubais su smėliu susimaišė rausvi akmenėliai ... Surinkęs kelias 
saujas, sudėjau juos į mūsų skrynią ir pasirodė, kad jie yra mineralo 
hematito giminaičiai ... Ligi pat tos dienos, kai skrynią iš mūsų 
pagrobė, Siga naudojo šiuos akmenis daugybės moterų sąrėmiams 
palengvinti, nes kaip žmogaus vaisius slypi ir auga paslaptingose 
motinos įsčiose, nepažinus ir galįs įgyti tiek nuostabios mergaitės, 
tiek apsigimusio nelaimėlio pavidalą, taip ir gamta užaugina savo 
skreite tiek neįsivaizduojamas pabaisas, tiek brangakmenius ... O 
jos gimdų laukiamieji yra plyšiai ir įtrūkimai Žemės kūne, olos, 
panašios į tą, kurioje užgimė mano mažoji Berglinda ... Aš atsilošiu 
lovoje ir ištiesiu rankas traškindamas sąnariais ... Peliukė vis dar 
tūno jaukiai susirangiusi prie ugniakuro ... Išties įstabu, kaip ji 
taikstosi su mano klejojimu ... Vikių košė dubenėlyje sustingusi, 
išgrandau jos likučius ir išdrabstau ant grindų ... Tokioje pasilinks- 
minimų vietoje kaip ši pasakotojas turi mokėti savo klausytojams, 
o ne atvirkščiai ... Peliūkštė kremta maistą, vis pastatydama ausis 


nuo mano balso ... 

| KRIAUKLĖS. Islandijoje randama keletas kriauklių rūšių. 
Išminčiai naudoja mūsų valgomas kriaukles, degina jas tol, kol 
įkaista iki švytėjimo, o paskui atvėsina jas jaučio šlapime. Tuo- 
met duoda moliuską ligoniui, įmaišę į maistą arba gėrimą, be jo 
arba jos žinios. Jos saugo skaistuoles nuo ištvirkėlių, o gašlūnus 
nuo nepasotinamo sanguliavimo. Tie, kuriuos kamuoja jūros 
liga, slapčia nusigauna į pajūrį ir praryja tris žalius moliuskus 
iš kriauklių esant priešpilniui, o paskui per delčią, kiekvienąsyk 
užgerdami gurkšneliu jūros vandens. Suvalgę jų per daug žmo- 
nės taip apgirsta, kad nepastovi ant kojų. Šią būseną vadina- 
me „kriauklių virpuliu“, išsimiegojus jis praeina. Moliuskai su 
kriauklėmis iššliaužia iš gelmių įpusėjus Žuvies ženklui ir vėliau. | 


Ertmės uolose dar vadinamos urvais ... Žemi urvai dažnai va- 
dinami grotomis, iš lotyniško žodžio grotto, taip pat reiškiančio 
„nedidelį urvą“, o dar grotto yra kamienas žodžio, kuris pietų šalyse 
vartojamas tam tikriems piešiniams apibūdinti, t. y. grotesgue ... 
Mačiau daugybę tokių piešinių Olės Wormo bibliotekoje ... Jie 
būdavo antraštiniuose storų mokslingų tomų lapuose, paraštėse, 
skyrių pradžioje arba tarp jų ... Šiuolaikiniai spaudos meistrai 
mąsto kaip senieji islandiškų rankraščių raštininkai, kurie įausdavo 
vilkolakius ir chimeras į iliuminuotas didžiąsias raides ir ornamen- 
tuotas knygų paraštes ... Čia kentauras, ten senė paukščio kojomis 
ar trigalvis šuo ... Būdami bibliofilai, raštininkai kaip niekas kitas 
suprato, kad tokios mažytės įdomybės - išsiilgtos poilsio stotelės 
skaitytojų akims monotoniškai leidžiantis puslapių kopėčiomis 


žodis po žodžio, iš kairės į dešinę, per visą eilutę ir žemyn į kitą... 
Jos būdavo atokvėpis protui nuo skaitinio ... Stebint lavos srautą, 
garo debesis, sraunias sroves arba vėjyje banguojantį lauką, akis ir 
protas nesiilsės tol, kol tėkmėje įžiūrės pažįstamus vaizdinius ... 
Net jei šie vaizdiniai niekada nesustoja, niekada neįgyja aiškių 
kontūrų, niekada nėra išbaigti ar vienodi, protas gali suvokti juos 
akimirksniu ... Tuomet laikas paliauja tekėjęs it upė ir virsta seka 
akimirkų, kurios gali greitai bėgdamos lipti viena kitai ant kulnų, 
sykiu išlaikydamos savo unikalų pavidalą ... Groteskiški paveiks- 
lėliai yra kaip tie besimainantys vaizdiniai, kuriuos aš pats dažnai 
regėdavau dūmuose, kerpėse ar debesyse ... Tarsi menininkas 
būtų perkėlęs vaizdą nuo savo akies paviršiaus ant lapo nė nesu- 
simąstydamas, ar jis įtikimas ir moksliškai pagrįstas ... Vaizdai, 
kuriuos piešėjas matė savo akimis ar sukurdavo savo vaizduotėje, 
akimirksniu tapdavo mūsų regimojo pasaulio dalimi ... Ak, tie 
piešiniai!.. Ak, tie tūkstančiai pamėklių ir susipynusių absurdybių, 
teikusių man atgaivą braunantis per storus Museum Wormianum 
foliantus ... Niekada nežinodavai, kur prasideda viena būtybė ir 
kur baigiasi kita ... Užpakalinės ožio kojos, geriau įsižiūrėjus, pa- 
sirodydavo besančios gėlės kotelio apačia, tačiau iš kotelio kalėsi 
ne žiedlapiai, o stručio plunksnos, kurių viršuje styrojo drugio 
sparnelių kekė ... Taip pat nebuvo aišku, ar ožio kūnas iš mėsos, 
ar iš mineralų, ar iš augalų vaisių ... Ir nors būdavai beveik tik- 
ras, kad apatinė kūno dalis marmurinė, nebuvo nė menkiausios 
abejonės, kad jo akmeninėmis venomis teka kraujas ... Ar kraujas 
raudonas ir karštas, ar žalias ir šaltas? Viskas auga iš kažin ko kito, 

tarsi gamtą tolydžio apniktų pašalinės mintys, tarsi ji vis stabtelėtų, 
griebtųsi naujos minties arba pusiaukelėje persigalvotų: mėlynojo 
strazdo sparnas driekiasi nuo mažo berniuko smilkinio, tačiau, 
mums nespėjus akimis pasiekti galiuko, sparnas persimaino į ryš- 
kiai žalius kopūsto lapus putomis drimbančiais kraštais ... Katinas, 
užuot tupėjęs ant užpakalinių kojų, sėdi ant uodegos, išaugusios 
iš jo klubų ir besirangančios jam po krūtine nesuskaičiuojamais 
nareliais it omaro uodega, katino snukutis sudėliotas iš uogų ke- 
kės, o aplink jo kaklą - brangakmeniais nusagstyta apykaklė ... 
Nejučiomis kyla klausimas - jei naminis gyvūnėlis toks keistas, 
tai koks, po paraliais, turėtų būti jo šeimininkas? Musių sparnelių 
karūna pūpso ant galvos moteriai su devyniais tešmenimis, ka- 
daruojančiais ant jos krūtinės ir pilvo, ji pati berankė, o jos kojos 
panašios į du susipynusius žvynuotus gyvatės kūnus ... Senovės 
Islandijos mokslavyriui Snorriui Sturlusonui šitie piešiniai būtų 
nepatikę ... Mat savo Skaldų vadovėlyje jis rašo: 

„Kardą vadinti gyvate yra išplėstinė metafora ir ji teisinga, 
nes kardo makštis yra jos kelias, o perpetė ir apkaustai - jos oda. 
Tai atitinka gyvatės prigimtį, nes ji išsirangiusi iš odos sliuogia į 
vandenį. Metafora yra taip sumanyta, kad gyvatė leidžiasi ieškoti 
kraujo upės šliauždama minčių taku, t. y. link žmogaus krūtinės. 
Manoma, kad tokia metafora yra gerai suvokta, jeigu priimtoji 
sąvoka išlaikoma visame posme. Bet jeigu kardas vadinamas 
gyvate, o paskui žuvimi ar rykšte arba pakeičiamas kokiu nors 
kitu žodžiu, žmonėms tai atrodo pabaisėtinai ir jie laiko eiles 
sugadintomis...“ 

O aš pasakysiu, kad tai niekai!.. Lai kardas virsta žalčiu, o žal- 
tys lašiša, lašiša - beržo šakele, toji - kardu, o kardas - liežuviu ... 
Lai viskas susilieja tokiu greičiu, kad niekad nebūtų atskirta ... 
Sutemų šaukliai nustūmė pasaulį nuo pamatų ... Jis nuslydo nuo 
ašies ... Apvirto aukštyn kojomis ... Dabar dangumi vaikštoma 
kaip grindimis; kol paprasti žmoneliai guli prisiploję ant savo 
apverstų stogų sijų, kybo ant pirštų arba raudodami nukraičioja, 
laisvamanių ordos sukyla prieš savo Kūrėją, naudodami kerus, 
kad apvirstų ore aukštyn kojomis, šokdami savo šlykštų karo šokį 
ant Dievo būsto stogų ... O niaurumoje aidi bjaurybių keliamas 
triukšmas ... Dievo namai sumindžioti ir išspardyti trypiančių ir 
šokinėjančių praturtėjusių naujųjų magnatų ir niekučių ištroškusių 
jų žmonų ... Žviegianti it rujojanti paršavedė, kriuksintis it šernas, 
besiropščiantis jai ant nugaros, jie savo geležimi kaustytais batais 
ir mirtį nešančiais pentinais baladoja nakties mėlynumo, giedras, 
žvaigždėmis nusagstytas išorines Dangaus sienas, tarsi jos būtų 
plūkta pjuvenomis pabarstyta viešnamių asla arba pilkos pirklių 
galinių kambarių grindlentės ... Šokančiųjų juokas maišosi su 
išbadėjusių labiausiai nepasiturinčių jų brolių ir seserų šauks- 
mais ... Taip, senojo Snorrio metaforos priklauso praeičiai, nes 
sveikas protas nepajėgus apibūdinti laisvamanių pasaulio ... Kol 
kolonija Grenlandijoje dar gyvavo, naudingos inuitų pagamintos 
prekės, kurių svarbiausia - apsauginiai iš ruonių odos ir polia- 
rinių lokių kailių pasiūti drabužiai, buvo gabenamos į Islandiją; 
inuitų moterys, regis, puikiai valdė adatą ... Tačiau tarp tų prekių 
buvo daiktų, kurių jokiam krikščioniui liesti nederėtų, kaip antai 

senovinių pagoniškų pabaisiukų skulptūrėlių, vadinamų tupila- 
kais ... Senelis Haukonas turėjo vieną tokį bjaurų mažą kipšą, 
išskaptuotą iš medžio, išpuoštą mažais kauleliais ir žmogaus odos 
lopinėliu su vis dar ant jo stirksančiais plaukais ... Šį savo turtą jis 
laikė paslaptyje ir saugojo savo darbo kambaryje po grindimis ... 
Šio padaro kūnas buvo šuns - luptas nuo snukio ligi pat uodegos 
galiuko, o šonkauliai ir stuburo slanksteliai kyšojo it pjūklo dan- 
tys; bet vietoj šuns galvos - vaiko kaukolė, žiūrinti per petį, tary- 
tum kipšui būtų nusuktas sprandas, o galva amžiams sustingusi 
pakaušiu į priekį ... Jo pilvas buvo pinčiuko galva su didžiuliais 
iššieptais dantimis ir akimis ant pagaliukų, tarp užpakalinių kojų 
vietoj pimpaliuko stirksojo kuolingos snapas, o po uodega galima 
buvo įžiūrėti ruonio galvą, besispraudžiančią iš šiknaskylės ... 
Buvo pasakojama, kad šis keistas daiktas buvo išskaptuotas ke- 
rėjimui ... Kalbėta, kad burtininkas, pasitelkęs magiškas galias, į 
jį iš pančių ... Vietoj atlygio jam buvo leista siųsti jį oru puldinėti 
priešų ... Ak, nereikia nė klausti, kas nutiktų sutikus tokį tipelį ... 
Iš tiesų, manau, būtų galima apsisaugoti sugrąžinus jį į rąstigalį ... 
Kalbama, kad tas, kuris iš pradžių jį prikėlė, turėtų rodyti į tupilaką 
pirštu piktai sakydamas: „Aš tave išlaisvinau iš medžio...“ Po šito 
demonas praras savo galias, nes jis, žinoma, pažįsta savo paties 
apgailėtiną pavidalą, ir burtininkas tą kartą bus saugus, tačiau 
Paskutinio Teismo dieną jam taip nepasiseks ... Aišku, ne visos 
piktosios dvasios yra tokios pamėkliškos, ne visos taip lengvai 
atpažįstamos ... 

| LIŪNĖS. Auga ant uoly prie jūros ir kai kurių vadinamos Ma- 
rijos jūržolėmis, arba mūšos dumbliais. Jos dažnai kepamos ant 
karštų akmenų ir iš jų išeina į sūrį panašūs paplotėliai. Įmaišius 
į pieną, liūnės padeda gerai išsimiegoti. Jas galima džiovinti kaip 


raudondumblius. | 


Jeigu mano dukteriai Berglindai būtų buvę duota gyventi, 
būčiau paprašęs jos man surasti vieną tokį ... Jeigu Sigrida ir aš 
būtume buvę tokie laimingi savo namuose, kaip nusipelnėme, 
būčiau paprašęs mergaitės ateiti į mano dirbtuvėlę ... Ten būčiau 
liepęs jai paieškoti malkų krūvoje drožinėti tinkamos pliauskos ... 
Ji būtų manęs paklaususi: 

— Kaip ji turėtų atrodyti, tėti? 

O aš būčiau atsakęs: 

— Kuo mazguotesnė šaka, kuo labiau persisukusi ir kreiva, kuo 
daugiau žmonių ją vadina išraita, kuo sunkiau jai surasti vietą tarp 
tiesių pagalių, kuo daugiau žmonių sutaria, kad ją reikėtų mesti į 
ugnį, kuo labiau ji bevertė, kuo labiau netinkama niekam kitam, 
kaip tik duoti valią vaizduotei, tuo labiau jos trokštu, tuo labiau 
geidauju pakilnoti ją rankoje, tuo labiau geidžiu, kad jos šakos ir 
venos rodytų kelią mano drožinėjimo peiliui ... Taip, atnešk man 
tokią pliauską... 

Ir mums, tėvui ir dukrai, kiekvienam drožinėjant po kreivą 
medgalį, būčiau kalbėjęs jai taip: 

- Jeigu skaisti mergelė ant tako raistyne sutinka nuklydusį 
arklį, ji mato tik arklį. Jis stovi ten, aukštikalnėje, vientisas ir 

nepadalytas. Jos jaunos akys jau perbėgo gyvuliu nuo galvos iki 
kojų, o protas perskaičiavo kūno dalis ir įsitikino, kad viskas savo 
vietoje: kojos, galva, kūnas, kanopos, uodega, karčiai ir snukis. „Štai 
ten arklys, - sako sau skaistuolės protas tokiu žaibišku greičiu, 
kad mergina to net neišgirsta. Ji daugiau apie jį negalvoja ir kaip 
niekur nieko tęsia kelionę. Tačiau dažnai viskas kabo ant plauko, 
nes mergelė privalo suimti domėn ne tik arklio kojas, galvą, kūną, 
kanopas, uodegą, karčius ir snukį. Negana, kad kiekviena kūno 
dalis savo vietoje, ji turi atkreipti dėmesį, į kurią pusę jos atsuktos. 
Nes jeigu arklio kanopos žiūri į priešingą pusę - tai vandenis ar 
raistinis, ketinantis mergelę pagrobti, užsisodinti sau ant nugaros 
ir nušuoliuoti nešinas ja į savo buveinę šalto viržynės ežeriūkščio 
gelmėse ... Prisimink, ką sakiau, Berglinda, jei sutiksi atokiai 
besiganantį arklį, pažvelk jam į kanopas. Jei arklys stovi ligi kelių 
žolėje slėpdamas savo kojas, eik šalin tvirtais žingsniais. Jei už 
arklio blizguliuoja ežerėlis, bėk tekina. O jei vandeniui pavyktų 
užsisodinti tave ant nugaros ir jis jau būtų beboginąs tave žemyn į 
savo šlapią guolį, sušuk jo slaptą vardą: „Negeida!“ Nes kaip ir kiti 
tamsos įrankiai, jis netrokšta girdėti savo vardo, kitaip nei gerosios 
dvasios, kurios suklesti ir įgyja galių, jei garsiai ištari jų vardus ir 
giedi joms pagyrimus. Arba gali sušukti „Ne, šito aš negeidauju“, 
ir jis tave numes. Prisimink mano žodžius, Bega... 

Štai kaip būčiau jai bylojęs, duodamas tėvišką patarimą ... 
Mat vandenis panašus į žmogų tuo, kad sunku atskirti piktadarį 
nuo gerojo ... Tačiau Žmogus visgi turi vieną privalumą ... Jei ant 
tako aukštikalnėje sutinki žmogų, nėra jokio skirtumo, ar jis stovi 

aukštoje žolėje, ar ant sniego plutos ... Hmm, įdomu, kuri Ario 
iš Skardžių įlankos kūno dalis žiūri atgal? Mintys išginė mane iš 
pirkelės ... Basčiausi po kupstynę it lunatikas ir atsipeikėjau tik čia, 
ant paties krašto akmenuoto kriaušio, suformavusio šiaurinį salos 
uostą ... Beee ... Dar vienas žingsnis ir būčiau nukritęs nuo uolos, 
įkritęs į vandenyną, nugrimzdęs it akmuo ir prigėręs, bet juodoji 
avis garsiu mekenimu išblaškė mano svajas ... Dabar mes kvit ... 
Beee ... Pažvelgęs į dangų išvydau vakaro debesyse groteskiškas 
figūras, išplečiančias ir peržengiančias proto ir suvokimo ribas ... 
Jos tarsi pūslėtieji guveiniai, paskleisti ant uolų išdžiūti ... Ir kaip 
akis klajoja nuo vienos būtybės prie kitos, ieškodama jas skiriančių 
ribų, taip guveinis augina vieną atšaką iš kitos ir klaidžioja nesu- 
skaičiuojamais sujungimais ... Nėra nei pradžios, nei galo, išskyrus 
visą nedalomą vaizdinį su visais jo elementais ... Niekada negali 
būti tikras, kuriam vienetui kuri galūnė ar kūnas priklauso, nes 
šakelės ir ataugos yra vienodai svarbios ... Mane aplankė mintis, 
kad būtent patys sujungimai, vietos, kuriose nareliai susitinka, yra 
amžinos ir absoliučios šiame pasaulyje, nes jos egzistuoja ir tuo 
pat metu neegzistuoja, nebent tik kaip tarpai, jungiantys visiškai 
nesusijusius reiškinius ... O tarpai tarp kūno dalių, kurias jungia 
sąnariai, gali būti neįtikėtinai maži, tokie mažulyčiai kaip tarpeliai 
tarp miniatiūrinių mėlynosios lavonmusės pėdyčių ir kojyčių ... 
Arba jie gali būti milžiniški, tokio neišmatuojamo dydžio, kad akis 
nesugeba jų aprėpti, žmogus neįstengia pamatyti polių, net stovė- 
damas tarp jų, arba žino apie vieną dalį, nė nenutuokdamas apie 
kitą ... Tikiu, kad šiose nematomose menėse ir gyvena Apvaizda... 

Tai buvo įrodyta senų senovėje, kai romėnų generolas Placidas išjojo 
medžioti elnio Tivolio miške ... Kai medžioklis įtempė lanką, ke- 
tindamas nušauti laimikį, kuris iš pirmo žvilgsnio atrodė besąs, jo 
paties žodžiais tariant, „greitakojis elnias“ - o aušra perfrazavo, pa- 
vadindama jį „elniu tauriuoju, rasa apšlakstytu, stotu pranokstan- 
čiu visa žvėriją “, - jis išvydo pašlovintojo Kristaus apreiškimą ... 
Tačiau dievybė neištaigauja liepsnojančių auksinių ragų labirinte ir 
nepuikuoja ant švytinčių jų galiukų - ji egzistuoja vaiskiame ryto 
ore tarp susiraizgiusių žvėries karūnos atšakų ... Generolui Placidui 
pasirodė, kad regi berniuką Jėzų, stovintį ant jauno elnio kaktos, 
įsirėmusį vienu kojos pirštu ir išskėstomis rankomis kviečiantį jį, 
pagonį, į Savo Tėvo karalystę ... Jo krūtinė suliepsnojo meile ... 
Auka nugalėjo medžioklį ... Placidas pasivadino Eustachijumi ir 
stojo meilės tarnybon ... Ir buvo paniekintas, apiplėštas ligi pa- 
skutinio siūlo, kankinamas, priverstas bėgti ... Jo sūnus sudraskė 
ir prarijo vilkai ir liūtai, jo žmoną išniekino piratai, tačiau jis vis 
tiek giedojo gerumą šlovinančias giesmes ... Jis atgavo savo turtus, 
susilaukė dar vaikų, bet atsisakė dalyvauti imperatoriaus Adria- 
no ugnies atnašavimuose, buvo įkalintas ir su žmona bei mažais 
vaikais paguldytas ant grotų ir iškeptas gyvas savo persekiotojo 
krosnyje, ligi pelenų sudegintas stabo, didžiulio bronzinio jaučio, 
viduriuose ... Kankinys tapo šventuoju Eustachijumi, kurio galima 
šauktis siaubingais laikais, kai šeimai gresia pavojus ... Elnio ragai, 


* „Elniu tauriuoju, rasa apšlakstytu...“ - eilutė iš Antrosios giesmės apie 
Helgį, Hundingo žudiką (Vyresnioji Eda). 

koralas, išskėsti pirštai, beržo šakelės, sumegzti žvejybos tinklai, 
kristalai, upių žiotys, gebenė, plunksniniai kamuoliniai debesys, 
dar vadinami Marijos kojų pirštukais, moterų kasos, - būdami 
skirtingi ir sudaryti iš priešingų elementų, visi šie reiškiniai visgi 
susiję su neregimomis jungtimis, o atvirkštiniai jų pavidalai, net 
nutolę viens nuo kito, liečiasi ... Ir jei aš, tiesdamas į dangų rankas, 
mėgdžiosiu jų pavidalą - suglausdamas pirštus ir vėl išskėsdamas, 
mojuodamas rankomis - tuomet aš, Jounas Paulmasonas Moky- 
tasis, nebebūsiu vienas ... Aš esu brolis viso ko, kas šakojasi, kas 
rangosi, kas susipina ir kas banguoja ... po dieną iškritusio lietaus 
pasaulio tinklas pasidaro regimas ... tą akimirką, kai stoja naktis, 
vilgšnos karoliukai žiba ant jo sidabro gijų ... gamta vientisa, kol 
jos dermė nepažeista ... tivyt ... tai aiškiai matyti šokant čia, ant 
uosto kriaušio krašto ... tivyt ... bet viskas susipainioja mėginant 
suklasifikuoti pasitelkus protą ... gijos atgaivina akis ir protą ... 
tik jas sunku suvokti ... tivyt ... sveikas sugrįžęs iš vandenyno, 
broleli jūrini bėgike ... tivyt ... Patmo saloje pats potvynis ... gijos 
driekiasi per mane ... tivyt ... aš jomis groju ... ak, kaip man dabar 
trūksta mano iliustruotų knygų ... tivyt ... geizerių paukščių ... 


197 


UODEGA, ARBA LIKUČIAI 


TAIGI ŠIĄ LAIMINGĄ VALANDĄ paliekame Jouną Paulma- 
soną Mokytąjį, gležną senolį, šokti su visata. Mes nesistebėsime 
kartu su juo, kai 1639 metų vasarą jo tremtis Aukso Lokio saloje 
bus atšaukta be jokio įspėjimo. Nelydėsime jo į Hjalčio vietovę, kur 
kunigas Paulmis Gvudmundas suteiks jam stogą virš galvos visiems 
penkiolikai jam likusių gyvenimo metų. Nesėdėsime su juo palinkę 
prie raštų, kai jis galiausiai bus laisvas atkimšti savo proto statinę ir 
išleisti visą per ilgą amžių sukauptą žinojimą, kurį jis dabar pradeda 
guldyti ant popieriaus savo globėjui vyskupui Brynjolfurui Sveins- 
sonui: biografinę poemą Fjolmodas“, gamtos mokslų traktatus, 
mažąją augalų knygelę, Edos komentarą, legendas, tremtinių baladę, 
banginių genealogiją ir atvaizdus ir daugybę kitų tekstų, padėjusių 
atsirasti šiai knygai. Mūsų nebus, kai septyniasdešimtmetis Jounas 
slapta pradės kūdikį su samdine, berniuką, pavadintą tėvo garbei, 
paveldėsiantį ir pusę jo pravardės bei tapsiantį Jounu Mažmokytuo- 
ju. Mes nedalyvausime, bet nusiųsime užuojautą, kai 1658-aisiais 
jis mirs ir jo noru bus palaidotas skersas priešais bažnyčios duris. 

Taigi sakome: 

— Sudie, broli Jounai, ir dėkojame, kad mus linksminai. Dabar 
jau gana, nes mums pakanka ir nuosavų sutemų šauklių ... 


* Žr. išnašą p. 31. 

Jounas Gvudmundsonas Mokytasis atsipeikėja aklinoje tamsoje. 
Jo drabužiai kiaurai permirkę, tačiau jam karšta ligi kaulų smege- 
nų. Jis guli ant nugaros gana seklioje karštoje versmėje. Jo rankos 
prigludusios prie šonų, kojos ištiestos, o pats jis sustingęs it me- 
dinukas. Jo pakaušis ilsisi ant švelnaus versmės krašto. Tirštas, 
klampus vanduo siekia jo smilkinius, ausys apsemtos. Dėl to visi 
garsai atrodo žemi ir tolimi. Jounas, pasirėmęs rankomis, pusiau 
iškyla, vis dar sustingęs, laukdamas šiurpuliuko nuo šalčio. Šioje 
tamsioje vietoje labai karšta, oras dar karštesnis už vandenį, tar- 
si būtų užviręs didžiulis katilas. Šiurpulio kaip nėra, taip nėra. 
Jounas išlipa iš karštos versmės, atsistoja, praranda pusiausvyrą 
ant slidaus dugno ir parkrinta - visa ši vieta švelniai juda it laivas 
pučiant švelniam brizui. Jis pritupia ir krato galvą, kad vanduo 
išbėgtų iš ausų, bet jos dabar prisipildo dunksėjimo, sunkaus ir 
ritmingo, - garsios tolimos kylančio ir krentančio vandens mūšos 
ir griausmingo siurbimo. 

Kol Jounas Mokytasis miegojo arba buvo nualpęs, jam prisi- 
sapnavo, kad jį aplankė žmogus pilkai rudu milo paltu ir pilkšvai 
raiba tokio paties audinio kepure. Po kepurės snapeliu it karoliai 
spindėjo rudos plunksnomis apkaišytos akys. Žmogus pasilenkė 
prie Jouno, priglaudė storą, galingą snapą jam prie ausies ir žemu 
balsu pračiulbo: 

- Kai nubusi, būsi pamiršęs savo vardą ir nuo šiol tave vadins 


Jounu Paulmasonu. 


202 


Jounui šis sapnas pasirodė keistas, nes toks ir yra jo vardas - 
Jounas Paulmasonas, dažnai šaukiamas Mokytuoju, tačiau kartais 
dar vadinamas tapytoju, o dar rečiau kaulo drožėju. 

Jounas Mokytasis pamėgina atsistoti darkart ir šįsyk sėkmin- 
gai. Jis žengia per bangas, atsargiai kiūtindamas slidžiu dugnu. Tai, 
be abejo, turėtų būti ola, plati ir aukštais skliautais čia, kur stovi 
Jounas, o į gilumą siaurėjanti, tačiau ji be paliovos juda. Kaip, po 
paraliais, jis čia atsidūrė? Paskutinis dalykas, kurį Jounas prisimena, 
yra tai, kad jis stovėjo ant garbanotos lavos, kuri suformavo šiau- 
rinį Aukso Lokio salos uostą, liežuvio galiuko. Potvynis pasiekė 
aukščiausią tašką ir jis traukėsi nuo bangos, laižančios jo batų 
galus. Tuomet bangos uoste ėmė dužti į povandeninę uolą ten, kur 
anksčiau jokios uolos nebuvo. Jounas lūkuriavo tiesdamas kaklą 
išvysti, kas iškils iš vandens. Padaras buvo juodas, virš jo putojo 
vandenynas ir judėjo jis žaibiškai. Nespėjusį nė sušukti iš baimės 
Jouną prarijo didžuvė. 

Ši rūšis jam pažįstama - Jounas Mokytasis žino, kad jį prarijo 
paprastasis tikrasis banginis, žiaurus siaubūnas, užaugantis ligi 
aštuoniasdešimties arba devyniasdešimties uolekčių ilgio ir tiek pat 
storio. Paprastai jis maitinasi tamsa ir lietumi, o kai kurie pasako- 
ja, kad jis minta šiaurės pašvaiste. Turėdamas tai galvoje Jounas 
sukaupia visą drąsą. Sprendžiant iš jo paties barzdos ilgio ir alkio 
keliamo mėšlungio, jis apskaičiuoja, kad pragulėjo be sąmonės 
žuvies pilve tris naktis ir dvi dienas, ir ji aiškiai ketina išspjauti jį į 
sausumą. Jounas keturiomis iššliaužia iš banginio pilvo per stemplę 


viršun į galvą ir įsitaiso ant gyvūno liežuvio. 

Visą dieną plaukęs banginis sustoja. Jis pražioja nasrus. Žuvies 
vidurius užplūsta šviesa. Jounui reikia laiko priprasti prie šviesos, 
tačiau greit jis išvysta, kad padaras įrėmė savo smakrą į žole apau- 
gusį krantą, tarsi apatinis jo žandikaulis būtų pakeliamasis tiltas. 
Kitame tilto gale jis įžiūrėjo dvi žmonių figūras, vieną prašmatniai 
pasidabinusią, o kitą vilkinčią juodai. Tai šviesusis, amžinasis Jouno 
Mokytojo globėjas, iškilusis vyskupas Brynjėlfuras Sveinssonas 
su visomis regalijomis, mitra ant galvos ir auksine vyskupo lazda 
rankoje bei mylimas sūnus, kunigas Paulmis Gvudmundas Jouna- 
sonas, Hjalčio dvasininkas. Jounas pasileidžia bėgti, skuosdamas 
iš banginio galvos slidžiu liežuviu, kiek tik neša jo nusilpusios 
kojos. Tada puola paslikas ant žemės liedamas dėkingumo ašaras 
ir bučiuodamas vyskupo kojas. Kunigas Paulmis Gvudmundas 
suklumpa prie tėvo ir pakelia jį nuo žemės. Jie puola viens kitam 
į glėbį garsiai raudodami. 

Skaulholto vyskupas palaimingai šypsosi regėdamas tėvą ir 
sūnų. Pakėlęs pirštinėtą ranką, jis peržegnoja didįjį banginį. Did- 
žuvė užveria nasrus, mosteli uodega ir dingsta gelmėje. 

Rašydamas knygą Iš didžuvės nasrų rėmiausi išleistais ir neišleistais Jono 
Gudmundssono Mokytojo (Ierdi) raštais. Su visa šia medžiaga elgiausi 
neatsakingai ir lengvabūdiškai - tai ir skiria rašytojo darbą nuo moks- 
lininko. Jei ne Einaro G. Pėturssono įžanga į Jono Gudmundssono Edas, 
nebūčiau susipažinęs su Jono gyvenimu bei darbais, ir saga apie Jouną 
Paulmasoną būtų buvusi neįmanoma. 


VERTĖJOS ŽODIS 


Islandų rašytojo Sjono (tikr. Sigurjon B. Sigurdsson, g. 1962; isl. sjon - 
„vaizdas“) kūryba nepaprastai daugialypė. Literato kelią jis pradėjo kaip 
poetas, yra išleidęs poezijos rinkinių, parašęs novelių, pjesių, operų 
libretų, dainų tekstų, knygų vaikams ir paaugliams, tačiau pasaulyje 
geriausiai žinomas dėl savo romanų. Dalyvauja parodose bei įvairiuose 
muzikiniuose projektuose, o jaunystėje jo kartu su kitais menininkais 
įkurta siurrealizmo grupė „Medūsa“ tapo vienu svarbiausių kultūrinių 
reiškinių Islandijoje, jos veikla taip įkaitino kultūrinį šalies gyvenimą, 
kad atgarsiai jaučiami ligi šiol. Apie Sjoną sklando daugybė istorijų. 
Pasakojama, esą jis skaitydavęs savo eilėraščius Merlino kostiumu, su 
aukšta skrybėle ir burtų lazdele, o kartą per pusvalandį sukūręs siurre- 
alistinės poezijos rinkinį. Nežinia, ar šios istorijos tikros, tačiau danų 
literatūros kritikas Bue Peiteris Peitersenas pažymi Sjono „siurrealistinį 
išsilavinimą . Siurrealistinė magija nesvetima ne tik Sjono poezijai, bet 
visai jo kūrybai, taip pat ir romanams (lietuvių kalba iki šiol buvo išleisti 
romanai Tavo akys matė mane, 2005, ir Baldras, Šešėlio sūnus, 2009). 

Daugiasluoksnio, humoro ir neįtikėtinų aliuzijų sklidino romano 
Iš didžuvės nasrų (Rokkurbysnir, 2008) tekstas konstruojamas šiuo metu 
pasaulyje populiaraus pseudoistorinio naratyvo maniera - šis žanras 
atveria unikalias galimybes apmąstyti visatos sanklodą; stebuklų ekolo- 
giją ir nematomus ryšius tarp įvairių gyvybės formų ir daiktų pasaulio; 
blogio prigimtį ir mokslininko, menininko vaidmenį. 

Islandijoje išliko daugybė viduramžių rankraščių ir į kultūros apy- 
vartą jie buvo įtraukti labai anksti - išsamiai ištirti ir aprašyti dar poeti- 
niuose to meto traktatuose. Tad nenuostabu, kad literatūrinė tradicija čia 
nepaprastai turtinga ne tik siužetų, bet ir meninių bei poetinių raiškos 
priemonių. Išmoningai jas transformuodamas Sjėonas tarsi tęsia uni- 
kalią sagos tradiciją. Romano Iš didžuvės nasry metmenys kūrybingai 
iškaišyti herojaus Jouno prototipo - istoriko, gamtininko, rašytojo Jono 

Gudmundssono Mokytojo (1574-1658) - pasakojimų gijomis, tomis gi- 
jomis atausti įvairiausi kompoziciniai vienetai: prisiminimai, pokalbiai, 
poetiniai intarpai, gyvų būtybių, mineralų ir meno objektų aprašymai. 
Islandų literatūros kritikė Ulfhildur Dagsdėttir romano kompoziciją 
taikliai prilygina labirintui. Juo klajodamas skaitytojas pasineria į xvII 
amžiaus atmosferą, persikelia į savitą, užburiantį pasaulį, nestokojantį 
švelnumo, ironijos, grotesko elementų ir tragizmo. Siautėjantis vaiduoklis 
(sutramdomas tik eiliuotais posmais) čia toks pat tikras kaip ir paukš- 
tis - jūrinis bėgikas, o mokslinio eksperimento ir smalsumo įsikūnijimu 
tampa mokslininkas, sumanęs pririšti tariamą vienaragio, o išties narvalo 
ragą ožiui, kad įsitikintų, ar šis gali jį panešti. Pasakojimas apie tai, kaip 
Jounas ieško nuo visokiausių negalių gelbstinčio stebuklingo bezoaro 
akmens varnų galvose, - o varnai senovės skandinavų mituose yra protą 
ir atmintį simbolizuojantys poetų ir pakaruoklių dievo Odino palydovai; 
elfų karalienės eilės, Poetinės Edos ir religinių traktatų citatos - visa tai 
atskleidžia seniai pamirštą, tik Sjono vaizduotės atgaivintą pasaulėjautą. 
Tekste gausu viduramžių ir xvII amžiaus žodžių bei realijų; prama- 
nytų būtybių, išmirusių rūšių apibūdinimų; mitologinių nuorodų ir beveik 
neišverčiamų poezijos nuotrupų. Eiliuotų intarpų skambesys grįstas 
aliteracijomis, juose vartojami keningai, t. y. poetinės perifrazės, kurias 
Snorris Sturlusonas 1222-1225 metais aprašė poetams skirtame vadovė- 
lyje Jaunesnioji Eda (keningų pavyzdžiai poetinėje kalboje būtų „lavos 
banginis“, reiškiantis „milžiną, arba „vilkų vynas", reiškiantis kraują). 
Romano tekstas nepaprastai vizualus. Islandijos gamtovaizdžiai, 
vandenų arklys ir kiti pramanai, žemėlapiai bei Grenlandijoje išdrožtas 
tupilakas aprašomi taip meistriškai, kad, regis, kaip gyvi stojasi skaity- 
tojui prieš akis. 
Tai knyga apie poeto ir mokslininko pašaukimą, apie pažinimo 
siekį bet kokia kaina, apie likimo tragizmą ir ironiją. Tai ligi raudonumo 
įkaitintos vaizduotės žaismas, ir šiuo atžvilgiu romanas - tikra didžuvė. 

Sjėnas (tikr. Sigurjėnas Sigurdssonas, g. 1962) - islandų prozininkas ir poe- 
tas, jo kūryba įvertinta tiek Islandijoje, tiek užsienyje, knygos išverstos į daugiau 
nei 30 kalbų. Itin savito stiliaus rašytojo kūriniai apibūdinami kaip derinantys 
komizmą ir tragizmą, eleganciją, siurrealizmą, mitus ir istoriją. Iš didžuvės nas- 
rų - trečias Sjono romanas lietuvių kalba (Tavo akys matė mane, 2005; Baldras, 
Šešėlio sūnus, 2009). 

Daugiasluoksnio, humoro ir neįtikėtinų aliuzijų sklidino romano tekstas 
konstruojamas šiuo metu pasaulyje populiaraus pseudoistorinio naratyvo maniera. 
Veiksmas vyksta xviI a. Islandijoje. Pagrindinis herojus Jounas Paulmasonas - 
poetas, mokslininkas ir savamokslis gydytojas. Jo gyvenimas ir apmąstymai apie 
gamtą ir žmogų išskleidžia mums prieš akis visą xvII amžių. 

...Jis atskleidė paslaptį, kad į aksomą susuktas 
objektas toli gražu nėra tas, kuo laikomas. Tai yra 
žiauraus banginio narvalo ragas - banginio, dar 
žinomo „lavonų banginio“ pavadinimu dėl savo po- 
mėgio gardžiuotis nuskendusiais jūreiviais, ir savo 
sąsiuvinyje Wormas deramai įregistravo šį objektą 
kaip „narvalo ragas“. Islandai pirmąsyk susidūrė 
su šiais siaubingais padarais, įkūrę Grenlandijoje 
koloniją apie 1000 Anno Domini ir greit ėmė eks- 
portuoti ragus, pagal naujausią madą pavadinę juos 
„vienaragio“... 


Thomas A nuotr. 

isl. sjon - „vaizdas“ 


Islandų rašytojas. Jo knygos išverstos į daugiau nei 30 
kalbų. Didžiausias apdovanojimas - Šiaurės Tarybos lite- 
ratūros premija, įtvirtinusi autorių tarp geriausių Šiaurės 
šalių rašytojų, o įdomiausias - „Oskaro“ nominacija už 
dainų žodžius Larso von Triero-filmui Šokėja tamsoje: 
Sjono stilius — tai itin savitas komizmo ir.tragizmo;-ele- 
gancijos, siurrealizmo, mitų ir istorijos lydinys. 


Iš didžuvės nasrų — trečias Sjono romanas lietuvių kal: 
ba. Daugiasluoksnio, humoro ir neįtikėtinų aliuzijų 
sklidino romano tekstas konstruojamas šiuo metu pa- 
saulyje populiaraus pseudoistorinio naratyvo maniera. 
Veiksmas vyksta xvi1i a. Islandijoje. Pagrindinis herojus 
Jounas Paulmasonas -— poetas, mokslininkas ir sava- 
mokslis gydytojas. 


Kiti Sjono romanai lietuvių kalba; 
Tavo akys matė mane (vertė Jurgita M: Abraitytė, 2005) 
Baldras, Šešėlio sūnus (vertė Rasa Baranauskienė, 2009) 


